*Letno poročilo*

*o izvajanju*

*ukrepov države*

*na trgu dela*

***za leto 2021***

*Junij 2022*

**Kazalo vsebine**

[1. TRG DELA V LETU 2021 5](#_Toc105676061)

[2. UKREPI DRŽAVE NA TRGU DELA 11](#_Toc105676062)

[2.1 STORITVI ZA TRG DELA 11](#_Toc105676063)

[2.1.1 VSEŽIVLJENJSKA KARIERNA ORIENTACIJA 11](#_Toc105676067)

[2.1.2 POSREDOVANJE ZAPOSLITVE 16](#_Toc105676068)

[2.2 AKTIVNA POLITIKA ZAPOSLOVANJA (APZ) 19](#_Toc105676069)

[2.2.1 UKREP 1: USPOSABLJANJE IN IZOBRAŽEVANJE 22](#_Toc105676072)

[2.2.2 UKREP 3: SPODBUDE ZA ZAPOSLOVANJE 38](#_Toc105676073)

[2.2.3 UKREP 4: USTVARJANJE NOVIH DELOVNIH MEST 44](#_Toc105676076)

[2.2.4 VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA 52](#_Toc105676078)

[2.3 ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI 61](#_Toc105676079)

[3. SREDSTVA ZA IZVAJANJE UKREPOV NA TRGU DELA 63](#_Toc105676083)

[3.1 AKTIVNA POLITIKA ZAPOSLOVANJA 63](#_Toc105676084)

[3.2 STORITVI ZA TRG DELA 66](#_Toc105676085)

[3.3 ZAVAROVANJE ZA PRIMER BREZPOSELNOSTI 66](#_Toc105676086)

[4. NAČRTOVANI UKREPI V TEKOČEM LETU 68](#_Toc105676087)

[5. DOSEGANJE CILJEV EVROPSKE POLITIKE ZAPOSLOVANJA 70](#_Toc105676088)

**Kazalo slik**

[Slika 1: Deleži nekaterih skupin registriranih brezposelnih oseb konec decembra (v odstotkih) 9](#_Toc105674955)

[Slika 2: Število nekaterih skupin registriranih brezposelnih oseb konec decembra (v odstotkih) 9](#_Toc105674956)

[Slika 3: Ukrepi države na trgu dela 11](#_Toc105674957)

[Slika 4: Število in delež vključitev posameznih skupin brezposelnih oseb v ukrepe APZ, 2021 21](#_Toc105674958)

[Slika 5: Struktura ukrepa 1 22](#_Toc105674959)

[Slika 6: Struktura ukrepa 3 38](#_Toc105674960)

[Slika 7: Struktura ukrepa 4 44](#_Toc105674961)

[Slika 8: Upravičenci do denarnega nadomestila, po mesecih v letu 2021 62](#_Toc105674962)

**Kazalo preglednic**

[Preglednica 1: Gibanje registrirane brezposelnosti, Slovenija 6](#_Toc106187926)

[Preglednica 2: Število registriranih brezposelnih oseb po mesecih, leto 2021 6](#_Toc106187927)

[Preglednica 3: Gibanje brezposelnosti v letih 2020 in 2021 7](#_Toc106187928)

[Preglednica 4: Število vključitev brezposelnih in zaposlenih oseb v ukrepe APZ v letu 2021 20](#_Toc106187929)

[Preglednica 5: Programi neformalnega izobraževanja in usposabljanja, 20 vključitev ali več, 2021 23](#_Toc106187930)

[Preglednica 6: Programi nacionalne poklicne kvalifikacije – potrjevanje NPK in TK, 20 vključitev ali več, 2021 25](#_Toc106187931)

[Preglednica 7: Programi neformalnega izobraževanja in usposabljanja za mlade, 20 vključitev ali več, 2021 26](#_Toc106187932)

[Preglednica 8: Lokalni programi neformalnega izobraževanja in usposabljanja, 20 vključitev ali več, 2021 27](#_Toc106187933)

[Preglednica 9: Preglednica vključitev brezposelnih oseb v podporne in razvojne programe, z 10 vključitvami in več, leto 2021 29](#_Toc106187934)

[Preglednica 10: Programi formalnega izobraževanja s tremi vključitvami ali več, leto 2021 38](#_Toc106187935)

[Preglednica 11:Struktura vključitev v program Zaposli.me po primarnih merilih za ciljne skupine (rizične skupine brezposelnih oseb), leto 2021 40](#_Toc106187936)

[Preglednica 12: Podrobnejši pregled vključitev brezposelnih in zaposlenih oseb v ukrepe APZ v letu 2021 50](#_Toc106187937)

[Preglednica 13: Struktura vključenih brezposelnih oseb v programe APZ v obdobju 2018–2021 53](#_Toc106187938)

[Preglednica 14: Število vključitev in prehodov v zaposlitev po ukrepih APZ v obdobju 2018–2021 53](#_Toc106187939)

[Preglednica 15: Število vključitev v programe ukrepa 1: usposabljanje in izobraževanje, 2018–2021 54](#_Toc106187940)

[Preglednica 16: Vključitev brezposelnih v vsebinsko podobne skupine programov v ukrep 1, 2018–2021 54](#_Toc106187941)

[Preglednica 17: Deleži izhodov v zaposlitev iz programov v okviru ukrepa 1: usposabljanje in izobraževanje, obdobje 2018–2021 55](#_Toc106187942)

[Preglednica 18: Deleži izhodov v zaposlitev po skupinah programov v okviru ukrepa 1: usposabljanje in izobraževanje, obdobje 2018–2021 56](#_Toc106187943)

[Preglednica 19: Število vključitev v subvencionirane zaposlitve, obdobje 2018–2021 57](#_Toc106187944)

[Preglednica 20: Deleži nekaterih skupin, vključenih v programe subvencioniranih zaposlitev, po letih v obdobju 2018–2021 57](#_Toc106187945)

[Preglednica 21: Podatki o zaposlitvah po izteku subvencionirane zaposlitve za pogodbe, 2018–2020 58](#_Toc106187946)

[Preglednica 22: Delež zaposlitev v obdobju 12 mesecev po izteku subvencionirane zaposlitve 59](#_Toc106187947)

[Preglednica 23: Število vključitev brezposelnih v programe javnih del, 2018–2021 59](#_Toc106187948)

[Preglednica 24: Deleži nekaterih skupin, vključenih v programe javnih del, po letih v obdobju 2018–2021 59](#_Toc106187949)

[Preglednica 25: Podatki o zaposlitvah po izteku programov javnih del, vključitve v obdobju 2018–2020 60](#_Toc106187950)

[Preglednica 26: Število vključitev v ukrep 5: spodbujanje samozaposlovanja, obdobje 2017–2019 60](#_Toc106187951)

[Preglednica 27: Število vključitev in zaposlitev za program Spodbujanje ženskega podjetništva 60](#_Toc106187952)

[Preglednica 28: Število vključitev in zaposlenih za program Spodbude za mlade podjetnike 61](#_Toc106187953)

[Preglednica 29: Načrtovana in porabljena sredstva (proračun Republike Slovenije, sredstva kohezijske politike ESS in sklad za podnebne spremembe) za ukrepe APZ v letu 2021 in načrt APZ za leto 2022 64](#_Toc106187954)

[Preglednica 30: Poraba sredstev v letu 2021 po posameznih programih APZ 64](#_Toc106187955)

[Preglednica 31: Načrtovana in porabljena sredstva za storitve trga dela – VKO (koncesije), leto 2021 66](#_Toc106187956)

[Preglednica 32: Denarno nadomestilo za brezposelnost, obdobje 2019–2021 67](#_Toc106187957)

[Preglednica 33: Znižanje denarnega nadomestila zaradi pridobivanja dohodkov iz dela, 2019–2021 68](#_Toc106187958)

# TRG DELA V LETU 2021

Leto 2021 je že drugo leto zapovrstjo zaznamovala epidemija covida-19. Kljub oteženim razmeram, ki so ob upoštevanju epidemioloških ukrepov in priporočil narekovale drugačen način organizacije, so bili pogoji poslovanja v letu 2021 nekoliko ugodnejši kot leto prej. S postopnim sproščanjem ukrepov in prilagajanjem epidemiološkim omejitvam se je gospodarska aktivnost v večini dejavnosti okrepila. Po zmanjšanju bruto domačega proizvoda (v nadaljnjem besedilu: BDP) v letu 2020 (za 4,2 odstotka) je bilo leto 2021 za slovensko gospodarstvo leto okrevanja. BDP se je povečal na četrtletni in letni ravni (v 4. četrtletju 2021 za 10,4 odstotka). Po prvi oceni se je BDP na letni ravni realno zvišal za 8,1 odstotka, nominalno pa za 10,9 odstotka. Visoka gospodarska rast v zadnjem četrtletju 2021 je posledica večjega domačega povpraševanja.

V letu 2021 se je gospodarska aktivnost krepila v večini dejavnosti, zlasti v predelovalnih dejavnostih in prometu. Po slabih razmerah poslovanja v letu 2020 so se okrepile tudi storitvene dejavnosti, ki so povezane z zasebno potrošnjo (npr. gostinstvo in turizem, športne, kulturne, razvedrilne dejavnosti ipd.). V zadnjem četrtletju 2021 se je gospodarska aktivnost umirila, saj so se znova zaostrile epidemične razmere. K upočasnitvi okrevanja so prispevale tudi težave v dobavnih verigah in posledično pomanjkanje energentov in materialov oziroma rast njihovih cen.

Razmere na trgu dela so se v letu 2021 izboljšale in presegle raven pred koronakrizo, kar pomeni, da se je registrirana brezposelnost zmanjšala, delovna aktivnost pa je porasla. Podatki Statističnega urada Republike Slovenije kažejo, da je bilo v decembru 2021 delovno aktivnih skoraj 916.800 oseb, kar je že šesti mesec zapored najvišja vrednost, odkar spremljajo registrske podatke o delovno aktivnih prebivalcih. V primerjavi z decembrom 2020 se je število delovno aktivnega prebivalstva povečalo za 2,9 odstotka.

Glede na december 2020 je bilo v decembru 2021 več zaposlenih v skoraj vseh dejavnostih, zmanjšalo se je le v rudarstvu (–3,1 odstotka), kmetijstvu (–2,6 odstotka) ter v finančnih in zavarovalniških dejavnostih (–1,9 odstotka). Najbolj je v letu dni zaposlenost porasla v gradbeništvu (–7,9 odstotka) in v gostinstvu (+13 odstotkov), če primerjamo delovno aktivnost v tej dejavnosti z decembrom 2019, pa podatki kažejo, da je zaposlenost v tej dejavnosti še vedno nižja za 2,2 odstotka. Primerjava zaposlenosti v decembru 2021 z decembrom 2019 pokaže zmanjšanje tudi v drugih raznovrstnih poslovnih dejavnostih (–8,3 odstotka), predvsem zaradi velikega zmanjšanja v panogi zaposlovalnih dejavnosti. Manj delovno aktivnih glede na čas pred krizo je bilo še vedno v finančnih in zavarovalniških dejavnostih (–6,6 odstotka) ter kulturnih, razvedrilnih in rekreacijskih dejavnostih (–3,8 odstotka). Na drugi strani so dejavnosti, v katerih se je zaposlenost že dvignila nad raven pred krizo. Izstopata zdravstvo in socialno varstvo (+9,2 odstotka), kar je delno tudi posledica zaposlovanja dodatnega kadra za obvladovanje epidemije covida-19. Rast zaposlovanja je zaznalo tudi gradbeništvo (+8,3 odstotka), sledijo informacijske in komunikacijske dejavnosti (+5,9 odstotka), izobraževanje (+3,9 odstotka), promet in skladiščenje (+2,2 odstotka), dejavnost javne uprave in obrambe (+1,2 odstotka), zaposlenost pa je porasla tudi v trgovini (+0,8 odstotka).

**Stopnja registrirane brezposelnosti**, ki jo izračunava Zavod Republike Slovenije za zaposlovanje (v nadaljnjem besedilu: zavod), je bila v decembru 2021 6,7-odstotna, kar je za 2,2 odstotne točke manj kot decembra 2020 (8,9 odstotka), za eno odstotno točko pa je bila tudi že nižja kot v času pred koronakrizo, glede na december 2019 (7,7 odstotka). Povprečna stopnja registrirane brezposelnosti je v letu 2021 znašala 7,6 odstotka in se je glede na leto 2020 znižala za 1,1 odstotne točke.

V 4. četrtletju 2021 je bila **stopnja anketne brezposelnosti** (po raziskovanju Statističnega urada Republike Slovenije o aktivnem in neaktivnem prebivalstvu) 4,5-odstotna in je bila enaka kot v četrtletju pred tem. V primerjavi z enakim četrtletjem leta 2020 (5,1 odstotka) pa je bila stopnja anketne brezposelnosti nižja za 0,6 odstotne točke.

**Sezonsko prilagojena stopnja anketne brezposelnosti**, ki jo na podlagi podatkov ankete o delovni sili izračunava Eurostat, je bila decembra 2021 v Sloveniji 4,4-odstotna, kar je pod povprečjem Evropske unije, v kateri je bila stopnja 6,3-odstotna, in 0,9 odstotne točke manj kot decembra 2020 (5,3-odstotna).

Zaradi povečanega povpraševanja po delovni sili, ki se kaže tudi v velikem deležu prostih delovnih mest, smo se v Sloveniji znova začeli spoprijemati s pomanjkanjem delovne sile. V letu 2021 so delodajalci zavodu sporočili, da iščejo kandidate za zaposlitev na 156.163 prostih delovnih mestih, kar je 36,2 odstotka več kot leta 2020 (od tega je bilo 87.134 ali 55,8 odstotka prostih delovnih mest, za katera so delodajalci želeli sodelovanje zavoda pri iskanju kandidatov). Največ prostih delovnih mest je bilo za delavce za preprosta dela v predelovalnih dejavnostih, delavce za preprosta dela pri visokih gradnjah, čistilce, strežnike in gospodinjske pomočnike ipd. v uradih, hotelih in drugih ustanovah, voznike težkih tovornjakov in vlačilcev, natakarje, strokovnjake za zdravstveno nego, varilce, strokovne sodelavce za zdravstveno nego, zidarje, skladiščnike in uradnike za nabavo in prodajo, elektroinštalaterje ter prodajalce. Ker je na domačem trgu že močno primanjkovalo kadra v nekaterih poklicih, predvsem v tistih, ki zahtevajo srednjo poklicno izobrazbo ali manj, so vedno večji delež novozaposlenih sestavljali tujci, večinoma iz tretjih držav.

Preglednica 1: Gibanje registrirane brezposelnosti, Slovenija

|  |  |  |  |  |  |
| --- | --- | --- | --- | --- | --- |
| Leto/obdobje | Registrirana brezposelnost | | Indeks na prejšnje  obdobje[[1]](#footnote-1) | | Stopnja registrirane brezposelnosti, povprečje  (v %)[[2]](#footnote-2) |
| **konec**  **obdobja** | **povprečje obdobja** | **konec**  **obdobja** | **povprečje obdobja** |
| 2010 | 110.021 | 100.504 | 113,8 | 116,4 | 10,7 |
| 2011 | 112.754 | 110.692 | 102,5 | 110,1 | 11,8 |
| 2012 | 118.061 | 110.183 | 104,7 | 99,5 | 12,0 |
| 2013 | 124.015 | 119.827 | 105,0 | 108,8 | 13,1 |
| 2014 | 119.458 | 120.109 | 96,3 | 100,2 | 13,1 |
| 2015 | 113.076 | 112.726 | 94,7 | 93,9 | 12,3 |
| 2016 | 99.615 | 103.152 | 88,1 | 91,5 | 11,2 |
| 2017 | 85.060 | 88.648 | 85,4 | 85,9 | 9,6 |
| 2018 | 78.534 | 78.474 | 92,3 | 88,5 | 8,3 |
| 2019 | 75.292 | 74.178 | 95,9 | 94,5 | 7,7 |
| 2020 | 87.283 | 85.003 | 115,9 | 114,6 | 8,7 |
| 2021 | **65.969** | **74.316** | **75,6** | **87,4** | **7,7** |

*Vira: Zavod Republike Slovenije za zaposlovanje, Statistični urad Republike Slovenije.*

|  |  |
| --- | --- |
|  |  |

Brezposelnost je v letu 2021 upadala od februarja. Konec decembra 2021 je bilo registriranih 65.969 brezposelnih oseb, kar je 24,4 odstotka manj kot decembra 2020 in 12,4 odstotka manj kot decembra 2019. Število registriranih brezposelnih oseb je bilo konec leta 2021 že nižje kot pred koronakrizo. Razlog za zmanjšanje brezposelnosti je gotovo tudi uspešno izvajanje interventnih ukrepov (začasno čakanje na delo in skrajšan delovni čas), ki so preprečili skokovito rast brezposelnosti. Obenem je zagon gospodarskih aktivnosti spodbudil povečano povpraševanje po delavcih.

Primerjava z decembrom 2020 kaže, da se je število registriranih brezposelnih oseb znižalo na območju vseh območnih služb (v nadaljnjem besedilu: OS), najbolj na OS Kranj (–32,9 odstotka), OS Murska Sobota (–29,7 odstotka), OS Nova Gorica (–29,6 odstotka) in OS Koper (–29,2 odstotka). Najnižje medletno znižanje sta zaznali OS Sevnica (–19,3 odstotka) in OS Velenje (–19,6 odstotka).

V povprečju je bilo v letu 2021 brezposelnih 74.316 oseb. Primerjava povprečne brezposelnosti pokaže, da je bilo v letu 2021 za 12,6 odstotka manj brezposelnih kot v letu 2020 in za 0,2 odstotka več kot v 2019.

Preglednica 2: Število registriranih brezposelnih oseb po mesecih, leto 2021

*Vir: Zavod Republike Slovenije za zaposlovanje.*

**Priliv brezposelnih v evidenco brezposelnih na zavodu in odliv iz nje**

V letu 2021 se je prijavljanje novih brezposelnih oseb glede na leto 2020 pričakovano precej zmanjšalo, in sicer za 36,2 odstotka. Na novo se je prijavilo 62.707 brezposelnih oseb, najbolj, za 58,7 odstotka, se je zmanjšalo število prijav presežnih delavcev in stečajnikov, za 29,5 odstotka manj je bilo prijav brezposelnih zaradi izteka zaposlitve za določen čas in za 26,1 odstotka manj iskalcev prve zaposlitve.

Odjav iz evidence brezposelnih oseb je bilo v letu 2021 84.021, kar je 2,6 odstotka manj kot v letu 2020. Zaposlilo se je 60.351 brezposelnih oseb, kar je glede na leto 2020 za 6,3 odstotka manj. Odjav iz razlogov, ki ne pomenijo zaposlitve, je bilo 18.968, zaradi prijave v druge evidence (evidenca začasno nezaposljivih) pa sta bili odjavljeni 4.702 osebi. Odjave iz drugih razlogov so se glede na leto 2020 zmanjšale za 0,2 odstotka, število prijav v druge evidence pa je poraslo za 65,6 odstotka. Iz drugih razlogov se je 9.347 oseb odjavilo zaradi neaktivnosti (upokojitev, redno šolanje, porodniški in starševski dopust), 1.966 oseb je zavod odjavil zaradi kršitev obveznosti, preostale osebe pa so se odjavile iz drugih razlogov, med njimi je največjo skupino sestavljala skupina oseb, ki so se odjavile same (5.362).

Preglednica 3: Gibanje brezposelnosti v letih 2020 in 2021

|  |  |  |  |
| --- | --- | --- | --- |
| **Vpis v evidenco brezposelnih** | **2020** | **2021** | **Indeks**  **2021/2020** |
| * iztek zaposlitve za določen čas | 46.205 | 32.552 | 70,5 |
| * iskalci prve zaposlitve | 9.707 | 7.169 | 73,9 |
| * presežni delavci | 26.551 | 10.042 | 37,8 |
| * stečaj podjetja | 927 | 1.307 | 141,0 |
| * drugi razlogi | 14.854 | 11.637 | 78,3 |
| **SKUPAJ PRILIV** | **98.244** | **62.707** | **63,8** |
| Zaposlitve | 64.404 | 60.351 | 93,7 |
| Prehod v neaktivnost | 9.959 | 9.347 | 93,9 |
| * od tega redno šolanje | 1618 | 1006 | 62,2 |
| * od tega upokojitve | 4.855 | 4.868 | 100,3 |
| * od tega drugi razlogi | 3.486 | 3.473 | 99,6 |
| Oseba se je sama odjavila | 4.104 | 5.362 | 130,7 |
| Kršitev obveznosti | 1.485 | 1.966 | 132,4 |
| Prijava v druge evidence | 2839 | 4702 | 165,6 |
| Preselitve v tujino | 314 | 253 | 80,6 |
| Drugo | 3.148 | 2.040 | 64,8 |
| **SKUPAJ ODLIV** | **86.253** | **84.021** | **97,4** |
| **Stanje na dan 31. 12. 2021** | **87.283** | **65.969** | **75,6** |
| * od tega dolgotrajno brezposelni | 39.404 | 37.179 | 94,4 |
| * od tega brezposelni z osnovnošolsko izobrazbo | 27.253 | 21.471 | 78,8 |
| * od tega iskalci prve zaposlitve | 12.753 | 10.448 | 81,9 |
| * od tega stari do 29 let | 18.336 | 12.749 | 69,5 |
| * od tega stari 50 let ali več | 30.889 | 25.371 | 82,1 |

*Vir: Zavod Republike Slovenije za zaposlovanje.*

**Struktura brezposelnih**

Struktura brezposelnih se je zaradi povečanja števila odjav iz evidence brezposelnih oseb in manj novih prijav spremenila. Ob izboljšanju razmer na trgu dela se zaradi zaposlitve odjavljajo predvsem brezposelni, ki imajo znanje in kompetence, po katerih delodajalci povprašujejo, v večji meri pa se zaposlujejo mlajši, bolj izobraženi in osebe, ki so brezposelne krajši čas. Posledično se slabša struktura brezposelnih, kar pomeni, da rastejo deleži ranljivih skupin brezposelnih.

Od decembra 2020 do decembra 2021 se je število dolgotrajno brezposelnih zmanjšalo za 5,6 odstotka, vendar je to zmanjšanje podpovprečno, saj se je število oseb, brezposelnih manj kot 12 mesecev, zmanjšalo za kar 39,9 odstotka. Ob koncu leta 2021 je bilo med brezposelnimi 56,4 odstotka dolgotrajno brezposelnih, kar je 11,3 odstotne točke več kot leto prej. Skrb vzbujajoč je tudi delež izredno dolgotrajno brezposelnih (24 mesecev in več), ki narašča in je bil konec leta 2021 že 35,3-odstoten.

Pregled po starosti kaže, da se hitreje zmanjšuje brezposelnost mlajših kot starejših. V enem letu se je število brezposelnih, starih do 29 let, zmanjšalo za 30,5 odstotka, medtem ko se je število brezposelnih, starih 50 let in več, zmanjšalo za 17,9 odstotka. Podatki kažejo, da so se nadpovprečno odjavljale zlasti osebe v starosti od 25 do 34 let (zmanjšanje nad 30 odstotkov), na drugi strani pa se je število brezposelnih, starih 60 let in več, zmanjšalo le za 5,7 odstotka.

Delež brezposelnih oseb, starih 50 let in več, narašča in je bil decembra 2021 že 38,5-odsoten (podobno velja tudi za stare 60 let in več, ki sestavljajo že skoraj osmino brezposelnih, 12 odstotkov). Spreminja se tudi izobrazbena struktura brezposelnih. Število brezposelnih, ki imajo dokončano samo osnovno šolo ali manj, se je v letu 2021 podpovprečno zmanjšalo, za 21,2 odstotka, zaradi česar je njihov delež v skupni brezposelnosti rahlo porasel, na 32,5 odstotka. Najbolj se je zmanjšalo število brezposelnih s srednjo strokovno oziroma splošno izobrazbo, in sicer za 26,5 odstotka.

Spolna struktura brezposelnosti se ni bistveno spremenila. Število brezposelnih žensk se je glede na moške nekoliko zmanjšalo, njihov delež v skupni brezposelnosti pa se je s 50,2 odstotka, kolikor je znašal decembra 2020, zmanjšal na 50 odstotkov. Glede na razlog prijave se je nadpovprečno zmanjšalo tako število brezposelnih presežnih delavcev in brezposelnih zaradi stečaja (–36,4 odstotka) kot število brezposelnih zaradi izteka zaposlitve za določen čas (–24,9 odstotka).

Slika 1: Deleži nekaterih skupin registriranih brezposelnih oseb konec decembra (v odstotkih)

*Vir: Zavod Republike Slovenije za zaposlovanje.*

Slika 2: Število nekaterih skupin registriranih brezposelnih oseb konec decembra (v odstotkih)

*Vir: Zavod Republike Slovenije za zaposlovanje.*

**Izvedbeni načrt Jamstva za mlade za obdobje 2021–2025**

Konec decembra 2021 je bilo registriranih 12.749 brezposelnih oseb v starosti od 15 do 29 let, kar je za 5.587 oseb oziroma 30,5 odstotka manj kot decembra 2020. Stopnja anketne brezposelnosti mladih, starih do 24 let, ki jo po podatkih ankete o delovni sili izračunava Eurostat, je bila decembra 2021 v Sloveniji 10,2-odstotna, kar je pod povprečjem Evropske unije (EU-27), v kateri je bila stopnja 14,4-odstotna.

Iz poročila Evropske komisije o izvajanju sheme Jamstvo za mlade v Sloveniji za leto 2020 izhaja, da je delež izhodov iz sheme Jamstvo za mlade v štirih mesecev po prijavi v letu 2020 znašal 55 odstotkov, kar je za 4,6 odstotne točke bolje od preteklega leta in presega povprečje v EU (53,4 odstotka). Slovenska shema Jamstvo za mlade zagotavlja v povprečju kakovostne ponudbe in stabilne izhode. 65,7 odstotka vseh, ki so odšli iz sheme v letu 2020, je bilo šest mesecev pozneje še vedno v pozitivnem statusu (na primer je zaposlen ali vključen v eno od oblik izobraževanja ali usposabljanja in drugo), velik je tudi delež pozitivnih izhodov. Izmerjenih je 90,6 odstotka pozitivnih izhodov med tistimi, ki so shemo zapustili v štirih mesecih, ob hkratnem velikem (nadpovprečnem) deležu pokritosti mladih NEET[[3]](#footnote-3) z vključenostjo v shemo (62,2 odstotka). Stopnja NEET je v tretjem četrtletju leta 2021 znašala 6,9 odstotka in je pod povprečjem EU-27 (10,3 odstotka).

Povečuje se tudi število delovno aktivnih mladih. V decembru 2021 je bilo po podatkih Statističnega urada Republike Slovenije v Sloveniji 129.235 delovno aktivnih prebivalcev v starosti od 15 do 29 let, kar je za 7.072 oseb oziroma 5,8 odstotka več kot decembra 2020 in za 25 odstotkov več kot ob začetku izvajanja sheme Jamstvo za mlade v Republiki Sloveniji januarja 2014 (takrat je bilo delovno aktivnih le 103.397 mladih v tej starostni skupini).

*V ukrepe jamstva za mlade je bilo v letu 2021 vključenih 16.580 mladih, starih do 29 let, od teh se jih je s subvencijo zaposlilo več kot 2.000, poleg tega je bilo s subvencijo podprtih več kot 2.800 mladih kmetov. Vseh zaposlitev brezposelnih mladih je bilo več kot 18.000. Za ukrepe jamstva za mlade je bilo v letu 2021 porabljenih 53,1 milijona evrov. Največ sredstev je bilo namenjenih za pomoč mladim na podeželju (shema Plačilo za mlade kmete in pomoč za zagon dejavnosti za mlade kmete v skupni višini 9,6 milijona evrov), 9,5 milijona evrov za različne oblike štipendiranja, 6,2 milijona evrov za spodbude za trajno zaposlovanje mladih, 6,1 milijona evrov za ukrepe, namenjene ranljivim mladim na trgu dela, 3,6 milijona evrov za programe usposabljanja in izobraževanja brezposelnih mladih ter 1,1 milijona evrov za programe spodbujanja ustvarjalnosti, podjetnosti in inovativnosti med mladimi ter podpore podjetništvu mladih.*

Vlada Republike Slovenije se je 26. avgusta 2021 seznanila s Poročilom o izvajanju jamstva za mlade v obdobju 2016–2020.[[4]](#footnote-4) Na podlagi statističnih podatkov o mladih na trgu dela in podatkov o izvedbi ukrepov jamstva za mlade se ocenjuje, da je izvajanje sheme Jamstvo za mlade v obdobju 2016– 2020 v veliki meri doseglo zastavljene cilje. Na ugodne trende brezposelnosti mladih so pomembno vplivali pozitivni trendi v gospodarstvu, leto 2020 pa je z epidemijo covida-19 prineslo nove izzive na trgu dela. Izvedbeni načrt Jamstva za mlade za obdobje 2016–2020 je predvideval izvedbo 15 različnih ukrepov jamstva za mlade. Za izvajanje ukrepov jamstva za mlade je bilo v tem obdobju za različne aktivnosti, ki pomagajo mladim pri prehodu iz izobraževanja na trg dela, porabljenih skupno 275,5 milijona evrov (od tega 45,2 odstotka za aktivnosti ministrstva za delo), v aktivnosti pa je bilo vključenih več kot 82.600 mladih, starih do 29 let. Eden od najuspešnejših programov sheme Jamstvo za mlade je bil program *Trajno zaposlovanje mladih*, ki se je izvajal od leta 2017. V obdobju 2017–2020 se je v okviru programa s subvencijo za nedoločen čas zaposlilo 6.450 mladih. Program je bil sofinanciran iz evropskega socialnega sklada.

Od začetka izvajanja sheme Jamstvo za mlade (2014) do konca leta 2021 je bilo v ukrepe vključenih skupno že več kot 147.500 mladih, število vseh zaposlitev mladih pa je preseglo 169.500. Za ukrepe jamstva za mlade je bilo v enakem obdobju porabljenih 416,9 milijona evrov.

# UKREPI DRŽAVE NA TRGU DELA

V Zakonu o urejanju trga dela (Uradni list RS, št. 80/10, 40/12 – ZUJF, 21/13, 63/13 – ZIUPTDSV, 63/13, 100/13, 32/14 – ZPDZC-1, 47/15 – ZZSDT, [55/17](http://www.uradni-list.si/1/objava.jsp?sop=2017-01-2523), [75/19](http://www.uradni-list.si/1/objava.jsp?sop=2019-01-3307), [11/20](http://www.uradni-list.si/1/objava.jsp?sop=2020-01-0345) – odl. US, [189/20](http://www.uradni-list.si/1/objava.jsp?sop=2020-01-3287) – ZFRO, 54/21, 172/2021 – ZODPol-G, 54/22 in 59/22; v nadaljnjem besedilu: ZUTD) so določeni ti ukrepi države na področju trga dela:

Slika 3: Ukrepi države na trgu dela

* 1. STORITVI ZA TRG DELA

2. 1. 1. VSEŽIVLJENJSKA KARIERNA ORIENTACIJA

Storitve vseživljenjske karierne orientacije (v nadaljnjem besedilu: VKO) omogočajo ugotavljanje sposobnosti, kompetenc in interesov za sprejemanje odločitev o zaposlovanju, izobraževanju, usposabljanju in izbiri poklica. Zakonsko določeni izvajalci so Ministrstvo za delo, družino, socialne zadeve in enake možnosti (v nadaljnjem besedilu: MDDSZ), zavod, koncesionarji in Javni štipendijski, razvojni, invalidski in preživninski sklad Republike Slovenije (v nadaljnjem besedilu: sklad).

* + - 1. Izvajanje storitve vseživljenjske karierne orientacije – MDDSZ

Za izvajanje storitev VKO v letu 2021 MDDSZ ni podelilo koncesij za opravljanje storitev za trg dela. Storitve VKO je v letu 2021 izvajal samo zavod in so opisane v nadaljnjem besedilu.

* + - 1. Izvajanje storitve vseživljenjske karierne orientacije – zavod

Dejavnosti, ki jih v okviru storitev vseživljenjske karierne orientacije izvaja zavod za brezposelne osebe in iskalce zaposlitve, katerih zaposlitev je ogrožena, ter druge (učenci, dijaki, študenti, zaposleni, ki iščejo ustreznejšo zaposlitev in drugo), so:

* informiranje o trgu dela,
* samostojno vodenje kariere,
* osnovno karierno svetovanje,
* poglobljeno karierno svetovanje,
* učenje veščin vodenja kariere.

V nadaljnjem besedilu so pri vsaki dejavnosti naštete in opisane izvedene naloge in vsebine, ki so se v letu 2021 na zavodu izvajale v okviru storitev VKO.

|  |  |
| --- | --- |
| ***Informiranje o trgu dela*** *je ena temeljnih storitev zavoda. Storitev zajema različne oblike obveščanja o možnostih zaposlovanja, izobraževanja in usposabljanja ter finančnih pomočeh in drugih temah o trgu dela v Sloveniji, drugih državah EU, EGP in Švicarski konfederaciji.* | Obveščanje o trgu dela je ena od osnovnih storitev zavoda, namenjena najširšemu krogu iskalcev zaposlitve. Zavod zagotavlja dostop do informacij po vseh komunikacijskih kanalih (elektronsko, telefonsko in osebno).  Zavod spodbuja iskalce zaposlitve predvsem k uporabi portala PoiščiDelo.si in drugih e-storitev, saj želi povečati njihovo delovanje in samostojnost pri iskanju zaposlitve ter vodenju kariere. Konec leta 2021 je portal uporabljalo 82.752 registriranih uporabnikov.  Zavod pomoč pri uporabi spletnih storitev ter splošno obveščanje o svojih storitvah uporabnikom zagotavlja s kontaktnim centrom. V letu 2021 je kontaktni center opravil 124.113 storitev telefonskega informiranja in odgovoril na 25.927 vprašanj v elektronskih sporočilih ter izvedel 217 telefonskih priprav na zaposlitveni razgovor. Interaktivna zavodova asistentka IZA je v tem obdobju odgovorila na 55.050 spletnih vprašanj. |
| ***Samostojno vodenje kariere*** *je storitev, ki zajema pripomočke, s katerimi posameznik načrtuje in vodi svojo kariero.* | Zavod brezposelne osebe in iskalce zaposlitve spodbuja k samostojnemu vodenju kariere in v ta namen ponuja različne pripomočke ter podporo pri njihovi uporabi. Na portalu za iskalce zaposlitve [www.PoiščiDelo.si](http://www.PoiščiDelo.si) so tudi v letu 2021 omogočili enotni in individualizirani dostop do številnih storitev, kot so storitve elektronske oddaje vloge za prijavo v evidence zavoda, vloge za pridobitev pravice do denarnega nadomestila, naročila potrdil iz evidenc zavoda in storitve za elektronsko sodelovanje.  V letu 2021 je zavod prek portala prejel 21.608 elektronskih vlog za prijavo v evidenci zavoda, 9.996 elektronskih vlog za pridobitev pravice do denarnega nadomestila in 7.151 elektronskih vlog za izdajo potrdil iz evidenc zavoda, skupno torej 38.755 elektronskih vlog.  V primerjavi z letom 2020 se je tudi v letu 2021 ohranjal trend elektronskega sodelovanja strank z zavodom. Ob koncu decembra leta 2021 je storitve za elektronsko sodelovanje z zavodom uporabljalo 32,4 odstotka registriranih brezposelnih oseb, kar je 0,5 odstotka več v primerjavi z decembrom 2020.  V naboru storitev za elektronsko sodelovanje z zavodom portal PoiščiDelo.si omogoča strankam pošiljanje različnih elektronskih vlog in dokumentov ter možnost e-komuniciranja s svetovalci. Portal je konec decembra 2021 za iskanje zaposlitve in sodelovanje z zavodom uporabljalo 21.394 registriranih brezposelnih oseb**.**    Svetovalci na zavodu so v letu 2021 prek storitve Moj svetovalec prejeli 94.705 sporočil in 6.549 elektronskih dokumentov s podatki, ki so pomembni za učinkovito posredovanje pri zaposlovanju. Zavod na portalu brezposelnim osebam in iskalcem zaposlitve v storitvi Predstavi se delodajalcu omogoča predstavitev delodajalcem tako na slovenskem trgu dela (registriranim na Portalu za delodajalce) kakor tudi na trgu dela EU (registriranim na portalu EURES). Ob koncu leta 2021 se je 1.884 registriranih brezposelnih oseb predstavljajo delodajalcem, ki iščejo kandidate za zaposlitev na slovenskem in evropskem trgu dela.  Za spodbujanje samostojnega vodenja kariere je zavod na spletnem portalu PoiščiDelo.si in svoji spletni strani že v letu 2020 uvedel nov, za uporabnike prijaznejši iskalnik po prostih delovnih mestih (SWIPE) s tehnologijo semantičnega iskanja, metodo upoštevanja lokacije delovnega mesta in možnostjo filtriranja. Konec decembra 2021 je imel zavod 26.814 aktivnih naročil za obveščanje o prostih delovnih mestih, kar je 202-odstotno povečanje v primerjavi z aktivnimi naročili v decembru 2020.  V sklopu prenove informacijske podpore za področje trga dela so na zavodu v letu 2021 nadaljevali uvajanje programske opreme za usklajevanje ponudbe in povpraševanja na trgu dela v okolju zavodovega informacijskega sistema ter aktivnosti za uporabo funkcionalnosti tega orodja v zalednih in drugih odjemalskih aplikacijah.  Nadaljevali so razvoj pilotne aplikacije za uporabo orodja za vzpostavitev ujemanja ponudbe in povpraševanja (S & M) pri pošiljanju podatkov o kandidatih za prosta delovna mesta.  Aplikacijo so pripravili do faze testiranja s svetovalci. Rezultati testiranja so pokazali, da tudi svetovalci ocenjujejo, da ima aplikacija prednosti pred obstoječim načinom iskanja ustreznih kandidatov za prosto delovno mesto. Predvsem zaradi načina prikaza ustreznih kandidatov glede na ujemanje med zahtevami delovnega mesta in lastnostmi kandidatov. Aplikacija svetovalcem omogoča, da zaradi boljših prikazov in kakovostnih podatkov izboljšajo postopek izbora. Tako bodo svetovalci več časa in pozornosti lahko namenili obveščanju in pripravi kandidatov.  Zaradi dodatne pomoči pri dejavnem iskanju zaposlitve je karierna središča v letu 2021 obiskalo 7.425oseb, ki so lahko samostojno dostopale do pisnih informacij o trgu dela, elektronskih virov in pripomočkov za iskanje zaposlitve, obenem pa so dobile tudi pomoč svetovalcev. Kratkih modularnih delavnic se je udeležilo 3.086 oseb. Zaradi omejitve osebnih stikov s strankami zavoda in njihovega preusmerjanja na uporabo drugih kanalov poslovanja (telefon, elektronsko) se je obisk v kariernih središčih precej zmanjšal.  V kariernih središčih zavod ponuja tudi storitve za šolajočo se mladino in druge. V letu 2021 je bilo opravljenih 21 individualnih svetovanj za učence osnovnih šol, 28 za dijake srednjih šol in 20 za študente, zaposlene in iskalce zaposlitve. Karierna središča je organizirano obiskalo 361 učencev, 119 dijakov in 20 drugih. Organiziran je bil tudi sestanek za 102 šolska svetovalna delavca.  Računalniški program »Kam in kako« je v letu 2021 uporabilo 22.980 uporabnikov, od tega 3.378 odraslih ter 19.602 učencev in dijakov. |
| ***Osnovno karierno svetovanje*** *vključuje individualno svetovanje, pomoč pri izdelavi zaposlitvenega načrta in pomoč pri iskanju zaposlitve.*  *Namenjeno je določanju zaposlitvenih ciljev.*  *Zagotavlja se brezposelnim osebam in iskalcem zaposlitve, katerih zaposlitev je ogrožena.* | Pri osnovnem kariernem svetovanju je zavod v letu 2021 opravil **210.953** **kariernih svetovanj** in izdelal **199.801 zaposlitveni načrt**. Z vsemi na novo prijavljenimi brezposelnimi so v najkrajšem možnem času po prijavi v evidenco brezposelnih oseb oblikovali individualne zaposlitvene načrte. V zaposlitvenem načrtu so zapisani dogovori o zaposlitvenih ciljih in dejavnosti za čimprejšnjo zaposlitev brezposelne osebe.  V času epidemije covida-19 so na zavodu prednostno napotovali brezposelne na ustrezna in primerna prosta delovna mesta ter jih vključevali v programe APZ, ki so se v teh razmerah lahko izvajali. Oceno stanja dolgotrajno brezposelnih po 12 mesecih prijave na zavodu so v letu 2021 izvajali v bistveno zmanjšanem obsegu, saj se ta ocena le izjemoma lahko izvaja po drugih kanalih in ne osebno. Skupno so v letu 2021 izvedli 2.877 svetovalnih obravnav za pripravo ocene dolgotrajne brezposelnosti, kar je 26 odstotkov manj kot v letu 2020 (3.886 obravnav). Še vedno pa s številom teh obravnav zaostajajo tudi za leti pred zdravstveno krizo. Pri oceni stanja svetovalci pregledajo dosedanje obravnave, aktivnosti osebe, zaposlitvene cilje, prednosti in veščine ter skupaj s stranko določijo področja za izboljšavo in ustrezne aktivnosti in ukrepe za vstop na trg dela.  Brezposelne osebe lahko z zavodom sodelujejo prek portala PoiščiDelo.si. Konec decembra 2021 je tako z zavodom poslovalo 21.394 oziroma 32,4 odstotka brezposelnih oseb. V letu 2021 se je nadaljeval trend krepitve elektronskega sodelovanja s strankami zavoda iz preteklega leta.  Zavod je na portalu brezposelnim osebam nudil informiranje in storitve spletne svetovalnice eSvetovanje, pripomočke za učinkovito načrtovanje kariere in iskanje zaposlitve, pregled in možnost dogovarjanja novih zaposlitvenih ciljev ter pravočasno pomoč svetovalca. Brezposelne osebe lahko prek portala komunicirajo s svetovalcem, sporočajo spremembe kontaktnih in drugih podatkov, pomembnih za pošiljanje na razgovore za prosta delovna mesta, dostopajo do informacij o napotitvah in pošiljajo povratne informacije o napotitvi ter pregledujejo udeležbo v programih APZ. Svetovalci so prek storitve Moj svetovalec v letu 2021 prejeli 94.705 sporočil (0,5 odstotka več kot leta 2020) in 6.549 elektronskih dokumentov s podatki, pomembnimi za učinkovito izvajanje storitev posredovanja zaposlitve (21 odstotkov več kot leta 2020). Ta način poslovanja omogoča preprosto in hitro komunikacijo brez osebnega stika, kar je pomembno za upoštevanje ukrepov v času epidemije ter obenem prihrani čas in potne stroške brezposelnim osebam.  V letu 2021 so na zavodu nadaljevali izvajanje aktivnosti za prenovo obstoječih elektronskih storitev, s čimer so 25. januarja 2022 strankam že omogočili **elektronsko podpisovanje vlog** za prijavo v evidenco brezposelnih, prijavo v evidenco iskalcev zaposlitve, vlog za denarno nadomestilo z možnostjo dodajanja prilog in podpis zaposlitvenega načrta, ki v kombinaciji s telefonskim kariernim svetovanjem omogoča izvajanje osnovnega kariernega svetovanja na daljavo, brez osebnega stika. Uvedba novih storitev je zahtevala nadgradnjo obstoječih aplikacij in uvedbo novih.  Elektronski podpis je za vse vloge na portalu in zaposlitveni načrt omogočen registriranim uporabnikom portala PoiščiDelo.si, ki imajo digitalno potrdilo, pa tudi tistim, ki nimajo digitalnega potrdila in za izvedbo elektronskega podpisa potrebujejo le osebni e-naslov in mobilno številko. Da je zavod lahko omogočili uporabnikom elektronski podpis, ki po veljavni zakonodaji ni izenačen z lastnoročnim podpisom, je bilo treba spremeniti tudi Uredbo o upravnem poslovanju (101. člen), zaradi sprememb funkcionalnosti portala PoiščiDelo.si so se spremenili tudi splošni pogoji eStoritev zavoda in politika zasebnosti zavoda.  Zavod želi nadgradnjo storitev portala PoiščiDelo.si nadaljevati tudi v letu 2022. S postopnim razvojem eStoritev želijo spodbujati svoje zaposlene in stranke k pretežni uporabi elektronskega načina poslovanja. S tem bodo prispevali k povečanju in izboljšanju digitalne pismenosti brezposelnih oseb in iskalcev zaposlitve, ki je potrebna za povečanje njihove zaposljivosti in hitrejšo aktivacijo na trgu dela. |
| ***Poglobljeno karierno svetovanje*** *je storitev za brezposelne osebe, pri katerih so zaznane dodatne potrebe za motivacijo, pridobitev ustreznih poklicnih kvalifikacij in odpravljanje različnih ovir pri zaposlovanju ter za preprečevanje prehoda med dolgotrajno brezposelne in socialno prikrajšane.*  *Zagotavlja se tudi zdravstveno zaposlitveno svetovanje.* | Storitve poglobljenega kariernega svetovanja (karierno, rehabilitacijsko in zdravstveno zaposlitveno svetovanje) zavod prednostno ponuja brezposelnim osebam s kompleksnejšimi težavami za vstop na trg dela za čim hitrejše odpravljanje morebitnih ovir in s tem preprečevanje prehoda v dolgotrajno brezposelnost. Pri poglobljenem kariernem svetovanju svetovalci uporabljajo posebne pripomočke VKO in po potrebi različna psihodiagnostična sredstva, ki so jim v pomoč pri prepoznavi potreb strank.  V letu 2021 se je izvajanje poglobljenega kariernega svetovanja znova povečalo. Svetovalci na zavodu so opravili skupno **15.902 poglobljeni karierni svetovanji,** kar je v primerjavi z letom 2020 23,2 odstotka več. Še vedno pa je zaostanek za leti pred epidemijo covida-19. Na to je vplivalo obdobje v začetku leta 2021, ko je zavod storitve izvajal na daljavo. Poglobljeno karierno svetovanje je namreč storitev, ki je najmanj primerna za izvajanje na daljavo, saj je v procesu svetovanja ključnega pomena nebesedna komunikacija, ki prispeva h graditvi sodelovalnega odnosa med svetovalcem in brezposelno osebo.  **V poglobljenem kariernem svetovanju** (v ožjem pomenu besede) je svetovalni proces osredotočen na kompleksnejše potrebe na področju motivacije, oblikovanje zaposlitvenih ciljev in kariernih odločitev, na ugotavljanje ovir, ki zmanjšujejo stopnjo zaposljivosti, in oblikovanje ukrepov za večanje zaposljivosti. Storitev brezposelnim osebam pomaga pri prepoznavi poklicnih kompetenc in oceni zanimanj, lastnosti, sposobnosti, morebitnih ovir ter prepričanj, pomembnih za dejaven nastop na trgu dela. Ob podpori kariernih svetovalcev posameznik spoznava možnosti in priložnosti v okolju, sprejema odločitve o svoji karieri, se odloča za spremembo omejujočih prepričanj ter izbira dejavnosti za doseganje želenih zaposlitvenih ali kariernih ciljev.  V letu 2021 so na zavodu opravili **7.383 kariernih svetovanj za brezposelne osebe** z večjimi težavami pri vključevanju na trg dela, kar je sicer 32 odstotkov več kot lepo prej, vendar potreba po poglobljenem kariernem svetovanju raste v skladu s porastom dolgotrajne brezposelnosti in večjih ovir brezposelnih pri vključevanju na trg dela. Za spodbujanje izvajanja poglobljenega kariernega svetovanja so na zavodu za direktorje območnih služb in vodje uradov za delo organizirali predstavitev učinkovitosti poglobljenega kariernega svetovanja. Svetovalcem, ki to storitev izvajajo, omogočajo vključitev v supervizijski proces.  V okviru poglobljenega kariernega svetovanja zavod zagotavlja tudi **zdravstveno zaposlitveno svetovanje** kot pomoč brezposelnim osebam z zdravstvenimi omejitvami pri iskanju ustrezne zaposlitve ali kot pomoč in svetovanje pri vključitvi v ustrezni program APZ. V letu 2021 so izvedli 1.537 zdravstvenih svetovanj. Izvajalci so se delno prilagodili razmeram in del storitev izvajali na daljavo.  **Rehabilitacijsko svetovanje** zajema informiranje in svetovanje o pravicah invalidov, ugotavljanje smiselnosti za začetek in vodenje postopka za ugotavljanje invalidnosti in/ali pravice do zaposlitvene rehabilitacije, napotovanje in spremljanje izvajanja storitev zaposlitvene rehabilitacije in izdelave ocene zaposlitvenih možnosti invalidne osebe. V letu 2021 je bilo opravljenih **6.982 rehabilitacijskih svetovanj**.  Do konca decembra 2021 je bilo izvedenih **1.370 novih vključitev v storitve zaposlitvene rehabilitacije**, število vseh vključenih invalidov pa je ob koncu decembra znašalo 1.208. Izvajanje storitev zaposlitvene rehabilitacije se zaključi z oceno zaposlitvenih možnosti osebe, iz katere mora biti razvidno predvsem, ali je invalidna oseba zaposljiva v običajnem delovnem okolju, v podporni ali zaščitni zaposlitvi, za katera dela je usposobljena in kakšne podporne storitve ali prilagoditve potrebuje na delovnem mestu. V letu 2021 je bilo izdanih 83 odločb o podporni zaposlitvi, 118 o zaščitni zaposlitvi in 424 odločb o nezaposljivosti.  Ena od dejavnosti pri odpravljanju ovir pri zaposlovanju je tudi ugotavljanje začasne nezaposljivosti po 9. in 117. členu ZUTD. V letu 2021 je bilo 4.878 brezposelnih oseb razvrščenih v evidenco začasno nezaposljivih, od tega 1.167 na podlagi obravnave pri medinstitucionalnih komisijah uradov za delo in centrov za socialno delo, 3.711 oseb pa je postalo začasno nezaposljivih zaradi začasne zdravstvene nezmožnosti za delo nad 60 dni. Konec decembra 2021 je bilo v evidenco začasno nezaposljivih vpisanih skupno 11.344 oseb, od tega 8.048 zaradi začasne nezaposljivosti iz razlogov težav v duševnem zdravju, z odvisnostmi in zaradi večjih socialnih in drugih podobnih težav ter 3.296 zaradi začasne zdravstvene nezmožnosti za delo nad 60 dni. |
| ***Učenje veščin vodenja kariere*** *vključuje različne skupinske oblike pridobivanja veščin za spoznavanje lastnih zanimanj in kompetenc, možnosti v okolju, učenje odločanja ter načinov uresničevanja zaposlitvenih in kariernih ciljev.* | Z vključevanjem brezposelnih oseb v delavnice za pridobivanje veščin iskanja zaposlitve želimo aktivirati brezposelne osebe za samostojno, učinkovito in odgovorno iskanje zaposlitve in vodenje lastne kariere ter jih opremiti s sodobnimi oblikami in kompetencami za vstop na trg dela.  Zavod do konca decembra 2021 skupinskih oblik ni izvajal. Karierna središča so svojo ponudbo kratkih modularnih delavnic, ki so namenjene hitrejši aktivaciji brezposelnih oseb in jim nudijo ključne informacije za učinkovito iskanje zaposlitve, prilagodili razmeram in na daljavo, nekaj tudi v živo. V letu 2021 se je v kratke modularne delavnice vključilo 3.086 brezposelnih oseb. |

***Delo z osebami s priznano mednarodno zaščito in z drugimi tujci iz tretjih držav***

**Posebej prilagojeni svetovalni proces:** zavod izvaja posebej prilagojeni svetovalni proces za to ciljno skupino brezposelnih oseb. Prilagojen je dodatnim potrebam in drugačnemu izhodišču, s katerim te osebe vstopajo na trg dela. Pri delu so poudarjene medkulturne kompetence, vloga socialnega mediatorja pri vključevanju na trg dela ob stalnem spodbujanju in prikazu pomembnosti učenja slovenskega jezika in spoznavanja sistema. Pomembno je tudi delo z možnimi delodajalci, ki jih je treba seznaniti z možnimi položaji ob zaposlitvi teh oseb v prvi fazi zaposlitve. Skupne značilnosti teh oseb so neznanje slovenskega jezika, slabša izobrazba (brez izobrazbe ali nizka izobrazba, nepismenost), nepoznavanje sistema in kulturne razlike, kar zahteva dodatni čas za svetovalni proces in uvajanje v delo. Prav te značilnosti so se pokazale kot velika ovira v času epidemije, saj delo na daljavo oziroma komuniciranje na daljavo s temi strankami nikakor nista bila mogoča. V teh primerih je nujen osebni stik. Ključno je, da svetovalec preverja, ali je stranka razumela povedano in ali je on pravilno razumel, kaj mu želi povedati stranka.

**Delavnici Integracija na trg dela in Podpora ranljivim skupinam na trgu dela:** delavnici sta se v preteklosti izkazali za zelo uspešni pri vključitvi oziroma vrnitvi na trg dela za skupine najtežje zaposljivih brezposelnih oseb. Zaradi razmer, povezanih z epidemijo covida-19, izvedba novih delavnic v letu 2021 ni bila mogoča.

Konec leta 2021 je bilo v evidenci brezposelnih oseb prijavljenih 229 oseb z mednarodno zaščito, 15 pa jih je bilo prijavljenih v evidenci iskalcev zaposlitve. V tem letu se je zaposlilo 81 oseb s statusom mednarodne zaščite, 25 od teh oseb pa je bilo vključenih v program osnovne šole za odrasle.

* + 1. POSREDOVANJE ZAPOSLITVE

Posredovanje zaposlitve je storitev, ki jo izvaja zavod za pravočasno pokritje prostih delovnih mest ter usklajevanje ponudbe delavcev in povpraševanja po njih na trgu dela v Sloveniji, drugih državah EU, EGP in Švicarski konfederaciji.

Posredovanje zaposlitve zajema iskanje primerne ali ustrezne zaposlitve brezposelni osebi oziroma iskalcu zaposlitve, napotitev teh oseb k delodajalcu ter iskanje ustreznega ali primernega delavca za delodajalca. Storitev se ob upoštevanju izobrazbe in poklica, delovnih izkušenj in usposobljenosti brezposelnih oseb ter iskalcev zaposlitve izvaja za usklajevanje ponudbe in povpraševanja po delavcih na trgu dela v Sloveniji, drugih članicah EU, EGP in Švicarski konfederaciji. V skladu s 26. členom ZUTD se posredovanje zaposlitve na ozemlju Republike Slovenije zagotavlja brezposelnim osebam in prijavljenim iskalcem zaposlitve, za države EU, EGP in Švicarsko konfederacijo pa tudi drugim iskalcem zaposlitve.

***V letu 2021 se je iz evidence brezposelnih na zavodu odjavilo 84.021 brezposelnih oseb, od tega 60.351 zaradi zaposlitve, kar je 6,3 odstotka manj kot v letu 2020,*** za katero je bilo značilno povečano število odjav v času okrevanja po prvem valu epidemije. Te odjave so vključevale tudi ponovno zaposlovanje delavcev, ki so bili odpuščeni v času epidemije.

***Delodajalci so v letu 2021 sporočili zavodu 156.163 prostih delovnih mest, kar je kar 36,2 odstotka več kot v letu 2020***, še posebej se je v primerjavi z letom 2020 povečalo povpraševanje delodajalcev iz drugih raznovrstnih poslovnih dejavnosti, poslovanja z nepremičninami, rudarstva, gostinstva, prometa in skladiščenja ter dejavnosti javne uprave in obrambe in dejavnosti obvezne socialne varnosti. V 55,8 odstotka primerov so delodajalci želeli sodelovanje zavoda pri posredovanju kandidatov. Ob izločitvi prostih delovnih mest brez sodelovanja zavoda, ki so posledica avtomatske objave v primeru zaposlovanja tujcev, je delež prostih delovnih mest s sodelovanjem zavoda pri posredovanju kandidatov 59,3-odstoten. Na prijavo za 87.134 prostih delovnih mest, pri zapolnitvi katerih so delodajalci v letu 2021 želeli sodelovanje zavoda, so posredovali 143.486 brezposelnih oseb. Pred napotitvijo kandidatov na prosta delovna mesta so ustreznost in motiviranost oseb za zasedbo delovnega mesta preverjali prek vseh kanalov komuniciranja (elektronsko, telefonsko, osebno, v uradih za delo in v kariernih središčih). Zaradi omejitev in priporočil, povezanih z epidemijo covida-19, so dali večji poudarek na izvajanje predhodnega preverjanja osebno po telefonu. Izvedli so 1.006.948 predhodnih preverjanj brezposelnih oseb.

Učinkovitost posredovanja in dela z delodajalci zavod dosega prek ***pisarn za delodajalce***, ki delujejo na vseh OS, storitve pa se izvajajo tudi na vseh uradih za delo (v nadaljnjem besedilu: UD). V pisarnah delodajalcem zagotavljajo vse storitve na enem mestu (objava prostega delovnega mesta, pošiljanje kandidatov, pomoč pri koriščenju programov APZ, pomoč pri izpolnjevanju vlog in obrazcev, informiranje ipd.). V anketi Zadovoljstvo delodajalcev s storitvami zavoda, na katero je odgovorilo 4.546 oziroma 30 odstotkov delodajalcev, ki so v letu 2021 zavodu sporočili vsaj eno prosto delovno mesto ali so uporabili program APZ, so delodajalci zavodu znova namenili visoko oceno. K skupni oceni največ prispevajo svetovalci v pisarnah za delodajalce, njihove ocene so med najvišjimi v anketi. Splošno zadovoljstvo s pisarnami za delodajalce je bilo ocenjeno kot zelo dobro, povprečna ocena je bila 4,17.

Pisarne za delodajalce so v letu 2021 sodelovale tudi pri izvedbi akcijskih načrtov zagotavljanja kadra za potrebe večjih projektov zaposlovanja (Gorenje, projekt Drugi tir) in zagotavljanja delavcev delodajalcem iz zdravstva in socialnega varstva.

Učinkovitost posredovanja zavod zagotavlja tudi z ***organizacijo srečanj delodajalcev z brezposelnimi osebami (mini zaposlitveni sejmi, skupinske predstavitve prostih delovnih mest, hitri zmenki, karierni izbori)***, na katerih delodajalci brezposelnim predstavijo podjetje, aktualna prosta delovna mesta in pogoje za njihovo zasedbo, po dogodku pa so praviloma organizirani prvi zaposlitveni razgovori. V letu 2021 se je tovrstnih srečanj z delodajalci udeležilo 4.509 brezposelnih oseb.

Pri posredovanju je zavod posebno pozornost namenil iskanju priložnosti za zaposlovanje brezposelnih iz ranljivih skupin. Zato je v okviru projekta Izvajanje storitev za brezposelne, druge iskalce zaposlitve in delodajalce, ki je sofinanciran iz ESS OP EKP 2014–2020, izvedel ***pet usposabljanj svetovalcev za izvajanje zastopanja brezposelnih pri delodajalcih***. V okviru tega projekta je tudi znova začel izvajati aktivnost ***inkluzivnega kreiranja delovnih mest***, katere namen je skupaj z delodajalci kreirati nova delovna mesta, namenjena predvsem brezposelnim iz ranljivih skupin. Oblikovali so delovno skupino, v katero so vključili tri območne službe, in izvedli usposabljanje za izvajanje storitve inkluzivno kreiranje delovnih mest za izbrane sodelavce pisarn za delodajalce teh območnih služb. Oblikovali so novo komunikacijsko strategijo glede na ciljne skupine in izvedli informiranje zaposlenih v pisarnah za delodajalce, da bi tako spodbujali izvajanje storitve pri ustreznih delodajalcih. Promocija se je izvajala prek različnih kanalov (LinkedIn, spletna stran zavoda, letaki).

***Zavod sodeluje z delodajalci in delodajalskimi združenji tako na lokalni kot državni ravni.*** V letu 2021 je bilo sodelovanje predvsem povezano z izvajanjem interventne zakonodaje, sodelovanje pa je potekalo tudi na področju promocije programov APZ, informiranja o pogojih zaposlovanja tujcev ter na področju promocije dostojnega dela. ***Zavod je vodilni partner projekta Dostojno delo za vse***, katerega glavni namen je ozaveščanje o dostojnem delu. V okviru projekta so organizirali ***prvi dan za dvojnika v Sloveniji***. Ta dogodek je predvsem priložnost, da se brezposelna oseba in delodajalec spoznata, ko dan preživita skupaj kot mentor in dvojnik na izbranem delovnem mestu.

V letu 2021 je zavod organiziral 29 mini zaposlitvenih sejmov, 318 hitrih zmenkov in različnih skupinskih predstavitev prostih delovnih mest delodajalcev ter 16 skupinskih srečanj z delodajalci. Skupinske predstavitve prostih delovnih mest in srečanja z delodajalci so izvajali tudi na daljavo. Z namenom vzpostavljanja in vzdrževanja partnerskega sodelovanja z delodajalci so izvedli 1.054 obiskov delodajalcev. V maju in juniju so v sodelovanju s projektom Ministrstva za javno upravo Inovativen.si, z metodo Design sprint, pripravili prototip ***mobilne različice CRM***. Predvideno je, da bo aplikacija na voljo v prvi polovici leta 2022. Namen priprave mobilne verzije je podpora svetovalcem za delodajalce ob obiskih delodajalcev.

V okviru projekta Inovativen.si je zavod konec leta 2021 začel tudi izvajati pilotni projekt na OS Koper, poimenovan ***»Napotnica kot referenca«***. Namen projekta je izboljšati postopek iskanja in izbire kandidatov ter se tako čim bolj približati željam in pričakovanjem iskalcev zaposlitve, brezposelnih in delodajalcev. Pilotni projekt poteka po agilnih metodah, zaključen bo v letu 2022.

Februarja 2021 je EURES organiziral posvet za delodajalce s poudarkom na storitvah EURES in psiholoških vidikih dela v času epidemije covida-19. Aprila je bil v organizaciji EURES in OS Koper izveden spletni čezmejni zaposlitveni sejem obmejnih regij Slovenije, Italije in Hrvaške na platformi »European online jobdays platform«. Sodelovalo je 47 delodajalcev iz Slovenije, Hrvaške in Italije, 12 informacijskih točk in drugih partnerjev. Delodajalci so objavili 168 prostih delovnih mest za 519 zaposlitev s področja turizma in gostinstva, zdravstva in nege, proizvodnje, prodaje ter logistike in transporta. Na dogodek se je prijavilo 1.432 iskalcev zaposlitve (751 iz Slovenije, 124 iz Italije in 34 iz Hrvaške). Iskalci zaposlitve so se delodajalcem predstavili z 951 življenjepisi. Na dan dogodka je bilo 32.428 ogledov spletne strani, od tega 20.840 enkratnih ogledov. Program v živo je povprečno spremljalo od 300 do 350 obiskovalcev.

EURES Slovenija je maja sodeloval tudi pri spletnem zaposlitvenem sejmu Digit'all Jobs Moving Europe. Dogodek je organiziralo sedem držav (Hrvaška, Finska, Irska, Nemčija, Portugalska, Slovenija, Španija). Na dogodku je sodelovalo 88 delodajalcev, od tega štirje delodajalci iz Slovenije. Skupaj je bilo objavljenih 594 prostih delovnih mest (20 iz Slovenije) za 1.504 zaposlitev. Registriranih je bilo 1.581 iskalcev zaposlitve, od tega 71 iz Slovenije. Slovenski delodajalci so na objavljena prosta mesta prejeli 41 prijav.

OS Maribor in EURES sta septembra sodelovala na zaposlitvenem sejmu Mojedelo v Mariboru. Na sejmu je bilo 1.500 obiskovalcev in 40 podjetij. Delodajalci so največ povpraševali po delavcih za preprosta dela v predelovalnih dejavnostih, delavcih za sezonska dela, tehnologih, mehanikih, tehnikih in strojnih inženirjih, IT-specialistih in specialistih s področja marketinga. Dveh predavanj se je udeležilo 115 oseb.

OS Ljubljana in EURES sta oktobra sodelovala na zaposlitvenem sejmu Mojedelo v Ljubljani. Na sejmu je bilo 8.000 obiskovalcev ter 70 podjetij in drugih organizacij. Razstavni prostor zavoda je z namenom pridobitve informacij, svetovanja ali pregleda življenjepisov obiskalo 260 oseb, svetovalci EURES so opravili 85 pogovorov na temo dela in bivanja v Evropski uniji. Predavanj Poklici prihodnosti, Zaposlitvene možnosti v Evropi in Mednarodni življenjepis se je udeležilo približno 260 oseb.

***Zavod nadaljuje vzpostavljanje sistema spremljanja učinkovitosti posredovanja zaposlitev***. V ta namen so v letu 2019 imenovali delovno skupino, ki razvija celoviti sistem spremljanja tega pomembnega dela dejavnosti zavoda. V letu 2021 je bila predvidena vzpostavitev spremljanja storitev pisarn za delodajalce, ki bi zajemala tudi pregled vrnjenih sporočil o izidu posredovanja. Zaradi zamika pri programiranju novosti, ki je predvsem posledica drugih prednostnih nalog v času izvajanja ukrepov interventne zakonodaje, bo načrtovano spremljanje zagotovljeno v letu 2022. Na podlagi spremljanja, ki ga je skupina vzpostavila v preteklih letih, pa je razvidno, da je bilo 41.195 oziroma 68,3 odstotka brezposelnih, ki so se v letu 2021 odjavili zaradi zaposlitve, vključenih v storitve posredovanja (v šestih mesecih pred zaposlitvijo so prejeli napotnico, obvestilo, bili predhodno preverjeni, udeleženi na skupinskem srečanju z delodajalcem ali podobni aktivnosti posredovanja). Vključenost v storitve posredovanja s povezovanjem brezposelnih oseb z delodajalci, ki iščejo delavce, neposredno prispeva k zaposlovanju brezposelnih oseb. Hkrati spodbuja brezposelne k bolj aktivnemu iskanju zaposlitve, krepi veščine iskanja zaposlitve, povratne informacije delodajalcev pa so pomembne tudi za kakovostno obravnavo brezposelnih oziroma ugotavljanje potreb po dodatni podpori.

Med najpomembnejšimi novostmi na področju izvajanja storitev za delodajalce v letu 2021 poudarjamo ***ureditev hitrejše objave prostih delovnih mest*** in ***ukinitev t. i. papirnatih preglednic prostih delovnih mest***. Zavod je delodajalcem, ki so sporočili, da imajo prosto delovno mesto, javno objavo zagotovil praviloma z naslednjim delovnim dnem (če je sporočilo prispelo pozneje v dnevu, pa šele čez dva dni). Navedeni časovni razkorak je bil posledica zahtevanega dnevnega tiskanja in izobešanja papirnatih preglednic. V začetku marca 2021 je zavod ukinil tiskanje papirnatih preglednic in uvedel pomembne spremembe pri potrjevanju in objavi prostih delovnih mest. Po novem zavod delodajalcem, ki sporočilo o prostem delovnem mestu oddajo v ponedeljek, torek, četrtek ali petek do 11. ure in v sredo do 14. ure, javno objavo prostega delovnega mesta zagotovi na dan oddaje sporočila o prostem delovnem mestu in ne šele naslednji dan, kot je veljalo poprej. Če je sporočilo prejeto po zgoraj navedeni uri, pa je objava zagotovljena z naslednjim delovnim dnem (in ne čez dva dni, kot je veljalo prej). Na zavodu se zavedajo, da nekateri iskalci zaposlitve nimajo dostopa do računalnika, pametnega mobilnega telefona ali pa potrebujejo pomoč pri uporabi iskalnika po prostih delovnih mestih, zato vsem, ki potrebujejo pomoč, to zagotavljajo v kariernih središčih ali na uradih za delo. To pa je tudi priložnost za opredelitev potrebne dodatne podpore osebam, na primer z vključitvijo v programe za pridobitev dodatnih računalniških znanj.

Zaradi okrepljenega povpraševanja delodajalcev po delavcih, tudi tujcih, so na zavodu v aprilu izvedli srečanje svetovalcev za delodajalce, na katerem je bilo podrobneje predstavljeno področje zaposlovanja tujcev v Sloveniji. V sodelovanju z Ministrstvom za okolje in prostor so svetovalcem predstavili tudi zelena delovna mesta in z namenom dodatne promocije med delodajalci tudi novo spodbudo, namenjeno zaposlovanju brezposelnih na zelenih delovnih mestih.

***V letu 2021 je delo zavoda še naprej zaznamovalo tudi izvajanje interventne zakonodaje*** ***za omilitev posledic epidemije covida-19.*** Sodelavci zavoda so bili vpeti v izvajanje interventne zakonodaje in podporo delodajalcem v zvezi z vprašanji glede koriščenja ukrepov za ohranitev delovnih mest.

Kljub epidemiološkim omejitvam, še posebej v prvem polletju 2021, je zavod skrbel za nemoteno zagotavljanje dnevne objave prostih delovnih mest, izvedbo nadzorovanja trga dela in pošiljanje kandidatov. Zaradi omejitev je zavod izvedel manj aktivnosti, ki zahtevajo osebni stik oziroma delo v skupini.

* 1. AKTIVNA POLITIKA ZAPOSLOVANJA (APZ)

APZ je nabor ukrepov na trgu dela za povečanje zaposlenosti in zmanjševanje brezposelnosti, večjo zaposljivost oseb na trgu dela ter za povečanje konkurenčnosti in prožnosti delodajalcev. Ukrepi APZ so namenjeni neposrednemu odpravljanju težav pri zaposlovanju in na trgu dela ter morajo dosegati povezane učinke s sistemskimi rešitvami in ukrepi drugih sektorskih politik.

Ukrepi APZ so se v letu 2021 izvajali na podlagi:

* smernic za izvajanje ukrepov APZ za obdobje 2021‒2025 (Vlada Republike Slovenije jih je sprejela na 47. redni seji 7. januarja 2021),
* načrta za izvajanje APZ za leti 2021 in 2022 (sklep ministra, pristojnega za delo, 2. marec 2021, št. 1102-7/2020/7, objavljen na spletni strani MDDSZ: <https://www.gov.si/teme/aktivna-politika-zaposlovanja/>),
* proračuna Republike Slovenije za leto 2021 (Uradni list RS, št. 75/19 in 174/20),
* kataloga ukrepov APZ (objavljen na spletni strani MDDSZ: <https://www.gov.si/teme/aktivna-politika-zaposlovanja/>) in
* Operativnega programa za izvajanje evropske kohezijske politike v obdobju 2014–2020.

Posebne pravne podlage za izvedbo programa javnih del Pomoč osebam na področju mednarodne zaščite so bile:

* sklep Vlade Republike Slovenije št. 11002-3/2016/5 z dne 23. junija 2016 za program, katerega izvajalec je Ministrstvo za notranje zadeve,
* sklep Vlade Republike Slovenije št. 21400-3/2017/2 z dne 11. maja 2017 in sklep Vlade Republike Slovenije št. 21400-4/2017/2 z dne 29. junija 2017 za program, katerega izvajalec je Urad Vlade Republike Slovenije za oskrbo in integracijo migrantov.

Posebna podlaga za financiranje programa Spodbude za zaposlovanje na zelenih delovnih mestih je bil tudi Odlok o Programu porabe sredstev sklada za podnebne spremembe v obdobju 2020–2023.

Izvajalca programov APZ v letu 2021 sta bila zavod in sklad, ki sta programe APZ izvajala znotraj teh ukrepov APZ:

* ukrep 1: usposabljanje in izobraževanje,
* ukrep 3: spodbude za zaposlovanje in
* ukrep 4: kreiranje delovnih mest.

V posamezne programe so se v skladu z opredelitvami v katalogu APZ vključevali:

* **brezposelne osebe**, **drugi iskalci zaposlitve**, iskalci zaposlitve, katerih zaposlitev je ogrožena, zaposleni in delodajalci, prednostno pa osebe, opredeljene v 35. členu ZUTD.[[5]](#footnote-5) Brezposelne osebe oziroma iskalci zaposlitve se v programe ali posamezne dejavnosti vključujejo na podlagi zaposlitvenega načrta in akta o vključitvi, v času vključenosti pa jim pripadajo denarni prejemki in stroški, kot so opredeljeni v Pravilniku o izvajanju ukrepov aktivne politike zaposlovanja (Uradni list RS, št. [20/12](http://www.uradni-list.si/1/objava.jsp?sop=2012-01-0812), [28/14](http://www.uradni-list.si/1/objava.jsp?sop=2014-01-1173), [60/15](http://www.uradni-list.si/1/objava.jsp?sop=2015-01-2500), 82/18 in 90/21) in v katalogu ukrepov APZ;
* **zaposlene osebe**, ki se v programe APZ vključujejo na podlagi javnih povabil, na katera se prijavijo delodajalci z oddajo ponudbe za izvedbo projektov za svoje zaposlene.

V okviru APZ so se v letu 2021 izvajali programi, ki so bili:

* sofinancirani iz evropskega socialnega sklada (v nadaljnjem besedilu: ESS) v okviru Operativnega programa evropske kohezijske politike za obdobje 2014−2020 (v nadaljnjem besedilu: OP EKP 2014−2020), *urejeno z ločenimi pogodbami po programih,* in/ali
* v celoti financirani iz proračuna Republike Slovenije, *urejeno s programsko pogodbo o izvajanju in financiranju ukrepov na trgu dela*.

V letu 2021 je bilo v ukrepe APZ vključenih **skupaj 36.669 oseb**, od tega:

**– 21.396 brezposelnih** in

**– 15.273 zaposlenih oseb.**

V letu 2021 se je s pomočjo programov APZ **zaposlilo 13.131 brezposelnih oseb.**

Preglednica 4: Število vključitev brezposelnih in zaposlenih oseb v ukrepe APZ v letu 2021

|  |  |  |  |
| --- | --- | --- | --- |
| **Ukrep APZ** | **Št. vključitev**  **brezposelnih oseb** | ***Št. zaposlitev***  ***brezposelnih oseb*** | **Št. vključitev**  **zaposlenih oseb** |
| UKREP 1: usposabljanje in izobraževanje | 12.607 | *4.612[[6]](#footnote-6)* | 15.273 |
| UKREP 3: spodbude za zaposlovanje | 4.860 | *4.779[[7]](#footnote-7)* | – |
| UKREP 4: kreiranje delovnih mest | 3.929 | *3.740[[8]](#footnote-8)* | – |
| **SKUPAJ** | **21.396** | ***13.131*** | **15.273** |

Viri: *Zavod Republike Slovenije za zaposlovanje, MDDSZ, sklad.*

V letu 2021 se je v primerjavi z letom 2020 **število vključitev** **brezposelnih** **oseb** **v ukrepe APZ** **povečalo za 2,1 odstotka** (ali za 450 oseb). Če ne upoštevamo vključitev v program Spodbude za zaposlovanje prejemnikov denarnega nadomestila, ki se je kot program APZ prenehal izvajati 27. marca 2020, se je število vključitev v APZ povečalo za 13,6 odstotka. S pomočjo programov APZ se je zaposlilo 13.131 brezposelnih oseb, kar je 6,8 odstotka manj kot v letu 2020 (14.085 zaposlitev).

Najbolj se je v letu 2021, v primerjavi z letom 2020, povečalo število vključitev brezposelnih v ukrep 1, za 27,8 odstotka. Za 51,2 odstotka se je povečalo število vključenih v programe neformalnega izobraževanja in usposabljanja (s 4.770 vključitev v letu 2020 na 7.214 vključitev v letu 2021). Delno je treba povečanje pripisati predvsem intenzivnemu vključevanju brezposelnih v različne tečaje slovenščine in izpite iz slovenščine, in sicer zaradi zakonskega pogoja o izkazovanju znanja slovenskega jezika, ki je pogoj za vse tujce, vpisane v evidenco zavoda (8.a člen ZUTD). Za 25,8 odstotka se je povečalo število vključitev v programe usposabljanja na konkretnem delovnem mestu (programa Usposabljanje na delovnem mestu in Delovni preizkus).

V okviru ukrepa 3 se je število vključitev v subvencionirane zaposlitve (programa Zaposli.me in Trajno zaposlovanje mladih) zmanjšalo za 10,3 odstotka. Program Spodbude za trajno zaposlovanje mladih se je prenehal izvajati 30. junija 2021. V letu 2021 ni bilo vključitev tudi v programu Aktivni do upokojitve. Novost v letu 2021 v ukrepu 3 je bil program Spodbude za zaposlovanje na zelenih delovnih mestih, ki ga je financiralo Ministrstvo za okolje in prostor iz sklada za podnebne spremembe. V program se je vključilo 67 brezposelnih oseb.

V ukrep 4 je bilo v letu 2021 vključenih skupno 3.929 brezposelnih oseb, kar je 11,5 odstotka več kot v letu 2020. Od tega je bilo v vse programe javnih del vključenih 3.659 dolgotrajno brezposelnih oseb, kar je 11,7 odstotka več kot v letu 2020. V letu 2021 je zavod v ukrepu 4 prvič začel izvajati tudi posebni program javnih del, ki je bil namenjen pomoči pri omilitvi posledic epidemije covida-19 (453 vključitev dolgotrajno brezposelnih oseb).

Na vključevanje brezposelnih oseb v programe APZ je tudi v letu 2021, še izraziteje kot v letu 2020, pomembno vplivala struktura brezposelnosti, saj je med brezposelnimi zaradi manjšega priliva in večjega zaposlovanja, velik delež ranljivih skupin (dolgotrajno brezposelni, nizko izobraženi in starejši), ki so težje zaposljivi in za vključevanje v programe APZ potrebujejo intenzivnejšo obravnavo in več spodbude. Iz spodnje slike je razvidna struktura vključevanja nekaterih skupin brezposelnih v APZ v letu 2021.

V letu 2021 je bilo v oba programa APZ, v katera se vključujejo zaposleni, to sta KOC in ASI, **vključenih tudi 15.273 zaposlenih, kar je 6,7 odstotka manj kot v letu 2020**.

Slika 4: Število in delež vključitev posameznih skupin brezposelnih oseb v ukrepe APZ, 2021

Vira: Zavod Republike Slovenije za zaposlovanje, MDDSZ.

V letu 2021 se je na področju APZ pozornost namenjala izvajanju teh nalog:

* priprava in oblikovanje ukrepov za nacionalni načrt za okrevanje in odpornost, ki je podlaga za koriščenje sredstev iz mehanizma za okrevanje in odpornost (podrobneje sta ukrepa opisana v četrtem poglavju),
* izvajanje programov APZ v letu 2021 je še vedno zaznamovala epidemija covida-19 in njene posledice, še zlasti omejitve pri izvajanju izobraževanj. Zavod je že v letu 2020 začel priprave za razvoj sistema neformalnega izobraževanja in usposabljanja na daljavo, ki ga namerava ponuditi kot alternativo klasičnim oblikam programov. Nekateri programi usposabljanja in izobraževanja so se že v letih 2020 in 2021 izvajali na daljavo,
* v zadnjem letu se je spremenila struktura brezposelnih oseb. V evidencah zavoda ostajajo osebe, ki jih je zelo težko motivirati za vključitev v ustrezni program APZ, predvsem v programe izobraževanja in usposabljanja. V letu 2021 je zato zavod posebno pozornost namenjal aktivnostim, da kljub zelo spremenjenim razmeram čim več brezposelnih in iskalcev zaposlitve najde priložnost na trgu dela, tudi s pomočjo programov APZ,
* programe APZ smo prilagajali potrebam na trgu dela, predvsem spremembam, povezanim z epidemijo (ciljne skupine brezposelnih, ki so izgubili zaposlitev zaradi epidemije),
* zavod je zaradi administrativne razbremenitve, tako zunanjih kot tudi notranjih uporabnikov, v letu 2021 zagotovil oddajo vseh ponudb na javna povabila (tudi za programe javnih del) prek portala za delodajalce,
* v letu 2021 je zavod prvič začel izvajati dva nova programa, in sicer:
* Spodbude za zaposlovanje na zelenih delovnih mestih, ki ga je financiralo Ministrstvo za okolje in prostor iz sklada za podnebne spremembe, in
* posebne programe javnih del za omilitev posledic epidemije covida-19, ki so bili namenjeni spodbujanju razvoja zaposlitvenih programov, razvoju novih delovnih mest in aktiviranju brezposelnih oseb za izvajanje pomoči pri oskrbi uporabnikov v domovih za starejše občane, v večgeneracijskih centrih, bolnišnicah, invalidov v društvih, v varstveno-delovnih centrih in zavodih za usposabljanje ter v drugih socialnovarstvenih zavodih. S programom javnih del se je naštetim ustanovam zagotovila tudi dodatna kadrovska podpora.

  2. 1. UKREP 1: USPOSABLJANJE IN IZOBRAŽEVANJE

*Namen ukrepa 1 je povečanje zaposlitvenih možnosti s pridobitvijo višje ravni izobrazbe ali novega znanja in kompetenc za vstop na trg dela in uspešen razvoj kariere. Ukrep je namenjen brezposelnim osebam in iskalcem zaposlitve, katerih zaposlitev je ogrožena.*

Slika 5: Struktura ukrepa 1

Programe v okviru ukrepa 1 izvajajo delodajalci, izbrani z javnimi povabili zavoda (izvajalci programov usposabljanja na delovnem mestu); izvajalci, vpisani v razvid izvajalcev javno veljavnih programov vzgoje in izobraževanja pri Ministrstvu za izobraževanje, znanost in šport (v nadaljnjem besedilu: MIZŠ) (programi formalnega izobraževanja), ter izvajalci, vpisani v register zunanjih izvajalcev dejavnosti programov APZ, ki ga vodi zavod (programi usposabljanja). Programe za zaposlene izvajajo delodajalci, izbrani na javnih razpisih sklada.

* + - 1. Programi neformalnega izobraževanja

Programe neformalnega izobraževanja in usposabljanja izvajajo izvajalci, ki so vpisani v register zunanjih izvajalcev pri zavodu in so za izvajanje določenega programa izbrani v skladu s postopki izbire po ZUTD. Osebe iz ciljnih skupin se nato pri teh izbranih izvajalcih vključijo v proces izobraževanja in usposabljanja. Programi neformalnega izobraževanja in usposabljanja se stalno izvajajo v 12 OS zavoda.

Vsebine programov neformalnega izobraževanja in usposabljanja, ki se delno financirajo iz ESS OP EKP 2014–2020, je zavod oblikoval po analiziranju potreb in v sodelovanju z delodajalci in njihovimi združenji, upoštevaje strateške usmeritve za razvoj kompetenc za delo v delovnih panogah, v programe pa so prednostno vključevali brezposelne iz ranljivih skupin, ki potrebujejo več podpore pri (ponovnem) vključevanju na trg dela.

**Neformalno izobraževanje in usposabljanje (1.1.1.1)**

Namen vključitve v programe neformalnega izobraževanja in usposabljanja je pridobitev spretnosti, veščin, znanja in kompetenc, ki bodo brezposelnim osebam izboljšali zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

V programe neformalnega izobraževanja in usposabljanja so se v letu 2021 vključevale cilje skupine:

* brezposelne osebe, starejše od 50 let,
* brezposelne osebe, stare 30 let in več in so najmanj 12 mesecev prijavljene v evidenci brezposelnih (dolgotrajno brezposelni),
* brezposelne osebe, stare 30 let in več in imajo končano največ osnovnošolsko izobrazbo (ISCED 2),
* brezposelne osebe, stare 30 let in so prejemniki denarne socialne pomoči,
* osebe v postopku izgubljanja zaposlitve,
* osebe, stare 30 let in več in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 31. decembra 2021.

Po podatkih zavoda je bilo v letu 2021 sklenjenih 1.932 pogodb z osebami za vključitev v različne programe neformalnega izobraževanja in usposabljanja. V primerjavi z letom 2020, ko bilo sklenjenih 1.097 pogodb, je viden 76,1-odstotni porast oziroma 835 več sklenjenih pogodb. Od skupno vključenih v letu 2021 je bilo:

* 1.630 (84,4 odstotka) iz klasičnih ciljnih skupin (brezposelne osebe, starejše od 50 let in starejše od 30 let, ki so dolgotrajno brezposelne ali z nižjo izobrazbo),
* 153 (7,9 odstotka) iz ciljne skupine brezposelne osebe, ki so stare 30 let in več in so prejemniki denarne socialne pomoči, ter
* 149 (7,7 odstotka) iz ciljne skupine osebe, stare najmanj 30 let, ki so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih prijavile v obdobju od 13. marca 2020 do 31. decembra 2021.

Glede na druge skupine je bilo v letu 2021 v program vključenih 1.195 žensk (61,9 odstotka), 1.114 dolgotrajno brezposelnih (57,7 odstotka), 548 starih 50 let in več (28,4 odstotka) ter 721 brez izobrazbe (37,3 odstotka). Vključenih je bilo tudi 147 invalidnih oseb (7,6 odstotka) in 1.045 prejemnikov denarne socialne pomoči (54,1 odstotka).

Eden od razlogov za porast števila vključenih v program v primerjavi s preteklim letom je predvsem možnost izvajanja programov na daljavo in dodatna pridobitev dopolnitve soglasja MDDSZ za izvajanje na daljavo v februarju 2021. Večina izvajalcev, ki so začeli izvajati programe v času razglašene epidemije (do 15. junija 2021), je programe v celoti izvajala in jih zaključila na daljavo. Poleg tega je zavod v maju začel v program znova vključevati tudi osebe iz kohezijske regije Vzhodna Slovenija (prerazporeditev sredstev iz kohezijske regije Zahodna Slovenija). Ne glede na navedeno pa je bilo v prvi polovici leta 2021 zelo malo ali nič vključitev v praktično naravnane programe, saj se ti zaradi ukrepov za zajezitev epidemije niso mogli izvajati.

Zavod je za kohezijsko regijo Zahodna Slovenija v maju 2021 že porabil vsa razpoložljiva sredstva in zato ustavil vključevanje oseb, ki prihajajo iz te regije. Te osebe se od junija 2021 lahko vključujejo v Lokalne programe neformalnega izobraževanja in usposabljanja (1.1.1.4). Za kritje preveč porabljenih sredstev za kohezijsko regijo Zahodna Slovenija je zavod pridobil tudi soglasje k nebistveni spremembi operacije v zvezi s prerazporeditvijo razpoložljivih sredstev s kohezijske regije Vzhodna Slovenija na kohezijsko regijo Zahodna Slovenija v letu 2021 in prerazporeditvijo razpoložljivih sredstev v enakem obsegu tudi s kohezijske regije Zahodna Slovenija na kohezijsko regijo Vzhodna Slovenija v letu 2022.

Največ brezposelnih oseb je bilo vključenih v program Slovenščina kot drugi in tuji jezik – vstopna raven (A1), in sicer 441 (22,8 odstotka vseh vključenih). Sledita program Slovenski jezik za tujce, stopnje od I do III, s 142 vključenimi osebami (7,4 odstotka) in program Varnostnik, v katerega je bilo vključenih 133 oseb (6,9 odstotka). Po področjih je bilo največ vključitev na področju usvajanja jezikov (drugih, tujih, znakovnih, prevajalstvo), in sicer skupno 793 vključitev (41,1 odstotka), kar je treba pripisati predvsem intenzivnemu vključevanju v različne tečaje slovenščine in izpite iz slovenščine (skupno 651 ali 33,7 odstotka vključenih) zaradi zakonskega pogoja izkazovanja znanja slovenskega jezika, ki je pogoj za vse tujce, vpisane v evidenco zavoda (8.a člen ZUTD). Sledijo področje transporta, znotraj katerega je bilo vključenih 197 oseb (10,2 odstotka vseh vključitev), področje varnosti, varovanja, zaščite in reševanja s 143 vključitvami (7,4 odstotka) in področje uporabe računalnika, tam je bilo vključenih 132 oseb (6,4 odstotka).

Preglednica 5: Programi neformalnega izobraževanja in usposabljanja, 20 vključitev ali več, 2021

|  |  |
| --- | --- |
| **Ime programa neformalnega izobraževanja in usposabljanja** | **2021** |
| 0231/16 slovenščina kot drugi in tuji jezik – vstopna raven (A1) | 441 |
| 0231/13 slovenski jezik za tujce, stopnje od I do III | 142 |
| 1032/1 varnostnik | 133 |
| 0231/2 nemški jezik, ravni A1–C2 | 111 |
| 0921/1 socialni oskrbovalec na domu | 77 |
| 0413/1 podjetniška delavnica (osnove podjetništva, trženje, poslovni načrt) | 65 |
| 1041/15 usposabljanje in pridobitev vozniškega izpita kategorije B | 47 |
| 0414/3 upravljavec družbenih omrežij – Akademija UDO | 45 |
| 0688/3 LinkedIn – napredno usposabljanje za učinkovito poslovno uporabo | 45 |
| 0613/3 napredni računalniški analitik | 44 |
| 0411/3 računovodja | 41 |
| 0411/2 računovodja za manjše družbe, samostojne podjetnike in zavode | 40 |
| 0231/14 izpit iz znanja slovenščine kot drugega in tujega jezika – osnovna raven | 39 |
| 0414/4 izboljšanje veščin mreženja in upravljanja ključnih strank za uspešno prodajo | 39 |
| 0611/3 pridobitev standardnega spričevala ECDL (evropsko računalniško spričevalo) | 39 |
| 1041/6 usposabljanje za voznika v cestnem prometu (temeljna kvalifikacija) – TK | 39 |
| 1041/8 tečaj za voznika viličarja | 39 |
| 0416/3 posrednik za nepremičnine | 33 |
| 1041/1 usposabljanje in pridobitev vozniškega izpita kategorije C | 33 |
| 0688/1 digitalna pismenost (osnove) | 31 |
| 0231/15 uporabna slovenščina za albansko govoreče | 29 |
| 0411/1 usposabljanje za knjigovodska dela | 26 |
| 0414/2 strokovnjak za digitalni marketing – usposabljanje in pridobitev certifikata | 26 |
| 0211/1 oblikovalec spletnih strani | 24 |
| 0611/12 učenje/delo na daljavo po Microsoft Teams za osnovne uporabnike | 24 |

*Vir: Zavod Republike Slovenije za zaposlovanje.*

V okviru programa se zavod usmerja v izvajanje tistih programov, v katerih osebe pridobijo znanje, spretnosti in kompetence, ki jih delodajalci potrebujejo, oseb s takim znanjem pa ne dobijo, ko iščejo nove kadre za zaposlitev. Ob tem zavod ugotavlja, da je ciljne skupine ranljivih (osebe brez izobrazbe, dolgotrajno brezposelne ali starejše osebe) izredno težko motivirati za programe, ki jih potrebuje trg dela (varilci, CNC-operaterji in podobno), in sicer po eni strani zaradi težjih razmer za delo ter slabo plačanih delovnih mest, na drugi strani pa je proces motivacije, spreminjanja vrednot, poklicnih in kariernih ciljev pri dolgotrajno brezposelnih, starejših ter osebah brez izobrazbe dolgotrajen. Obravnavi teh ciljnih skupin zavod namenja posebno pozornost. Za osebe, ki so brezposelne več kot eno leto, pripravlja integracijske načrte z dejavnostmi, potrebnimi za vrnitev na trg dela. Poleg tega pripravlja predstavitve delovnih mest, srečanja z delodajalci, kratke modularne delavnice z namenom spremembe kariernih ciljev v skladu s potrebami na trgu dela.

V letu 2021 je zavod izvajal promocijo programa z radijskimi in časopisnimi oglasi ter izvedel štiri preverjanja na kraju samem. Nepravilnosti ni bilo ugotovljenih.

Zavod sistematično spremlja izhode v zaposlitev po vrstah programov in se usmerja v izvajanje tistih programov, ki prinašajo boljše učinke izhodov v zaposlitev. Od vključenih v letu 2021 se je do 31. decembra 2021 zaposlilo 549 oseb (28,4 odstotka vseh vključenih). 440 pogodb se v tem obdobju še ni zaključilo. Podatki so začasni.

**Nacionalne poklicne kvalifikacije – potrjevanje NPK in TK (1.1.1.2)**

V programu udeleženci pridobijo javno listino o nacionalni poklicni kvalifikaciji ali spričevalo o temeljni kvalifikaciji, ki dokazuje pridobljeno strokovno znanje in pridobljene spretnosti za opravljanje poklica ali posameznih nalog v okviru poklica. Izvajalci preverjanja in potrjevanja nacionalnih poklicnih kvalifikacij so vpisani v register izvajalcev pri Državnem izpitnem centru. Izvajalci temeljne kvalifikacije imajo pooblastilo Ministrstva za infrastrukturo. Ciljna skupina so brezposelne osebe in iskalci zaposlitve, vključeni v ukrep skrajšanja polnega delovnega časa, ter iskalci zaposlitve, ki so bili napoteni na čakanje na delo.

Po podatkih zavoda se je v letu 2021 v program vključilo 775 brezposelnih oseb, od tega 339 žensk (43,7 odstotka vseh vključenih). Med vključenimi je bilo 173 oseb brez izobrazbe (22,3 odstotka), 387 dolgotrajno brezposelnih (49,9 odstotka) in 189 starejših od 50 let (24,4 odstotka). Med vključenimi je bilo 67 invalidov (8,7 odstotka) in 400 prejemnikov denarne socialne pomoči (51,6 odstotka).

Na podlagi interventne zakonodaje so se v letu 2021 v program lahko vključevali tudi iskalci zaposlitve, vključeni v ukrep skrajšanja polnega delovnega časa, in iskalci zaposlitve, ki so bili napoteni na čakanje na delo. V letu 2021 izmed vseh 775 vključenih zavod ugotavlja le pet vključitev iz navedenih dveh ciljnih skupin, in sicer tri vključitve iz ciljne skupine iskalcev zaposlitve na začasnem čakanju na delo ter dve vključitvi iz ciljne skupine iskalcev zaposlitve, vključenih v skrajšani delovni čas.

Brezposelne osebe so bile vključene v različne programe NPK in TK. Največ oseb je bilo vključenih v program NPK varnostnik/varnostnica (416 oseb, kar je več kot polovica vseh vključitev, to je 53,7 odstotka). Sledita programa NPK socialni oskrbovalec/oskrbovalka na domu s 109 vključitvami (14,1 odstotka) ter NPK preskus znanja in pridobitev temeljne kvalifikacije (TK) za voznika v cestnem prometu s 70 vključitvami (9 odstotkov).

V primerjavi z letom 2020, ko je bilo sklenjenih 721 pogodb, je viden majhen porast vključitev, in sicer za 7,5 odstotka ali 54 več sklenjenih pogodb. Med vključenimi v letu 2021 se je do 31. decembra 2021 zaposlilo 445 oseb ali 57,4 odstotka vseh vključenih. Če upoštevamo le zaključene pogodbe, se je zaposlilo 60,7 odstotka oseb. Podatki so začasni.

Preglednica 6: Programi nacionalne poklicne kvalifikacije – potrjevanje NPK in TK, 20 vključitev ali več, 2021

|  |  |
| --- | --- |
| **Ime programa nacionalne poklicne kvalifikacije – potrjevanje NPK in TK** | **2021** |
| Varnostnik/varnostnica | 416 |
| Socialni oskrbovalec/oskrbovalka na domu | 109 |
| Preskus znanja in pridobitev temeljne kvalifikacije (TK) za voznika v cestnem prometu | 70 |
| Posrednik/posrednica za nepremičnine | 64 |
| Računovodja/računovodkinja | 26 |
| Pomočnik/pomočnica kuharja/kuharice | 14 |
| Računovodja/računovodkinja za manjše družbe, samostojne podjetnike in zavode | 12 |
| Operater/operaterka na CNC-stroju | 10 |

*Vir: Zavod Republike Slovenije za zaposlovanje.*

**Neformalno izobraževanje in usposabljanja za mlade (1.1.1.3)**

Namen vključitve v programe neformalnega izobraževanja in usposabljanja za mlade je pridobitev spretnosti, veščin, znanja in kompetenc, ki bodo brezposelnim izboljšale zaposlitvene možnosti. Program pripomore k spodbujanju zaposlovanja brezposelnih oseb iz ciljnih skupin.

Program delno financira Evropska unija iz ESS v okviru OP EKP 2014–2020, v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladih iz marginaliziranih skupnosti, vključno prek izvajanja sheme Jamstvo za mlade, in specifičnega cilja 8.2.1 znižanje brezposelnosti mladih.

V programe neformalnega izobraževanja in usposabljanja za mlade se vključujejo brezposelne osebe, ki jim primanjkuje znanja na določenih področjih in so mlajše od 30 let.

Po podatkih zavoda je bilo v letu 2021 v okviru programa sklenjenih 1.206pogodb z brezposelnimi, starimi do 30 let. V primerjavi z letom 2020, ko je bilo sklenjenih 899 pogodb, je viden porast za 34,1 odstotka oziroma 307 več sklenjenih pogodb. Eden od razlogov za porast v primerjavi s preteklim letom je predvsem možnost izvajanja programov na daljavo. Večina izvajalcev, ki so začeli izvajati programe v času razglašene epidemije (do 15. junija 2021), je programe v celoti izvedla in jih zaključila na daljavo. Ne glede na navedeno pa je bilo v prvi polovici leta zelo malo ali nič vključitev v praktično naravnane programe, saj se ti zaradi ukrepov za zajezitev epidemije niso mogli izvajati.

Vključene so bile 703 ženske (58,3 odstotka), 392 dolgotrajno brezposelnih (32,5 odstotka) in 353 oseb z nizko izobrazbo (29,3 odstotka). Med vključenimi je bilo tudi sedem invalidov in 698 prejemnikov denarne socialne pomoči (57,9 odstotka).

Mladi brezposelni so se največ vključevali v te programe: slovenščina kot drugi in tuji jezik – vstopna raven (A1) s 115 ali 9,5 odstotka vključitev, varnostnik – 112 ali 9,3 odstotka vključitev, sledita programa nemški jezik, ravni A1–C2 (100 ali 8,3 odstotka vključitev), in slovenski jezik za tujce, stopnje od I do III (73 ali 6,1 odstotka vključitev).

Preglednica 7: Programi neformalnega izobraževanja in usposabljanja za mlade, 20 vključitev ali več, 2021

|  |  |
| --- | --- |
| **Ime programa neformalnega izobraževanja in usposabljanja za mlade** | **2021** |
| 0231/16 slovenščina kot drugi in tuji jezik – vstopna raven (A1) | 115 |
| 1032/1 varnostnik | 112 |
| 0231/2 nemški jezik, ravni A1–C2 | 100 |
| 0231/13 slovenski jezik za tujce, stopnje od I do III | 73 |
| 1041/15 usposabljanje in pridobitev vozniškega izpita kategorije B | 55 |
| 1041/1 usposabljanje in pridobitev vozniškega izpita kategorije C | 54 |
| 0411/2 računovodja za manjše družbe, samostojne podjetnike in zavode | 37 |
| 0413/1 podjetniška delavnica (osnove podjetništva, trženje, poslovni načrt) | 35 |
| 0414/3 upravljavec družbenih omrežij – Akademija UDO | 30 |
| 840/1 usposabljanje in pridobitev vozniškega izpita kategorije C | 26 |
| 0414/4 izboljšanje veščin mreženja in upravljanja ključnih strank za uspešno prodajo | 24 |
| 0211/1 oblikovalec spletnih strani | 23 |
| 0231/6 tečaj nemščine kot priprava na zaposlitev v tujini – začetni tečaj | 23 |
| 222/2 nemški jezik, ravni A1–C2 | 23 |
| 1041/8 tečaj za voznika viličarja | 22 |
| 482/16 napredni računalniški analitik | 20 |

*Vir: Zavod Republike Slovenije za zaposlovanje.*

Po področjih je bilo največ vključitev na področju usvajanja jezikov (drugih, tujih, znakovnih, prevajalstvo), in sicer 411 vključitev (34,1 odstotka),kar je treba pripisati predvsem intenzivnemu vključevanju v različne tečaje slovenščine in izpite iz slovenščine (232 vključitev) zaradi zakonskega pogoja o izkazovanju znanja slovenskega jezika, ki je pogoj za vse tujce, vpisane v evidenco zavoda (8.a člen ZUTD). Sledita področje transporta z 206 vključitvami in področje varnosti, varovanja, zaščite in reševanja, kjer zavod ugotavlja 117 vključitev.

V letu 2021 se je izvajala promocija programa z radijskimi in časopisnimi oglasi. Zavod je izvedel štiri preverjanja na kraju samem, nepravilnosti ni bilo ugotovljenih.

Med vključenimi v letu 2021 se je do 31. decembra 2021 zaposlilo 448 oseb ali 40,1 odstotka vključenih. Nezaključenih je še 225 pogodb. Podatki so začasni.

**Lokalni programi neformalnega izobraževanja in usposabljanja (1.1.1.4)**

Namen vključitve v lokalne programe neformalnega izobraževanja in usposabljanja je pridobitev spretnosti, veščin, znanja in kompetenc, ki bodo brezposelnim izboljšali zaposlitvene možnosti. Program pripomore k spodbujanju zaposlovanja brezposelnih oseb. Programi neformalnega izobraževanja in usposabljanja se oblikujejo glede na potrebe lokalnega trga. To so predvsem programi, ki so oblikovani v sodelovanju z lokalnimi delodajalci. Program je financiran iz proračuna Republike Slovenije.

V programe neformalnega izobraževanja in usposabljanja ter neformalnega izobraževanja in usposabljanja za mlade (oboje sofinancirano iz ESS) se ne morejo vključiti določene skupine brezposelnih oseb, ki so na lokalnem trgu najbolj zanimive za delodajalce (na primer stari od 30 do 50 let, ki niso dolgotrajno brezposelni in imajo izobrazbo), vendar nimajo potrebnih znanj. Namen tega programa je torej zadostiti potrebam delodajalcev v posameznem lokalnem okolju in jim tako zagotoviti ustrezno usposobljene posameznike za zasedbo prostih delovnih mest.

Po podatkih zavoda je bilo v program vključenih 4.076 brezposelnih oseb, od tega 2.675 žensk (65,6 odstotka), 2.013 vključenih oseb je bilo dolgotrajno brezposelnih (49,4 odstotka), 1.046 je bilo starejših od 50 let (25,7 odstotka) in 1.788 oseb z nizko izobrazbo (43,9 odstotka). Vključenih je bilo tudi 350 invalidnih oseb (8,6 odstotka) in 1.759 prejemnikov denarne socialne pomoči (43,2 odstotka).

Največ oseb, in sicer 1.403 ali 34,4 odstotka, je bilo vključenih v program izpit iz znanja slovenskega jezika na vstopni ravni (raven zahtevnosti A1). Sledijo programi slovenščina kot drugi tuji jezik – vstopna raven (A1) s 481 vključitvami (11,8 odstotka), slovenski jezik za tujce, stopnje od I do III, s 199 vključitvami (4,9 odstotka) in program varnostnik s 181 vključitvami (4,4 odstotka).

V primerjavi z letom 2020, ko je bilo sklenjenih 2.774 pogodb, je viden porast za 46,9 odstotka ali 1.302 več sklenjenih pogodb v letu 2021. V letu 2021 se je namreč omogočilo izvajanje bolj teoretično naravnanih programov oziroma izvedba teoretičnega dela praktično naravnanih programov (v obliki izvedbe izobraževanja na daljavo). Porast vključitev v lokalne programe je treba pripisati tudi dejstvu, da je zavod v ta program zaradi porabe sredstev za programe NIU (1.1.1.1), ki je financiran s sredstvi z ESS, vključeval ciljne skupine, ki bi sicer spadale v ciljno skupino programa NIU.

Na podlagi interventne zakonodaje so se v program lahko vključevali tudi iskalci zaposlitve, vključeni v ukrep skrajšanje polnega delovnega časa, in iskalci zaposlitve, ki so bili napoteni na čakanje na delo. Kljub sprva velikemu zanimanju za ta program v letu 2021 od vseh 4.076 vključenih ugotavljamo le 29 vključitev iz navedenih dveh ciljnih skupin, od tega 14 iskalcev zaposlitve, napotenih na čakanje na delo, ter 15 iskalcev zaposlitve, vključenih v ukrep skrajšanje polnega delovnega časa. V veliki meri je slab odziv posledica omejenega števila programov, ki so se lahko izvajali na daljavo. Osebe so se zanimale tudi za specialne programe, ki jih ni v katalogu programov neformalnega izobraževanja in usposabljanja.

Preglednica 8: Lokalni programi neformalnega izobraževanja in usposabljanja, 20 vključitev ali več, 2021

|  |  |
| --- | --- |
| **Ime lokalnega programa neformalnega izobraževanja in usposabljanja** | **2021** |
| 0231 izpit iz znanja slovenskega jezika na vstopni ravni (raven zahtevnosti A1) | 1.403 |
| 0231/16 slovenščina kot drugi in tuji jezik – vstopna raven (A1) | 481 |
| 0231/13 slovenski jezik za tujce, stopnje od I do III | 199 |
| 1032/1 varnostnik | 181 |
| 0231/2 nemški jezik, ravni A1–C2 | 77 |
| 345/3 poslovno modeliranje za vsakogar – Design Thinking | 66 |
| 0414/4 izboljšanje veščin mreženja in upravljanja ključnih strank za uspešno prodajo | 62 |
| 0414/3 upravljavec družbenih omrežij – Akademija UDO | 59 |
| 0613/3 napredni računalniški analitik | 46 |
| 0921/1 socialni oskrbovalec na domu | 45 |
| 0413/1 podjetniška delavnica (osnove podjetništva, trženje, poslovni načrt) | 44 |
| 0611/3 pridobitev standardnega spričevala ECDL (evropsko računalniško spričevalo) | 44 |
| 0231/14 izpit iz znanja slovenščine kot drugega in tujega jezika – osnovna raven | 42 |
| 0411/3 računovodja | 42 |
| 0414/2 strokovnjak za digitalni marketing – usposabljanje in pridobitev certifikata | 42 |
| 0688/3 LinkedIn – napredno usposabljanje za učinkovito poslovno uporabo | 41 |
| 0611/1 računalniška pismenost za odrasle | 39 |
| 1041/1 usposabljanje in pridobitev vozniškega izpita kategorije C | 39 |
| 0231/14 izpit iz znanja slovenščine kot drugega in tujega jezika – osnovna raven (A2–B1) | 37 |
| 482/14 digitalna pismenost (osnove) | 37 |
| 482/16 napredni računalniški analitik | 37 |
| 0211/1 oblikovalec spletnih strani | 33 |
| 0416/3 posrednik za nepremičnine | 32 |
| 0688/2 digitalna pismenost (napredno) | 32 |
| 0411/2 računovodja za manjše družbe, samostojne podjetnike in zavode | 31 |
| 222/2 nemški jezik, ravni A1–C2 | 31 |
| 0611/11 Excel – osnovni tečaj | 30 |
| 1041/8 tečaj za voznika viličarja | 30 |
| 0231/1 angleški jezik – ravni A1–C2 | 28 |
| 010/2 usposabljanje za življenjsko uspešnost – Moj korak (UŽU-MK) | 26 |
| 340/1 podjetniška delavnica (osnove podjetništva, trženje, poslovni načrt) | 25 |
| 0611/4 pridobitev osnovnega spričevala ECDL (evropsko računalniško spričevalo) | 24 |
| 0611/6 pridobitev spričevala ECDL (evropsko računalniško spričevalo) – modul AM4 – preglednice – napredna raven | 24 |
| 482/17 Excel – osnovni tečaj | 24 |
| 223/1 slovenski jezik za tujce, stopnje od I do III | 23 |
| 342/1 strokovnjak za digitalni marketing – usposabljanje in pridobitev certifikata | 23 |
| 0231/3 italijanski jezik, ravni A1–C2 | 21 |
| 0413/7 poslovno modeliranje za vsakogar – Design Thinking | 20 |
| 0611/13 priprava srečanj v Microsoft Teams in uporaba dodatnih orodij | 20 |
| 223/2 izpit iz znanja slovenščine kot drugega in tujega jezika – osnovna raven | 20 |

*Vir: Zavod Republike Slovenije za zaposlovanje.*

Po področjih je bilo največ vključitev na področju usvajanja jezikov (drugih, tujih, znakovnih, prevajalstvo), in sicer 2.396 vključitev (58,8 odstotka), kar je treba pripisati predvsem intenzivnemu vključevanju v različne tečaje slovenščine in izpite iz slovenščine (skupno 2.217 vključitev) zaradi zakonskega pogoja izkazovanja znanja slovenskega jezika, ki je pogoj za vse tujce, vpisane v evidenco zavoda (8.a člen ZUTD). Sledijo področje uporabe računalnika, kjer je bilo 258 vključitev, področje poslovanja in upravljanja, vodenje z 202 vključitvama, področje varnosti, varovanja, zaščite in reševanja s 197 vključitvami ter področje transportnih storitev, kjer je bilo 194 vključitev.

Zavod je izvedel eno preverjanja na kraju samem, nepravilnosti niso bile ugotovljene. Med vključenimi v letu 2021 se je do 31. decembra 2021 zaposlilo 1.035 oseb ali 25,4 odstotka vseh vključenih. 494 sklenjenih pogodb se do 31. decembra 2021 še ni zaključilo. Podatki so začasni.

**Vključevanje brezposelnih oseb v podporne in razvojne programe (1.1.2.2)**

Nameni programa so izboljšanje zaposlitvenih možnosti, odpravljanje ovir pri iskanju zaposlitve in pridobivanje dodatnega znanja, veščin in spretnosti. Posebnost tega programa je, da so sredstva za njegovo izvajanje izvajalcem zagotovljena iz drugih virov.

Po podatkih zavoda je bilo v letu 2021 v različne podporne in razvojne programe vključenih 587 oseb. Med vsemi vključenimi je bilo 456 žensk (77,7 odstotka), 85 oseb iskalcev prve zaposlitve (14,5 odstotka), 200 dolgotrajno brezposelnih (34,1 odstotka), 202 osebi pa sta pred vključitvijo v program že dopolnili 50 let (34,4 odstotka). Med vključenimi je bilo še 68 invalidov (11,6 odstotka), 215 prejemnikov denarne socialne pomoči (36,6 odstotka).

Največ vključitev je bilo v programe za pridobitev temeljnih in poklicnih kompetenc (TPK), ki jih financira Ministrstvo za izobraževanje, znanost in šport (v nadaljnjem besedilu: MIZŠ), v katere je bilo vključenih 346 oseb (58,9 odstotka), 241 udeležencev (41,1 odstotka) pa je obiskovalo druge izobraževalne programe, financirane iz drugih javnih sredstev, med njimi največ, 88, vključitev v program »Startaj kariero s potencialom« (15 odstotkov vseh vključitev).

Glede na vsebino podpornih in razvojnih programov je bilo med brezposelnimi zaznati največ zanimanja za programe, ki vodijo k izboljšanju splošne računalniške in digitalne pismenosti, kjer zavod ugotavlja skupno 171 vključitev (29,1 odstotka). Sledijo programi priprav na opravljanje strokovnega izpita iz upravnega postopka s 154 vključitvami (26,2 odstotka) ter program »Startaj kariero s potencialom« z 88 vključitvami (15 odstotkov).

V primerjavi z letom 2020 (sklenjenih 857 pogodb) je bilo v letu 2021 sklenjenih 270 pogodb manj. Upad vključitev je treba pripisati razglašeni epidemiji, ki je veljala do 15. junija 2021, pozneje pa poletnemu času, ko je manj tovrstnih vključitev zaradi odsotnosti izvajalcev in brezposelnih oseb (čas dopustov). Eden od razlogov manjšega vključevanja je bil tudi preverjanje pogoja PCT za vključitev v programe.

Po začasnih podatkih se je zaposlilo 279 oseb ali 47,5 odstotka vseh vključenih. Podrobnejši pregled vključitve v podporne in razvojne programe je razviden iz spodnje preglednice.

Preglednica 9: Preglednica vključitev brezposelnih oseb v podporne in razvojne programe, z 10 vključitvami in več, leto 2021

|  |  |
| --- | --- |
| **Ime podpornega in razvojnega programa** | **2021** |
| Priprava na strokovni izpit in opravljanje strokovnega izpita iz upravnega postopka | 154 |
| Računalniška pismenost za odrasle (RPO) | 134 |
| Startaj kariero s potencialom | 88 |
| Akademija Brez izgovora | 44 |
| Mladi v praksi – MVP | 18 |
| Projekt SPIN | 17 |
| Socialno podjetništvo med teorijo in prakso – izzivi na območju LAS UE Ormož | 15 |
| Katalizatorji – zaposlovanje mladih za družbene spremembe, sklop Komunikator | 13 |
| Uporaba računalniške in digitalne tehnologije | 13 |
| Nemščina A1 (preživetvena raven) | 12 |
| Osnovni tečaj računalništva | 11 |
| Podjetniški začetek | 11 |
| Stičišče družbenega inoviranja – Maribor | 11 |

*Vir: Zavod Republike Slovenije za zaposlovanje.*

**Projektno učenje mlajših odraslih (1.1.2.4)**

Projektno učenje mlajših odraslih (v nadaljnjem besedilu: PUM-O) delno financira Evropska unija v okviru OP EKP 2014–2020, 9. prednostne osi socialna vključenost in zmanjševanje tveganja revščine, prednostne naložbe 9.1 aktivno vključevanje, vključno s spodbujanjem enakih možnosti in dejavnega sodelovanja ter izboljšanjem zaposljivosti, specifičnega cilja 9.1.2 opolnomočenje ciljnih skupin za približevanje trgu dela.

PUM-O je program neformalnega izobraževanja, namenjen mlajšim odraslim od 15. do dopolnjenega 26. leta starosti, ki imajo status brezposelne osebe ali status iskalca prve zaposlitve, niso vključeni v izobraževanje, se pri izobraževanju ukvarjajo s težavami, ki lahko vodijo v prekinitev šolanja, in niso zaposleni oziroma nimajo zaposlitve.

Temeljni namen programa je razvijati zmožnosti ranljivih mlajših odraslih za uspešno vključevanje v izobraževanje za pridobitev izobrazbe, razvijanje poklicne identitete in tako uspešno vključevanje na trg dela ter uspešno socialno vključitev. V programu se enakovredno uresničujejo ti glavni cilji:

* oblikovanje poklicne identitete, samoiniciativnosti in podjetnosti z namenom približevanja trgu dela oziroma vstopa na trg dela;
* razvijanje učljivosti in razvijanje temeljnih zmožnosti, oblikovanje osebne identitete in spodbujanje dejavne udeležbe v družbi.

Program PUM-O je od 1. januarja 2021 do 31. decembra 2021 izvajalo 12 izvajalcev, sedem iz vzhodne kohezijske regije in pet iz zahodne kohezijske regije.

V letu 2021 je zavod sklenil 308 pogodb za vključitev mladih brezposelnih oseb in iskalcev zaposlitve, in sicer 183 iz kohezijske regije Vzhodna Slovenija (59,4 odstotka) ter 125 iz kohezijske regije Zahodna Slovenija (40,6 odstotka). Med novosklenjenimi pogodbami je bilo 158 žensk (51,3 odstotka), 151 iskalcev prve zaposlitve (49 odstotkov), 48 dolgotrajno brezposelnih mladih (15,6 odstotka) in 240 mladih z osnovnošolsko izobrazbo (77,9 odstotka). Vključenih je bilo tudi 122 prejemnikov denarne socialne pomoči (39,6 odstotka).

V letu 2021 je potekala promocija programa PUM-O, in sicer so jo izvajali tako svetovalci v območnih službah kakor tudi izvajalci programa: osebno v svetovalnem procesu, s pripravo različnih skupinskih predstavitev programa, objavo informacij na družbenih omrežjih, v lokalnih časopisih, na radiu in podobno.

Program se je do sredine februarja zaradi epidemije covida-19 izvajal na daljavo, nato so izvajalci znova začeli izvajati program v fizični obliki. Delo na daljavo je bilo do konca epidemije (15. junij 2021) še vedno omogočeno tistim udeležencem, ki zaradi strahu pred okužbo niso želeli biti fizično prisotni. Od 1. aprila do 11. aprila 2021 se je program za vse udeležence znova izvajal na daljavo (Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih). Občasno pa se je program izvajal na daljavo tudi zaradi odrejene karantene v skupinah.

27. septembra 2021 je MDDSZ izdalo soglasje za izvajanje dela na daljavo za udeležence programa PUM-O, ki ne izpolnjujejo pogoja PCT (zaradi Odloka o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2, izdanega 14. septembra 2021 s strani MIZŠ). Od septembra do decembra so tako nekateri izvajalci posameznikom, ki niso izpolnjevali pogoja PCT, omogočali obiskovanje programa na daljavo.

V septembru je zavod opravil dve spremljanji na kraju samem, v Izobraževalnem centru Geoss v Ljubljani in na Ljudski univerzi Radovljica. Ugotovljenih nepravilnosti ni bilo.

V obdobju poročanja se je zaposlilo 36 oseb (11,7 odstotka vključenih). Večina pogodb, 60,7 odstotka, se do konca leta 2021 še ni iztekla.

**Praktični programi za spodbujanje zaposlovanja (MIC) (1.1.2.5)**

Namena vključitve v praktične programe za spodbujanje zaposlovanja (MIC)sta povečanje zaposljivosti in izboljšanje možnosti za vstop na trg dela s pridobitvijo novih znanja, veščin in spretnosti ter boljšo usposobljenostjo za opravljanje konkretnih del in nalog na določenem delovnem mestu.

Program delno financira Evropska unija iz ESS OP EKP 2014–2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Praktične programe za spodbujanje zaposlovanja (MIC) izvajajo zunanji izvajalci, vpisani v register zunanjih izvajalcev pri zavodu ter za izvajanje določenega programa izbrani v skladu s postopki izbora, kot to določa ZUTD. Osebe iz ciljnih skupin se k izbranim izvajalcem vključijo v proces izobraževanja in usposabljanja.

Po podatkih zavoda sta se v letu 2021 v program vključili le dve brezposelni osebi. V primerjavi z letom 2020, ko je bilo sklenjenih 52 pogodb, je viden velik upad vključitev (50 sklenjenih pogodb manj). Razlog za manj novih vključitev brezposelnih oseb je bil razglašena epidemija covida-19, ki je najbolj vplivala prav na vključevanje oseb v praktične programe MIC, in sicer zaradi nedelovanja oziroma zaprtja najpogostejših dejavnosti, kjer potekajo programi (gostinstvo, hotelirstvo, proizvodnja itd.). Vključevanje v te programe tako ni bi bilo smiselno, saj bi osebe lahko obiskovale le teoretični (manjši) del programa, izvedba praktičnega dela v delavnicah MIC-ev in tudi trimesečno usposabljanje pri delodajalcih pa sta bila v tem obdobju neizvedljiva. Izvajalci se v letu 2021 niso odločali za izvedbo teoretičnega dela usposabljanja, saj predolga prekinitev med teoretičnim in praktičnim delom programa pomeni velik upad motivacije, pridobljenega znanja in želje vključenih oseb za nadaljevanje, ki bi bilo v obdobju poročanja zamaknjeno za nedoločen (neznan) čas. V juniju 2021, po razglasitvi konca epidemije, so osebe, ki so se v program vključile že jeseni leta 2020, šele lahko nadaljevale praktični del usposabljanja pri delodajalcih.

V drugi polovici avgusta in septembra je zavod načrtoval intenzivno vključevanje, pa je nato tedensko spreminjanje ukrepov in uveljavitev pogoja PCT število vključenih omejilo oziroma so se začetki izobraževanj zaradi nejasnosti možnega izvajanja zamaknili. V poletnih mesecih je tudi manj vključitev zaradi odsotnosti izvajalcev (kolektivni dopusti) in brezposelnih oseb.

Zaradi vsega zgoraj navedenega in tudi z vidika gospodarnega ravnanja s sredstvi je zavod decembra 2021 pri MDDSZ podal vlogo za spremembo odločitve o podpori, da se operacija MIC predčasno zaključi s koncem leta 2021.

Ena oseba se je do 31. decembra 2021 zaposlila. V letu 2021 ni bilo izvedenih spremljanj na kraju samem.

**Kompetenčni centri za razvoj kadrov 2019–2022 (KOC 3.0) (1.1.3.3)**

Program KOC 3.0 je sofinanciran s sredstvi ESS v okviru OP EKP 2014−2020, in sicer 10. prednostne osi znanje, spretnosti in vseživljenjsko učenje za boljšo zaposljivost. Namena operacije sta izboljšanje kompetenc, produktivnosti, ustvarjalnosti in inovativnosti zaposlenih ter krepitev konkurenčnosti slovenskega gospodarstva. Program uresničuje te cilje:

* izboljšanje kompetenc zaposlenih in s tem povečanje njihove prilagodljivosti, zaposljivosti in učinkovitosti;
* krepitev ozaveščenosti zaposlenih in delodajalcev o nujnosti vseživljenjskega usposabljanja;
* krepitev povezovanja, mreženja podjetij in prenosa dobrih praks na področju razvoja kadrov;
* krepitev konkurenčnosti in inovativnosti slovenskega gospodarstva;
* predstavljanje gospodarskih panog in/ali prednostnih področij, opredeljenih v strategiji pametne specializacije.

Program se izvaja kot sklop dveh podaktivnosti (katalog APZ):

* usposabljanje za krepitev kompetenc, ki jih izvaja sklad v okviru projekta Kompetentna Slovenija,
* vzpostavitev in delovanje kompetenčnih centrov za razvoj kadrov (KOC).

V okviru podaktivnosti Kompetentna Slovenija so delavnice in usposabljanja usmerjeni predvsem v povečanje kompetenc in zmanjšanje neskladij med obstoječim znanjem ter na novo nastajajočimi potrebami na trgu dela. Teme delavnic so bile izbrane na podlagi analize S4 in pregleda potreb po usposabljanjih, izvedenih v okviru projekta KOC 2.0, in na podlagi sprotnih analiz o potrebah po novih znanjih. V letu 2021 je bilo izvedenih 100 delavnic s 1.654 vključitvami. Zaradi epidemije covida-19 so potekale večinoma na daljavo. Udeleženci so kot ključno dodano vrednost delavnic poudarili njihovo uporabno vrednost, saj so na delavnicah prikazane težave in rešitve iz prakse.

V okviru podaktivnosti delovanje KOC so se v letu 2021 kljub omejitvam in težavam, ki so jih prinesli ukrepi za zajezitev epidemije covida-19, dokaj uspešno izvajala usposabljanja in izobraževanja, saj je bilo vključenih 9.811 oseb. Sicer je bilo zaradi ukrepov zajezitve širjenja covida-19 izvedenih nekoliko manj izobraževanj od načrtovanih, pri tem pa je izstopal KOC Turizem II, ta sektor je namreč zaradi epidemije covida-19 utrpel veliko škodo. Se pa ocenjuje, da se je obseg usposabljanj v okviru operacije na splošno zmanjšal za 10 odstotkov glede na načrtovano in napovedano število usposabljanj.

V letu 2021 je bilo v obe podaktivnosti vključenih 11.465 zaposlenih oseb (od začetka izvajanja 25.579 vključitev, s čimer je kazalnik že presežen).

**Celovita podpora podjetjem za aktivno staranje delovne sile (ASI) (1.1.3.2)**

Projekt sofinancira EU s sredstvi ESS v okviru OP EKP 2014−2020, 8. prednostne osi spodbujanje zaposlovanja in transnacionalna mobilnost delovne sile. Program obravnava izzive zaradi negativnih demografskih gibanj in se usmerja v krepitev kompetenc, to je usposabljanja in izpopolnjevanja starejših zaposlenih (nad 45 let) kot posebej ranljive skupine na trgu dela, in sicer za podaljševanje delovne aktivnosti starejših zaposlenih. Namen projekta je tudi večja vloga delodajalcev pri upravljanju starajoče se delovne sile. Program se izvaja kot sklop različnih dejavnosti, pri čemer sta predmet APZ podaktivnosti:

* podpora delodajalcem pri oblikovanju in uveljavljanju strategij in/ali načrtov ukrepov za učinkovito upravljanje starejših zaposlenih in krepitev kompetenc starejših zaposlenih ter
* pilotni projekti razvoja in uvedbe inovativnih rešitev za ohranjanje zavzetosti, produktivnosti in učinkovitosti starejših zaposlenih.

V okviru podaktivnosti podpora delodajalcem so se v letu 2021 zaključile aktivnosti drugega javnega povabila za sofinanciranje podjetij (JP ASI 2019) za pripravo strategij za učinkovito upravljanje starejših zaposlenih (sklop A) in krepitev njihovih kompetenc (sklop B) ter začele izvajati aktivnosti v okviru novega JR ASI 2021, ki je bil objavljen 16. aprila 2021.

V letu 2021 so bili doseženi ti kazalniki pri podpori delodajalcem v okviru APZ:

* 188 izdelanih strategij za učinkovito upravljanje starejših zaposlenih;
* 3.808 starejših, vključenih v programe usposabljanja in motivacijske programe, od tega 2.418 žensk.

V okviru podaktivnosti pilotni projekti se je v letu 2021 izvajalo 12 pilotnih projektov, ki so bili izbrani v okviru drugega javnega razpisa pilotni projekti iz leta 2020. Rok za dokončanje projektnih aktivnosti je bil 31. december 2021, ko so se v vseh 12 projektih uspešno zaključile aktivnosti. Izvajale so se aktivnosti s teh vsebinskih področij: mentorstvo in medgeneracijski prenos znanja, nasledstva, izboljšanje telesnega in duševnega zdravja zaposlenih, motiviranje zaposlenih, vpeljava ergonomskih rešitev, prilagoditev delovnega časa, dela in okolja, spodbujanje zavzetosti in vključenosti.

**Usposabljanje na delovnem mestu (1.1.4.3)**

Programje namenjen pridobivanju in krepitvi sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljnih skupin.

Program, ki se je začel izvajati marca 2016, delno financira Evropska unija iz ESS OP EKP 2014–2020 v okviru prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, in specifičnega cilja 8.1.1 povečanje zaposlenosti brezposelnih, še posebno starejših od 50 let, dolgotrajno brezposelnih in tistih z izobrazbo pod ISCED 3.

Ciljna skupina so brezposelne osebe, ki so starejše od 50 let, prijavljene v evidenci brezposelnih oseb, dolgotrajno brezposelne osebe, stare 30 let in več, brezposelne osebe, stare 30 let in več, ki imajo končano največ osnovnošolsko izobrazbo (ISCED 2), brezposelne osebe, stare 30 let in več, ki se po vključitvi v program socialne aktivacije znova vključujejo na trg dela oziroma so v določenem obdobju v večjem deležu zastopane v evidenci brezposelnih oseb pri ZRSZ, brezposelne osebe, stare 30 let in več, prejemnice denarne socialne pomoči, ter brezposelne osebe, stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 31. decembra 2021.

Usposabljanje traja tri mesece. Izjemoma traja dva meseca, če tako odloči zavod na podlagi smiselnosti glede na v ponudbi predlagani program posameznega usposabljanja. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

V letu 2021 se je v usposabljanje na delovnem mestu vključilo 646 brezposelnih oseb, med njimi je bilo 418 žensk (61,6 odstotka vseh vključenih). Vključenih je bilo še 307 brezposelnih v starosti od 30 do 39 let (47,5 odstotka), 186 v starosti od 40 do 49 let (28,8 odstotka), 138 v starosti od 50 do 59 let (21,4 odstotka) ter 15 starih 60 let in več (2,3 odstotka). Največ vključenih je imelo končano V. raven izobrazbe (220 ali 34,1 odstotka vseh). S končano največ osnovnošolsko izobrazbo je bilo vključenih 118 oseb (18,3 odstotka), s končano VII. ravnjo izobrazbe pa 72 oseb (11,2 odstotka).

Med vključenimi je bilo tudi 46 iskalcev prve zaposlitve (7,1 odstotka), 384 dolgotrajno brezposelnih (59,4 odstotka), 39 invalidnih oseb (6 odstotkov), 82 prejemnikov denarnega nadomestila (12,7 odstotka) in 284 prejemnikov denarne socialne pomoči (44 odstotkov).

Tudi v letu 2021 je izvajanje programa zaznamovala razglašena epidemija covida-19, ki je trajala do 15. junija 2021. Kot prilagoditev na stanje je zavod pri izvajanju programov usposabljanja uporabil podobne ukrepe, kot jih je uvedel že v letu 2020. Vključene osebe ali izvajalci programov praktičnega usposabljanja so tudi v tem obdobju brez ugotavljanja krivde lahko predlagali prekinitev izvajanja. Usposabljanje na delovnem mestu se je lahko predčasno prekinilo ali pa je zavod, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Za programe, ki so že bili izbrani za izvajanje, pa se še niso začeli izvajati, so predlagali odlog začetka prek pogodbenega roka 30 dni, ki so ga zaradi pričakovanih težav pri ponovnem zagonu dejavnosti v najbolj izpostavljenih gospodarskih panogah omejili z rokom najdlje do 30 dni po preklicu epidemije.

V obdobju po 1. juliju 2021 se je stanje začelo počasi normalizirati, kar se je odrazilo v tem, da je vključevanje v usposabljanje potekalo boljše, vendar so imeli delodajalci še vedno težave, saj so se ukrepi za zajezitev koronavirusne bolezni pogosto spreminjali oziroma so se dopolnjevala ali spreminjala navodila, ki so veljala za posamezno panogo (npr. izpolnjevanje pogoja PCT, plačljivo testiranje na SAR-CoV-2). To je delodajalcem povzročilo kar nekaj dilem, predvsem glede upravičenosti povračila stroškov testiranja na SAR-CoV-2 za udeležence usposabljanja.

Kljub navedenemu je zavod v tretjem četrtletju 2021 zaznal večje število vključitev v programe usposabljanja kot v predhodnih dveh četrtletjih.

25. oktobra 2021 je zavod objavil četrto spremembo javnega povabila, ki se je nanašala na podaljšanje rokov javnega povabila, na spremembo kazalnikov in finančnega načrta, po katerem se bodo, kot prilagoditev nastalim razmeram in v podporo okrevanju gospodarstva po pandemiji, v letih 2021 in 2022 nadaljevale vključitve v obeh kohezijskih regijah, del sredstev pa se je iz kohezijske regije Zahodna Slovenija prerazporedil v kohezijsko regijo Vzhodna Slovenija. Posledično se je spremenilo tudi obdobje izvajanja javnega povabila in poimenovanje javnega povabila v Usposabljam.se 2020–2022. Vsebinske opredelitve programov usposabljanja so ostale nespremenjene.

V drugi polovici oktobra se je stanje glede koronavirusne bolezni v Sloveniji začelo močno slabšati. Zaradi hitro spreminjajočih se epidemioloških ukrepov se je to pokazalo v manjšem številu vključitev v programe usposabljanja od pričakovanega.

Do 31. decembra 2021 se je zaposlilo 182 vključenih (28,2 odstotka). V obdobju poročanja se 254 sklenjenih pogodb z osebami še ni zaključilo. Podatki o izhodih v zaposlitev še niso dokončni.

**Usposabljanje na delovnem mestu – mladi (1.1.4.4)**

Program je namenjen pridobivanju in krepitvi sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve. Program spodbuja zaposlovanje brezposelnih oseb iz ciljne skupine.

Program delno financira Evropska unija iz ESS OP EKP 2014**‒**2020 v okviru 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno z izvajanjem sheme Jamstvo za mlade, in specifičnega cilja 8.2.1 znižanje brezposelnosti mladih.

Ciljna skupina programa so brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu in katerih znanje oziroma delovne izkušnje ne omogočajo neposredne zaposlitve. Usposabljanje traja tri mesece. Izjemoma traja dva meseca, če tako odloči zavod na podlagi smiselnosti glede na v ponudbi predlagani program posameznega usposabljanja. Usposabljanje poteka pod strokovnim vodstvom mentorja, ki ga zagotovi delodajalec. Mentorstvo mora biti opravljeno kakovostno in v predpisanem obsegu najmanj 90 oziroma 60 ur.

Zavod je v letu 2021 sklenil pogodbe o vključitvi v program s 1.290 mladimi brezposelnimi osebami, med njimi je bilo 732 žensk (56,7 odstotka vseh) in 220 dolgotrajno brezposelnih oseb (17 odstotkov). Med vključenimi je bilo 68 prejemnikov denarnega nadomestila (5,3 odstotka) in 478 prejemnikov denarne socialne pomoči (37,1 odstotka). Vključene so bile štiri invalidne osebe. Največ vključenih je imelo končano V. raven izobrazbe (583 ali 45,2 odstotka). S končano največ osnovnošolsko izobrazbo (ISCED 2) se jih je vključilo 165 (12,8 odstotka).

Tudi v letu 2021 je izvajanje programa zaznamovala razglašena epidemija covida-19, ki je trajala do 15. junija 2021. Kot prilagoditev na stanje razglašene epidemije je zavod pri izvajanju programov usposabljanja uporabil podobne ukrepe, kot jih je uvedel že v letu 2020, ko je bila epidemija razglašena prvič. Vključene osebe ali izvajalci programov praktičnega usposabljanja so tudi v tem obdobju brez ugotavljanja krivde lahko predlagali prekinitev izvajanja. Usposabljanje se je lahko predčasno prekinilo ali pa je zavod, kjer je bilo nadaljevanje smiselno in možno, sklepal anekse za podaljšanje izvajanja v časovnem obsegu preostalega dela usposabljanja. Za programe, ki so že bili izbrani za izvajanje, se pa še niso začeli izvajati, so predlagali odlog začetka prek pogodbenega roka 30 dni, ki so ga zaradi pričakovanih težav pri ponovnem zagonu dejavnosti v najbolj izpostavljenih gospodarskih panogah omejili z rokom najdlje do 30 dni po preklicu epidemije nalezljive bolezni. Posledice epidemije covida-19 so se na vključevanju odražale tudi v drugi polovici leta, zavod je zato v tretjem četrtletju zaznal najnižje število vključitev. Dinamika vključevanja se je bistveno izboljšala šele v zadnjem četrtletju leta, ko se je vključilo največ oseb.

25. oktobra 2021 je zavod objavil četrto spremembo javnega povabila, ki se je nanašala na podaljšanje rokov javnega povabila, na spremembo kazalnikov in finančnega načrta, po katerem se bodo, kot prilagoditev nastalim razmeram in v podporo okrevanju gospodarstva po pandemiji, v letu 2022 nadaljevale vključitve v obeh kohezijskih regijah, del sredstev pa se je iz kohezijske regije Zahodna Slovenija prerazporedil v kohezijsko regijo Vzhodna Slovenija. Posledično se je spremenilo tudi obdobje izvajanja javnega povabila in poimenovanje javnega povabila v Usposabljam.se 2020–2022. Vsebinske opredelitve programov usposabljanja so ostale nespremenjene.

Do 31. decembra 2021 so se zaposlili 603 vključeni (46,7 odstotka). V obdobju poročanja se 461 sklenjenih pogodb z osebami ali 35,7 odstotka vseh še ni zaključilo.

**Usposabljanje na delovnem mestu za osebe z mednarodno zaščito in tujce (1.1.4.6)**

Programje namenjen delovni in socialni vključitvi ter povečanju zaposlitvenih možnosti oseb vključenih. S pridobitvijo in krepitvijo znanja, veščin in spretnosti na konkretnem delovnem mestu je vključenim osebam omogočen dostop do dela in zaposlitve, poveča se tudi njihova konkurenčnost na trgu dela. Program je v celoti financiran iz proračuna Republike Slovenije.

Ciljna skupina so brezposelne osebe, prijavljene v evidenci brezposelnih oseb pri zavodu, ki imajo priznano mednarodno zaščito v skladu z veljavno zakonodajo, in tujci brez delovnih izkušenj in znanja slovenskega jezika s stalnim prebivališčem v Republiki Sloveniji, ki so dolgotrajno brezposelni in prejemajo denarno socialno pomoč.

Program poteka pod vodstvom mentorja, ki ga določi delodajalec, in ob sodelovanju s strokovnim delavcem zavoda, ki ga za posameznega udeleženca določi zavod. S slovarčkom, ki je dosegljiv na vidnem mestu, program pripomore k pridobivanju veščin jezikovnega komuniciranja v slovenskem jeziku. Za usposabljanje udeleženca mora mentor opraviti najmanj 40 ur individualnega mentorstva mesečno. Usposabljanje traja šest mesecev.

Novo javno povabilo delodajalcem za izvedbo lokalnih programov usposabljanja na delovnem mestu za osebe z mednarodno zaščito in tujce je bilo na spletni strani zavoda objavljeno 22. januarja 2021, skrajni rok za oddajo ponudb na javno povabilo je bil 31. marec 2022.

Zavod je v letu 2021 sklenil pogodbe o vključitvi v program s tremi osebami, med njimi je bila ena ženska. Vsi vključeni so bili stari od 30 do 39 let. Vsi vključeni so bili iskalci prve zaposlitve in so imeli končano največ osnovnošolsko izobrazbo. Dolgotrajno brezposelni sta bili dve osebi. Med vključenimi ni bilo invalidov in prejemnikov denarnega nadomestila, dve vključeni osebi sta prejemali denarno socialno pomoč.

Do konca leta 2021 ni bilo realiziranih zaposlitev. Dve sklenjeni pogodbi z osebami se v obdobju poročanja še nista zaključili.

**Usposabljamo lokalno (1.1.4.7)**

Namen program je pridobivanje in krepitev sposobnosti, znanja, veščin in spretnosti brezposelnih oseb, katerih znanje oziroma delovne izkušnje ne omogočajo neposredne zaposlitve na delovnih mestih za deficitarne poklice. Program pripomore tudi k odpravi strukturnih neskladij na trgu delovne sile v posameznem lokalnem okolju. Ciljna skupina so brezposelne osebe, prijavljene v evidenci brezposelnih oseb na zavodu. Program je v celoti financiran iz proračuna Republike Slovenije.

Program se izvaja z usposabljanjem na delovnem mestu, pri delodajalcih na konkretnem delovnem mestu. V času izvajanja delodajalec zagotavlja ustrezno strokovno vodstvo. Usposabljanje traja tri mesece. Izjemoma traja dva meseca, če tako odloči zavod na podlagi prejete ponudbe delodajalca. Mentorstvo mora biti opravljeno kakovostno in v predpisanem obsegu, najmanj 90 ur pri trimesečnem ali najmanj 60 ur pri dvomesečnem usposabljanju.

Podaljšanje rokov in sprememba poimenovanja javnega povabila »Usposabljam.se 2020/2021« so bili na spletni strani zavoda objavljeni 25. oktobra 2021. Povabilo je bilo za oddajo ponudb odprto do 30. aprila 2022. Usposabljanja pri izbranih izvajalcih se lahko izvajajo najdlje do 30. septembra 2022.

Tudi v letu 2021 je izvajanje programa zaznamovala razglašena epidemija covida-19, ki je trajala do 15. junija 2021. Po krajšem poletnem zatišju je število okužb v jesenskih mesecih znova narastlo in še naprej vplivalo na izvajanje programa. V prvi polovici leta 2021 je bilo v nekaterih primerih izvajanje iz razlogov višje sile začasno prekinjeno ali so bile odložene načrtovane vključitve. Izvajanje programa v drugi polovici leta pa je bilo sicer sproščeno, a odvisno od epidemičnih razmer v posameznih gospodarskih panogah.

Po podatkih zavoda se je v letu 2021 v program vključilo 792 brezposelnih oseb, med njimi je bilo 560 žensk (70,7 odstotka). Glede na raven izobrazbe je imelo največ vključenih končano V. raven izobrazbe (313 ali 39,5 odstotka vseh). Med vključenimi je bilo največ udeležencev starih od 30 do 39 let (438 ali 55,3 odstotka). Vključenih je bilo tudi 39 iskalcev prve zaposlitve (4,9 odstotka), 172 dolgotrajno brezposelnih oseb (21,7 odstotka) in 37 invalidov (4,7 odstotka). 143 vključenih je prejemalo denarno nadomestilo (18,1 odstotka), 213 pa denarno socialno pomoč (26,9 odstotka).

Do konca leta 2021 se je zaposlilo 482 ali 60,9 odstotka vseh vključenih. V obdobju poročanja se 97 sklenjenih pogodb z osebami še ni zaključilo.

**Delovni preizkus 30 plus (1.1.5.1)**

Program Delovni preizkus 30 plus se izvaja v okviru operacije usposabljanje na delovnem mestu **(1.1.4.3)**, ki jo delno financira Evropska unija iz evropskega socialnega sklada, in sicer se izvaja na podlagi OP EKP 2014–2020 v okviru prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so najdlje od trga dela, tudi prek lokalnih pobud za zaposlovanje in spodbujanje mobilnosti delavcev, specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa je omogočiti brezposelnim, da pred zaposlitvijo oziroma pred odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec mora osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega. Osebe se vključijo na podlagi zaposlitvenega načrta, po uspešno opravljenem zdravniškem pregledu in sklenitvi pogodbe o vključitvi.

V program Delovni preizkus 30 plus se vključujejo osebe, ki so starejše od 50 let, prijavljene v evidenci brezposelnih oseb ali stare 30 let in več in dolgotrajno brezposelne, ali stare 30 let in več in imajo končano največ osnovnošolsko izobrazbo (ISCED 2), ali stare 30 let in več, ki se po vključitvi v programe socialne aktivacije znova aktivirajo na trgu dela oziroma so v določenem obdobju v večjem deležu zastopane v evidenci brezposelnih oseb pri ZRSZ, osebe, stare 30 in več, ki so prejemnice denarne socialne pomoči, ali osebe, stare 30 let in več, ki so izgubile delo iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 in so se v evidenco brezposelnih oseb prijavile v obdobju od 13. marca 2020 do 31. decembra 2021.

Delodajalci oddajo ponudbo na Javno povabilo delodajalcem za izvedbo lokalnih programov delovnega preizkusa 2020–2022. Povabilo je za oddajo ponudb odprto do najdlje 15. junija 2022, programi pa se pri izbranih izvajalcih lahko izvajajo do 30. septembra 2022.

V obdobju poročanja je bila na območju Republike Slovenije vse do 15. junija 2021 razglašena epidemija. Posledično je bilo manj vključevanja novih udeležencev, v nekaterih dejavnostih pa je bilo zaradi zaustavitve delovnih procesov treba začasno prekiniti tudi izvajanje preizkusov. V obdobju po 1. juliju 2021 je vključevanje v delovni preizkus potekalo bolje, so pa imeli delodajalci še vedno težave, saj so se ukrepi za zajezitev koronavirusne bolezni pogosto spreminjali oziroma so se dopolnjevala ali spreminjala navodila, ki so veljala za posamezno panogo (npr. izpolnjevanje pogoja PCT, plačljivo testiranje na SAR-CoV-2). To je delodajalcem povzročilo kar nekaj dilem, predvsem glede upravičenosti povračila stroškov testiranja na SAR-CoV-2 za udeležence, vključene v delovni preizkus. V tretjem četrtletju 2021 je zavod zaznal večje število vključitev v programe delovnega preizkusa kot v predhodnih dveh četrtletjih.

Zavod je 25. oktobra 2021 objavil četrto spremembo javnega povabila, ki se je nanašala na podaljšanje rokov javnega povabila, na spremembo kazalnikov in finančnega načrta, po katerem se bodo, kot prilagoditev nastalim razmeram in v podporo okrevanju gospodarstva po pandemiji, v letih 2021 in 2022 nadaljevale vključitve v obeh kohezijskih regijah, del sredstev pa se je iz kohezijske regije Zahodna Slovenija prerazporedil v kohezijsko regijo Vzhodna Slovenija. Posledično se je spremenilo tudi obdobje izvajanja javnega povabila in poimenovanje javnega povabila v delovni preizkus 2020–2022. Vsebinske opredelitve programov delovnega preizkusa so ostale nespremenjene. V drugi polovici oktobra se je stanje koronavirusne bolezni v Sloveniji začelo močno slabšati, to pa se je zaradi hitro spreminjajočih se ukrepov države, ki so se v obdobju poročanja nenehno spreminjali, kazalo v manjšem številu vključitev v programe delovnega preizkusa od pričakovanega.

Po podatkih zavoda se je v letu 2021 v program vključilo 275 brezposelnih oseb, med njimi je bilo 147 žensk (53,5 odstotka). Glede na starostno strukturo je bilo vključenih največ brezposelnih v skupini od 50 do 59 let (110 ali 40 odstotkov). Glede na raven izobrazbe je največ vključenih končalo največ osnovnošolsko izobrazbo (90 ali 32,7 odstotka). Med vključenimi je bilo osem iskalcev prve zaposlitve (2,9 odstotka), 102 osebi sta bili dolgotrajno brezposelni (37,1 odstotka), 36 je bilo invalidov (13,1 odstotka). Vključenih je bilo še 81 prejemnikov denarnega nadomestila (29,5 odstotka) in 105 prejemnikov denarno socialne pomoči (38,2 odstotka).

Do 31. decembra 2021 se je zaposlilo 206 oseb ali 74,9 odstotka vseh vključenih. Ob koncu leta je bilo nezaključenih še 12 pogodb. Podatki o izhodih v zaposlitev še niso dokončni.

**Delovni preizkus za mlade (1.1.5.2)**

Program Delovni preizkus za mlade se izvaja v okviru programa Usposabljanje na delovnem mestu – mladi (1.1.4.4), ki ga delno financira Evropska unija iz ESS na podlagi OP EKP 2014‒2020 v okviru prednostne naložbe 8.2 trajnostno vključevanje mladih na trg dela, predvsem tistih, ki niso zaposleni in se ne izobražujejo ali usposabljajo, vključno z mladimi, ki so izpostavljeni socialni izključenosti, in mladimi iz marginaliziranih skupnosti, vključno prek izvajanja sheme Jamstvo za mlade, in specifičnega cilja 8.2.1 znižanje brezposelnosti mladih.

Namen programa je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo.

Delovni preizkus se izvaja pri delodajalcih na konkretnem delovnem mestu v skladu s sprejeto ponudbo, v kateri delodajalec opredeli program izvajanja delovnega preizkusa. Delodajalec mora osebi zagotoviti mentorja, predpisan je minimalni obseg mentorstva (20 ur). Dejavnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega.

V delovni preizkus za mlade se vključujejo brezposelne osebe, stare do 29 let oziroma mlajše od 30 let, ki so prijavljene v evidenci brezposelnih oseb na zavodu.

Po podatkih zavoda se je v letu 2021 v program vključilo 226 brezposelnih oseb, med njimi so bile 103 ženske (45,6 odstotka). Med vključenimi je bilo 94 iskalcev prve zaposlitve (41,6 odstotka), 18 dolgotrajno brezposelnih oseb (8 odstotkov) ter ena invalidna oseba. Vključenih je bilo 25 prejemnikov denarnega nadomestila (11,1 odstotka) in 74 prejemnikov denarno socialne pomoči (32,7odstotka). Največ vključenih, 88 (38,9 odstotka), je imelo končano srednjo izobrazbo (V. raven izobrazbe). Med vključenimi je bilo 129 oseb (57,1 odstotka) starih od 18 do 24 let, 95 (42 odstotkov) je bilo starih od 25 do 29 let, dve vključeni osebi pa sta bili mlajši od 18 let.

Javno povabilo je za oddajo ponudb odprto najdlje do 15. junija 2022, programi pa se pri izbranih izvajalcih lahko izvajajo do 30. septembra 2022. Obdobje razglašene epidemije ni bistveno vplivalo na število vključitev v delovni preizkus za mlade. Zavod je v drugem četrtletju in v maju zaznal največ vključitev (36) na celoletni ravni, najmanj pa v tretjem četrtletju, kar je treba pripisati poletnemu obdobju, in pozneje v decembru, ko so zaznali le 11 vključitev, kar je najmanj na celoletni ravni.

Do 31. decembra 2021 se je zaposlilo 179 oseb ali 79,2 odstotka vseh vključenih. Če upoštevamo le zaključene pogodbe, znaša delež zaposlitev 82,5 odstotka. Podatki o izhodih v zaposlitev še niso dokončni.

**Delovni preizkus (1.1.5.3)**

Namen programa Delovni preizkus je omogočiti brezposelnim, da pred zaposlitvijo oziroma odločitvijo o nadaljnjih korakih pri izdelavi zaposlitvenega načrta na delovnem mestu preizkusijo svoje znanje, veščine, kompetence in/ali spretnosti. Delodajalci lahko z delovnim preizkusom prihodnjega sodelavca oziroma sodelavko pred sklenitvijo delovnega razmerja preizkusijo in spoznajo. Delovni preizkus se izvaja pri delodajalcih na konkretnem delovnem mestu. Program je v celoti financiran iz proračuna Republike Slovenije.

Delodajalec mora osebi zagotoviti mentorja, predpisan je minimalni obseg mentorstva (20 ur). Aktivnost traja najmanj 100 ur in največ en mesec. Delovni preizkus je lahko daljši od enega meseca v primeru vključitve invalida ali osebe z odločbo za delo s krajšim delovnim časom od polnega.

V delovni preizkus se vključujejo brezposelne osebe, ki so prijavljene v evidenci brezposelnih in je zanje ugotovljena smiselnost vključitve.

Podaljšanje rokov in sprememba poimenovanja javnega povabila delovni preizkus 2020/2021 so bili na spletni strani zavoda objavljeni 25. oktobra 2021. Povabilo je za oddajo ponudb odprto do najdlje 15. junija 2022, programi pa se pri izbranih izvajalcih lahko izvajajo do 30. septembra 2022.

V letu 2021 je bila na območju Republike Slovenije vse do 15. junija 2021 razglašena epidemija. To se je odrazilo v manjšem številu vključenih v prvi polovici leta. V drugi polovici leta se je vključevanje sicer sprostilo, a se je število okužb s koronavirusom v jesenskem času znova povečalo, kar je prav tako vplivalo na manjše število vključenih, še posebej v epidemiološko bolj izpostavljenih panogah.

Po podatkih zavoda se je v letu 2021 v program vključilo 133brezposelnih oseb, med njimi je bilo 81 žensk (60,9 odstotka). Največ vključenih je bilo starih od 30 do 39 let, in sicer 85 (63,9 odstotka). Največ vključenih, 49 (36,8 odstotka), je imelo končano srednjo izobrazbo (V. raven izobrazbe). Med vključenimi sta bila dva iskalca prve zaposlitve, sedem dolgotrajno brezposelnih oseb in sedem invalidnih oseb. Vključenih je bilo tudi 36 prejemnikov denarnega nadomestila (27,1 odstotka) in 17 prejemnikov denarne socialne pomoči (12,8 odstotka).

Od vključenih v delovni preizkus se je do konca leta zaposlilo 100 oseb ali 75,2 odstotka vseh vključenih. Podatek o izhodih v zaposlitev je začasen.

* + - 1. Programi formalnega izobraževanja

**Program formalnega izobraževanja (1.2.1.1)**

Programe formalnega izobraževanja izvajajo izobraževalne organizacije, ki so vpisane v razvid Ministrstva za izobraževanje, znanost in šport. Namen programa je izobraževanje odraslih po javno veljavnih programih. Udeleženci po uspešno končanem programu pridobijo javno veljavno formalno izobrazbo. Program je v celoti financiran iz proračuna Republike Slovenije.

V okviru formalnega izobraževanja se brezposelne osebe lahko vključijo v:

* osnovno šolo za odrasle,
* zaključne letnike oziroma zaključne obveznosti srednjega poklicnega ali srednjega strokovnega izobraževanja na deficitarnih področjih,
* vse zaključne letnike srednjega izobraževanja ne glede na smer,
* priprave in opravljanje zaključnega izpita/poklicne ali splošne mature,
* zaključne letnike nižje poklicnega izobraževanja,
* nižje poklicno izobraževanje ali srednje poklicno in srednje strokovno izobraževanje za pridobitev izobrazbe za deficitarni poklic (izobraževanje pomeni prekvalifikacijo na isti ali višji izobrazbeni in kvalifikacijski ravni ter lahko traja največ dve leti).

Po podatkih zavoda se je v letu 2021 v programe formalnega izobraževanja vključilo skupno 356 oseb, med njimi 176 žensk (49,4 odstotka), 166 dolgotrajno brezposelnih (46,6 odstotka), sedem invalidov (2 odstotka) ter 291 prejemnikov denarne socialne pomoči (81,7 odstotka). Med vključenimi je bilo 258 oseb starih do 29 let (72,5 odstotka).

Največ vključitev, in sicer 233 (65,5 odstotka), je bilo v program osnovne šole za odrasle, preostalih 123 vključitev (34,6 odstotka) pa so bile vključitve v zaključne letnike nižjega poklicnega in srednješolskega izobraževanja ter za zaključne izpite in opravljanje poklicne/splošne mature.

V primerjavi z letom 2020, ko je bilo sklenjenih 349 pogodb, je viden minimalen porast (7 sklenjenih pogodb več), kar pomeni skoraj 2 odstotka več vključitev.

Med vsemi 356 sklenjenimi pogodbami je 267 pogodb še aktivnih. Med zaključenimi pogodbami (89 pogodb) se je zaposlilo 26 oseb ali 29,2 odstotka vseh, ki so se jim iztekle pogodbe.

Preglednica 10: Programi formalnega izobraževanja s tremi vključitvami ali več, leto 2021

|  |  |
| --- | --- |
| ***Ime programa*** | **2021** |
| osnovna šola za odrasle | 233 |
| ekonomski tehnik | 18 |
| priprave in opravljanje splošne mature | 13 |
| trgovec | 11 |
| gastronomija, turizem, hotelirstvo | 8 |
| bolničar – negovalec | 6 |
| zdravstvena nega | 6 |
| elektrikar | 5 |
| predšolska vzgoja | 5 |
| slaščičar | 5 |
| zdravstveni tehnik | 5 |
| elektrotehnik | 4 |
| logistični tehnik | 3 |
| računalnikar | 3 |

*Vir: Zavod Republike Slovenije za zaposlovanje.*

* + 1. UKREP 3: SPODBUDE ZA ZAPOSLOVANJE

*Ukrep je namenjen povečanju zaposlitvenih možnosti ranljivih skupin brezposelnih oseb in se večinoma izvaja v obliki subvencij za zaposlitev delodajalcem. V ukrep se poleg ciljnih skupin, določenih v posameznem programu, lahko vključujejo tudi iskalci zaposlitve, katerih zaposlitev je ogrožena.*

Slika 6: Struktura ukrepa 3

* + 2. 1. Subvencije za zaposlitev

**Spodbujanje zaposlovanja – Zaposli.me (3.1.1.9)**

Program je delno financiran s sredstvi ESS v okviru OP EKP 2014‒2020, in sicer iz 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.1 dostop do delovnih mest za iskalce zaposlitve in neaktivne osebe, vključno z dolgotrajno brezposelnimi in osebami, ki so oddaljene od trga dela, tudi prek lokalnih pobud za zaposlovanje, in s spodbujanjem mobilnosti delavcev, ter specifičnega cilja 8.1.1 povečanje zaposlenosti brezposelnih, še posebej starejših od 50 let, dolgotrajno brezposelnih in tistih z izobrazbo pod ISCED 3.

Namen programa Spodbujanje zaposlovanja – Zaposli.me je spodbujanje zaposlovanja brezposelnih oseb iz ciljne skupine javnega povabila. Zavod je v letu 2021 v program Zaposli.me 2020 vključeval brezposelne osebe, ki izpolnjujejo vsaj eno od teh meril:

* so starejše od 50 let,
* so vsaj 12 mesecev prijavljene v evidenci brezposelnih oseb in stare 30 let ali več,
* so stare 30 let ali več in imajo nedokončano ali končano največ osnovnošolsko izobrazbo (od ISCED 0 do vključno ISCED 2),
* so stare 30 let ali več in se bodo po vključitvi v programe socialne aktivacije znova aktivirale na trgu dela,
* so stare 30 let ali več in so prejemnice denarne socialne pomoči,
* so stare 30 let ali več in pri katerih od zaključka zaposlitve v okviru programa javnih del še ni poteklo 12 mesecev,
* so stare 30 let ali več in so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 31. decembra 2021.

26. marca 2021 je zavod objavil tretjo spremembo javnega povabila Spodbujanje zaposlovanja – Zaposli.me 2020 (v nadaljnjem besedilu: Zaposli.me 2020). Sprememba se je nanašala na podaljšanje roka za oddajo ponudbe do 31. maja 2022 oziroma do porabe razpoložljivih sredstev in na uskladitev datumov z navedeno spremembo. Hkrati s to spremembo je zavod zaradi razmer na trgu dela, posledice epidemije covida-19 (povečan priliv v evidenco brezposelnih oseb), podaljšal že določeno neopredeljeno ciljno skupino javnega povabila iz sedme alineje 5. poglavja Informacija o ciljni skupini, in sicer z 28. februarja 2021 na 31. december 2021. Navedena alineja se tako po spremembi glasi: »so stare 30 ali več let in so delo izgubile iz poslovnih razlogov, zaradi stečaja, likvidacije ali prisilne poravnave kot posledica epidemije covida-19 ter so se v evidenco brezposelnih oseb prijavile v obdobju od 13. 3. 2020 do 31. 12. 2021«. Na podlagi preveritve stanja na trgu dela je bilo tudi ugotovljeno, da med brezposelnimi osebami glede na število še vedno izstopajo osebe, ki prejemajo denarno socialno pomoč na centrih za socialno delo. Glede na navedeno je zavod med ciljnimi skupinami operacije, ki so v večjem deležu zastopane v evidenci brezposelnih oseb, ohranil tudi osebe, stare 30 let ali več, ki so prejemnice denarne socialne pomoči.

21. septembra 2021 je bila na podlagi preveritve stanja na trgu dela podaljšana še ena že določena neopredeljena ciljna skupina za vključitev v operacijo, in sicer skupina brezposelnih posameznikov, starih 30 let in več, pri katerih od zaključka zaposlitve v okviru programa javnih del še ni poteklo 12 mesecev.

Upravičeni strošek delodajalca je subvencija za zaposlitev brezposelne osebe iz ciljne skupine. Višina mesečne subvencije za zaposlitev osebe iz ciljne skupine za neprekinjeno obdobje najmanj 12 mesecev, in sicer za polni delovni čas, 40 ur na teden, znaša:

* 416 evrov za osebe, ki izpolnjujejo eno merilo ciljne skupine (spadajo v I. kategorijo), kar za 12 mesecev znaša 4.992 evrov,
* 500 evrov za osebe, ki izpolnjujejo dve merili ciljne skupine (spadajo v II. kategorijo), kar za 12 mesecev znaša 6.000 evrov,
* 583 evrov za osebe, ki izpolnjujejo tri merila ciljne skupine (spadajo v III. kategorijo), kar za 12 mesecev znaša 6.996 evrov,
* 666 evrov za osebe, ki izpolnjujejo štiri merila ali več meril ciljne skupine (spadajo v IV. kategorijo), kar za 12 mesecev znaša 7.992 evrov.

Subvencija za zaposlitev je sorazmerno nižja v primeru zaposlitve:

* invalidov, ki lahko opravljajo delo le krajši delovni čas, vendar ne krajši od 20 ur na teden, ali
* dolgotrajno brezposelnih oseb, ki so najmanj 12 mesecev prijavljene v evidenci brezposelnih oseb in se zaposlijo za krajši tedenski delovni čas od polnega, vendar ne krajši od 20 ur na teden.

Zavod je 3. avgusta 2021 na svoji spletni strani objavil, da je javno povabilo Zaposli.me 2020 zaprto za zaposlitev brezposelnih oseb s stalnim prebivališčem v kohezijski regiji Zahodna Slovenija, saj so bila s ponudbami, prejetimi do 3. avgusta 2021, razdeljena razpoložljiva sredstva javnega povabila za vključitve brezposelnih oseb iz te regije. Še vedno pa se nadaljuje vključevanje brezposelnih oseb s stalnim prebivališčem v kohezijski regiji Vzhodna Slovenija, predvidoma do 31. maja 2022 oziroma do porabe razpoložljivih sredstev.

Po podatkih zavoda je bilo v letu 2021 v program vključenih 3.778 brezposelnih oseb, od tega je bilo 1.873 žensk (49,6 odstotka vseh vključenih).

Preglednica 11:Struktura vključitev v program Zaposli.me po primarnih merilih za ciljne skupine (rizične skupine brezposelnih oseb), leto 2021

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Spodbujanje zaposlovanja – Zaposli.me (3.1.1.9)** | **Stari 30 let ali več** | | | | | | | |
| **Skupaj ena lastnost ali več** | **1 merilo** | | | **2 merili** | | | **3 merila** |
| **od tega DBO** | **od tega stari 50 let ali več** | **od tega s I. in II. ravnjo izobrazbe** | **od tega stari 50 let ali več in DBO** | **od tega stari 50 let ali več ter s I. in II. ravnjo izobrazbe** | **od tega DBO in s I. in II. ravnjo izobrazbe** | **od tega stari 50 let ali več, DBO in s I. in II. ravnjo izobrazbe** |
| Vsi (število) | 3.098\* | 775 | 735 | 270 | 779 | 209 | 152 | 178 |
| KRVS (število) | 1.853 | 480 | 471 | 135 | 451 | 123 | 83 | 110 |
| Vsi (%) | 100 | 25 | 24 | 9 | 25 | 7 | 5 | 6 |
| KRVS (%) | 100 | 26 | 25 | 7 | 24 | 7 | 4 | 6 |

\* 680 oseb, ki niso navedene v preglednici, izpolnjuje eno od preostalih meri za ciljne skupine.

*Vir: Zavod Republike Slovenije za zaposlovanje.*

Razlika med vsemi vključenimi osebami in številom vseh vključenih oseb, razvidnih iz zgornje preglednice, so vključitve oseb, starejših od 30 let, ki ne sodijo v to skupno glede na navedena merila za ciljne skupine, in sicer razliko pomeni:

* 209 oseb, ki so prejemniki denarne socialne pomoči;
* 18 oseb, pri katerih od zaključka zaposlitve v okviru programa javnih del še ni poteklo 12 mesecev, in
* 453 oseb, ki so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 31. decembra 2021.

Glede na trajanje brezposelnosti se je največ vključitev realiziralo po tem, ko je bila oseba prijavljena v evidenci brezposelnih od 12 do 23 mesecev (1.329 ali 35,2 odstotka). Vključenih je bilo 1.190 prejemnikov denarnega nadomestila (31,5 odstotka) in 901 prejemnik denarne socialne pomoči (23,9 odstotka). Vključenih je bilo tudi 320 invalidov (8,5 odstotka). Glede na izobrazbo je največ vključenih imelo peto stopnjo izobrazbe, in sicer 1.102 osebi (29,2 odstotka), sledijo vključeni s tretjo in četrto stopnjo izobrazbe, 1.024 oseb (27,1 odstotka). Vključenih z nizko izobrazbo (OŠ ali manj) je bilo 809 ali 21,4 odstotka vseh.

V prvem četrtletju leta 2021 so na izvajanje programa še vplivali razglašena epidemija in ukrepi za njeno zajezitev. Konec drugega četrtletja pa so se ukrepi začeli sproščati, kar je odpravilo nekatere nevšečnosti zaradi ukrepov (npr. odstopi od sklenjenih pogodb o izvedbi projekta zaradi finančnih težav, vezanih na prepoved poslovanja). Glede na to je zavod zaznaval občutno povečano zanimanje delodajalcev za izvedbo projekta v okviru programa, kar se je odražalo tudi v številu vključenih brezposelnih oseb, in sicer je bilo v drugem četrtletju vključenih za 28,4 odstotka več oseb kot v prvem četrtletju leta.

Poglavitni vpliv na povečano zanimanje delodajalcev imata verjetno povečana gospodarska aktivnost, ki je sledila odpravi ukrepov za zajezitev epidemije covida-19 (sprostitev omejitev na področju poslovanja storitvenih dejavnosti), in intenzivna radijska promocija novega javnega povabila Zaposli.me 2020, ki jo je zavod izvajal od marca do vključno septembra 2021, ter tudi podaljšanje že določenih neopredeljenih ciljnih skupin javnega povabila (brezposelne osebe, stare 30 let ali več, ki so delo izgubile iz poslovnih razlogov, zaradi stečaja, likvidacije ali prisilne poravnave kot posledice epidemije covida-19 ter so se v evidenco brezposelnih oseb prijavile v obdobju od 13. marca 2020 do 31. decembra 2021; brezposelne osebe, stare 30 let ali več, ki so prejemnice denarne socialne pomoči, in brezposelne osebe, stare 30 let ali več, pri katerih od zaključka zaposlitve v okviru programa javnih del še ni poteklo 12 mesecev).

Navedeno je ugodno vplivalo na nadaljnje (četrto četrtletje) zanimanje delodajalcev za zaposlovanje brezposelnih glede na načrtovano vključevanje v tem obdobju, ob dejstvu, da so se od avgusta lahko v program vključevale le osebe iz KRVS.

V letu 2021 je Urad za nadzor proračuna Republike Slovenije pri Ministrstvu za finance oziroma od njega pooblaščeni izvajalec začel revizijo programa z namenom preverjanja ustreznosti izplačil iz proračuna Republike Slovenije in ESS. 5. novembra 2021 je zavod prejel končno poročilo o izvedeni reviziji, v katerem je bilo ugotovljeno, da pri izvajanju operacije ni bilo nepravilnosti.

**Spodbude za trajno zaposlovanje mladih (3.1.2.1)**

**Spodbude za trajno zaposlovanje mladih vzhodni regiji (3.1.1.8 in 3.1.2.2)**

Zavod je tudi v letu 2021 spodbujal trajno zaposlovanje mladih, in sicerv okviru enotnega javnega povabila, ki je združevalo dva programa:

* **Spodbude za trajno zaposlovanje mladih (3.1.2.1),** ki je delno financiran s sredstvi ESS v okviru OP EKP 2014‒2020, 8. prednostne osi spodbujanje zaposlovanja in transnacionalna mobilnost delovne sile, prednostne naložbe 8.2. trajnostna vključitev mladih na trg dela, zlasti tistih, ki niso niti zaposleni niti vključeni v izobraževanje ali usposabljanje, vključno z mladimi, ki jim grozi socialna izključenost, in mladimi iz marginaliziranih skupnosti, tudi prek izvajanja sheme Jamstvo za mlade, in specifičnega cilja 8.2.1 znižanje brezposelnosti mladih,
* **Spodbude za trajno zaposlovanje mladih v vzhodni regiji (3.1.1.8 in 3.1.2.2)**, ki je v celoti financiran iz proračuna Republike Slovenije.

Namen programov je bil spodbujanje delodajalcev k zaposlovanju mlajših od 30 let, ki so prijavljeni v evidenci brezposelnih oseb, za nedoločen čas, s čimer se prispeva k njihovi trajnejši delovni in socialni aktivaciji, s tem pa tudi k zmanjševanju neskladja med ponudbo in povpraševanjem na trgu dela.

Zavod je 19. februarja 2021 objavil spremembo enotnega javnega povabila, razpisal dodatna sredstva in začel znova vključevati tudi mlade iz vzhodne Slovenije. Javno povabilo je bilo odprto do 30. junija 2021, vključevanje pa je potekalo do 31. avgusta 2021. Glede na to se bodo zadnje subvencionirane zaposlitve iztekle najpozneje do 30. avgusta 2023.

Izbrani delodajalci so za zaposlitev mladih brezposelnih oseb, ki jim jih je v zaposlitev napotil zavod, pridobili mesečno subvencijo v višini 208 evrov za zaposlitev za 40 ur tedensko, ki se izplačuje največ 24 mesecev.

Po podatkih zavoda je bilo v okviru enotnega javnega povabila v letu 2021 v programe vključenih skupno 934 mladih, od tega:

* v program, ki je financiran iz ESS (3.1.2.1), 456 oseb in
* v program, ki je financiran iz proračuna Republike Slovenije (3.1.1.8 in 3.1.2.2), 478 oseb.

Med vsemi vključenimi v program je bilo 458 oseb s stalnim prebivališčem v zahodni Sloveniji in 476 s stalnim prebivališčem v vzhodni Sloveniji. Med vključenimi je bilo 607 oseb, starih do 25 let (65 odstotkov), 453 iskalcev prve zaposlitve (48,5 odstotka), 353 žensk (37,8 odstotka), 105 dolgotrajno brezposelnih mladih (11,2 odstotka) in 227 prejemnikov denarne socialne pomoči (24,3 odstotka).

V letu 2021 so se pri izvajanju pojavile težave, povezane z epidemijo covida-19. Delodajalci, ki so že imeli sklenjene pogodbe o izvedbi projekta v okviru javnega povabila, so imeli težave s pridobitvijo termina za zdravniški pregled vključene osebe pred zaposlitvijo ali težave pri poslovanju (omejitve poslovanja), zato jim je zavod glede na njihovo vlogo omogočil podaljšanje 30-dnevnega roka za zaposlitev vključene osebe. Z namenom zajeziti posledice epidemije sta bila delodajalcem na voljo interventna ukrepa za ohranitev delovnih mest (povračilo nadomestila plače delavcem na začasnem čakanju na delo in subvencioniranje skrajšanega polnega delovnega časa). Precej delodajalcev je odstopilo od pogodbe o dodelitvi subvencije za zaposlitev in za vključeno osebo koristilo finančno ugodnejša interventna ukrepa.

V letu 2021 je bilo 386 subvencioniranih zaposlitev prekinjenih (16,8 odstotka). Precej delodajalcev je le odstopilo od subvencionirane zaposlitve, osebo obdržalo v zaposlitvi in jo vključilo v finančno ugodnejši interventni ukrep.

Zavod je za spodbujanje vključevanja mladih izvajal promocijo programa, še posebej po svetovalcih zaposlitve, ki obravnavajo mlade brezposelne osebe, in prek pisarn za delodajalce. Od marca do junija 2021 je zavod tudi znova promoviral program, predvsem z radijskimi in spletnimi z oglasi.

**Spodbude za zaposlovanje na zelenih delovnih mestih (3.1.2.3)**

Namen programa je spodbujanje delodajalcev k zaposlovanju brezposelnih oseb iz ciljne skupine na zelenih delovnih mestih za nedoločen čas. S tem se prispeva k njihovi delovni in socialni aktivaciji ter zmanjševanju neskladja med ponudbo in povpraševanjem na trgu dela. Delodajalci bodo za njihovo zaposlitev prejeli subvencijo, si zagotovili delovno silo in povečali konkurenčnost. Cilj javnega povabila je omogočiti zaposlitev za nedoločen čas na zelenih delovnih mestih brezposelnim osebam, kar bo prispevalo k zmanjševanju brezposelnosti in povečanju zaposlenosti. Program financira Ministrstvo za okolje in prostor v skladu z Odlokom o Programu porabe sredstev Sklada za podnebne spremembe v obdobju 2020–2023.

Zelena delovna mesta so pomemben vidik trajnostnega razvoja, saj lahko prispevajo k doseganju ciljev na področju podnebnih sprememb, ohranjanja narave in okolja ter posredno k aktivaciji brezposelnih oseb. Spodbude za zaposlitev lahko prispevajo k ozelenitvi gospodarstva, okrepitvi prizadevanja za učinkovitejšo rabo energije in virov ter k zmanjšanju emisij toplogrednih plinov. Hkrati se s temi spodbudami prispeva k doseganju ciljev zmanjševanja števila registriranih brezposelnih oseb.

Upravičeni strošek izvedbe programa je mesečna subvencija za zaposlitev brezposelne osebe, ki se zaposli za nedoločen čas za polni delovni čas 40 ur na teden. Delodajalcu se mesečna subvencija za zaposlitev izplača v 24 enakih zneskih v višini 340 evrov za vsak poln mesec zaposlitve osebe. Sorazmerno manj se izplača v primeru zaposlitve invalida, ki lahko opravlja delo le krajši delovni čas, vendar ne krajši od 20 ur na teden, in osebe s polnim tedenskim delovnim časom, ki je krajši od 40-urnega, vendar ne krajši od 36 ur na teden.

Zavod je od 20. januarja 2021 do 30. junija 2021, ko se je javno povabilo izteklo, od delodajalcev prejel 120 ponudb za zaposlovanje oseb s subvencijo, od katerih je bilo 59 (49,2 odstotka) sprejetih in 54 (45 odstotkov) nesprejetih, od sedmih ponudb so delodajalci odstopili. Sklenjenih je bilo 50 pogodb z delodajalci.

Po podatkih zavoda je bilo v program vključenih 67 oseb, med katerimi so prevladovali moški (57 oseb ali 85,1 odstotka vseh vključenih). Glede na starost vključenih prevladujejo mladi, stari do 29 let, vključenih je bilo 38 oseb (56,7 odstotka vseh vključenih). Med vključenimi je bilo tudi deset oseb z nizko izobrazbo, deset prejemnikov denarnega nadomestila, devet prejemnikov denarne socialne pomoči in šest dolgotrajno brezposelnih oseb.

Največ oseb se je zaposlilo na zelenih delovnih mestih v teh poklicih: obdelovalci lesa, mizarji in mehaniki ter serviserji elektronskih naprav. Največ pa se je zaposlovalo v dejavnostih: žaganje, skobljanje in impregniranje lesa ter druge inženirske dejavnosti in tehnično svetovanje.

* + - 1. Subvencije za zaposlitev − povračilo dela plače

**Povračilo prispevkov na podlagi ZRPPR1015 (3.2.1.1)**

Povračilo prispevkov na podlagi Zakona o razvojni podpori Pomurski regiji v obdobju 2010–2019 (Uradni list RS, št. 87/09, 82/15 in 27/17; v nadaljnjem besedilu: ZRPPR1015) se izvaja z namenom ustvarjanja novih delovnih mest in ohranitve obstoječih ter odpravljanja posledic gospodarske in finančne krize v Pomurju. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* ZRPPR1015 in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije (po uredbi: podjetje), ki zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb, ima sedež v pomurski regiji ter gospodarske dejavnosti dejansko opravlja v pomurski regiji. Hkrati mora izpolnjevati vse druge pogoje po predpisih, ki to spodbudo omogočajo.

Program se v celoti financira iz proračuna Republike Slovenije. Delodajalci uveljavijo povračilo prispevkov z individualno vlogo, o kateri odloča zavod z odločbo, izdano v upravnem postopku. Vlogo lahko delodajalec predloži po izteku dveh let od sklenitve pogodbe o zaposlitvi ali ločeno v dveh delih, to je po prvem in drugem letu zaposlitve, pod pogojem, da bo oseba zaposlena neprekinjeno najmanj dve leti.

Delodajalci, ki izpolnjujejo vse pogoje predpisov, lahko pravico do vračila prispevkov uveljavljajo za tiste prikrajšane delavce, s katerimi so pogodbo o zaposlitvi za obdobje najmanj dveh let sklenili v času veljavnosti ZRPPR1015, tj. najpozneje na dan 31. decembra 2019.

Po podatkih zavoda je bila v letu 2021 pravica do povrnitve prispevkov z odločbo priznana 37 delodajalcem iz 17 pomurskih občin za zaposlitev 55 brezposelnih oseb, med njimi 33 žensk in 22 moških v starosti od 21 in 58 let. Večini, to je 32 delodajalcem, so bila sredstva dodeljena za zaposlitev po ene brezposelne osebe. Izmed preostalih petih upravičencev je eno podjetje prejelo sredstva za zaposlitev dveh oseb, trije delodajalci so zaposlili po tri osebe, eno podjetje pa je sredstva prejelo za zaposlitev dvanajstih prikrajšanih delavcev. Izmed 55 izdanih odločb o priznanju pravice do povrnitve prispevkov delodajalca za socialno varnost se jih 36 nanaša na pravico za celotno, dvoletno obdobje zaposlitve prikrajšanega delavca, šest odločb na pravico po prvem letu in 13 na pravico po drugem letu zaposlitve delavca.

V obdobju poročanja je bilo največ odločb o priznanju pravice izdanih delodajalcem s sedežem v občini Gornja Radgona (za zaposlitev 14 prikrajšanih delavcev), Murska Sobota (za zaposlitev devetih prikrajšanih delavcev) in Ljutomer (za zaposlitev osmih prikrajšanih delavcev). Delodajalci iz občin Sveti Jurij ob Ščavnici in Veržej so zaposlili po štiri osebe, v občini Kuzma so tri zaposlitve prikrajšanih delavcev, v Lendavi in Turnišču po dve brezposelni osebi, v preostalih občinah pa se v obdobju poročanja pravica nanaša na zaposlitev posameznih oseb iz ciljne skupine. Podrobnejši podatki o izvajanju ukrepa bodo predstavljeni v izčrpnem Poročilu o izvajanju Zakona o razvojni podpori pomurski regiji za leto 2021.

**Povračilo prispevkov na podlagi ZSRR-2 (3.2.1.2)**

Povračilo prispevkov na podlagi Zakona o spodbujanju skladnega regionalnega razvoja (Uradni list RS, št. 20/11, 57/12 in 46/16; v nadaljnjem besedilu: ZSRR-2) se izvaja z namenom ustvarjanja novih delovnih mest in spodbujanja zaposlovanja brezposelnih oseb na problemskih območjih z visoko brezposelnostjo. Zaposlitve brezposelnih oseb, ki se štejejo za prikrajšane delavce, se izvajajo v skladu z:

* ZSRR-2 in
* Uredbo o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (Uradni list RS, št. 93/14, 77/16 in 14/18).

Območja z visoko brezposelnostjo, ki so upravičena do spodbude, so opredeljena v Sklepu o dodatnih začasnih ukrepih razvojne podpore za problemska območja z visoko brezposelnostjo (Uradni list RS, št. 36/16 in 64/16).

Pravico do povrnitve že izplačanih prispevkov lahko uveljavlja delodajalec, ki je pravna oziroma fizična oseba in se ukvarja z gospodarsko dejavnostjo na območju Republike Slovenije ter zaposli osebo iz ciljne skupine, je davčni zavezanec po Zakonu o dohodnini oziroma po Zakonu o davku od dohodkov pravnih oseb in ima sedež na območju z visoko brezposelnostjo, ter za tiste gospodarske dejavnosti, ki jih na območju z visoko brezposelnostjo dejansko opravlja. Hkrati mora izpolnjevati tudi vse druge pogoje po predpisih, ki to spodbudo omogočajo.

Program se v celoti financira iz proračuna Republike Slovenije. Delodajalci uveljavijo povračilo prispevkov z individualno vlogo, o kateri zavod odloča z odločbo, izdano v upravnem postopku. Vlogo lahko delodajalec predloži po izteku enega leta od sklenitve pogodbe o zaposlitvi z brezposelno osebo. Delodajalec, ki zaposli brezposelno invalidno osebo, lahko pravico do vračila stroškov uveljavlja po izteku vsakega leta od sklenitve pogodbe o zaposlitvi, vendar do izteka veljavnosti pravnih podlag, ki spodbudo omogočajo.

Delodajalci, ki izpolnjujejo vse pogoje po predpisih, lahko pravico do povrnitve izplačanih prispevkov uveljavljajo za tiste prikrajšane delavce, s katerimi so pogodbo o zaposlitvi za obdobje najmanj enega leta sklenili v času veljavnosti ZSRR-2 oziroma navedenega sklepa vlade, to je najpozneje na dan 31. decembra 2018 (za delodajalce s sedežem na območju Maribora z okolico) oziroma najpozneje na dan 31. decembra 2020 (za delodajalce s sedežem na območju občin Hrastnik, Radeče, Trbovlje in na območju Pokolpja).

Po podatkih zavoda je bila v letu 2021 pravica do povrnitve prispevkov z odločbo priznana 12 delodajalcem iz šestih občin z visoko brezposelnostjo za zaposlitev 17 brezposelnih oseb, med njimi osem žensk in devet moških v starosti od 20 do 58 let. Razen dvema delodajalcema, ki jima je bila pravica priznana za zaposlitev petih oziroma dveh prikrajšanih delavcev, je bila preostalim desetim delodajalcem pravica dodeljena za povračilo stroškov posamezne brezposelne osebe iz ciljne skupine.

Od 17 izdanih odločb v letu 2021 se jih 13 navezuje na zaposlitev prikrajšanih delavcev pri enajstih delodajalcih iz Pokolpja, štiri osebe sta zaposlili dve podjetji z območja občin Hrastnik, Radeče, Trbovlje. Delodajalcem s problemskega območja Maribor z okolico v obdobju poročanja pravica ni bila priznana, saj se je podlaga za izvajanje ukrepa v tem območju iztekla v letu 2018, zato so zadnji upravičenci na tem območju spodbudo lahko uveljavljali najpozneje v letu 2020. Podrobnejši podatki o izvajanju ukrepa bodo predstavljeni v letnem poročilu.

* + - 1. Spodbude za zaposlovanje

**Spodbude za zaposlovanje prejemnikov denarnega nadomestila (3.3.1.1)**

Namen spodbude je doseganje čimprejšnjega aktiviranja nižje in srednje izobraženih upravičencev do denarnega nadomestila.

Spodbuda za zaposlovanje se je začela izvajati na podlagi sprememb in dopolnitev Zakona o urejanju trga dela (ZUTD-D) z dne 21. januarja 2018 in se je kot program v okviru ukrepa 3 APZ prenehala izvajati dne 27. marca 2020, in sicer v skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19, z dne 12. decembra 2019). Spodbude za zaposlovanje se od navedenega datuma financirajo s sredstvi za socialno varnost.

Zavod v statistiki izkazuje osem vključitev, saj so posamezniki pogodbe, ki so jim bile poslane v podpis v letu 2020, vrnili podpisane šele v letu 2021.

* + 1. UKREP 4: USTVARJANJE NOVIH DELOVNIH MEST

*Ukrep je namenjen spodbujanju delovne in socialne vključenosti ter izboljšanju usposobljenosti in delovnih veščin ranljivih skupin brezposelnih oseb. Izvaja se kot subvencioniranje začasnih zaposlitev, ki je lahko povezano z usposabljanjem. Izvaja se zlasti pri neprofitnih delodajalcih ali v javnem sektorju.*

Slika 7: Struktura ukrepa 4

* + 1. 1. Spodbujanje delovne in socialne vključenosti

**Javna dela (4.1.1.1)**

Javna dela se kot posebni program APZ izvajajo v okviru ukrepa 4 APZ. Namenjena so aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb (dolgotrajno brezposelne osebe), njihovi socialni vključenosti, ohranitvi ali krepitvi delovnih sposobnosti ter spodbujanju vzpostavljanja novih delovnih mest. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD.

Programi javnih del so izbrani na podlagi javnega povabila. Osebe se vključijo v program na podlagi zaposlitvenega načrta in pogodbe o vključitvi. Izbrani izvajalci programov javnih del in brezposelne osebe, ki so napotene v program, sklenejo pogodbe o zaposlitvi. Javno povabilo za izbor programov javnih del za leto 2021 je bilo objavljeno 10. decembra 2020 in spremenjeno 12. januarja 2021, 18. januarja 2021 in 3. marca 2021. Spremembe so se nanašale na povečanje okvirne višine sredstev, ki je na voljo na javnem povabilu, in sicer s 14,8 milijona evrov na 17,9 milijona evrov. V skladu z večjim obsegom sredstev se je spremenila tudi višina sredstev po OS zavoda in med sklopi programov javnih del. Zavod je javno povabilo zaradi razdelitve vseh razpoložljivih sredstev zaprl 8. marca 2021.

Zaradi posledic epidemije covida-19 so na zavodu ugotavljali slabo realizacijo porabe razdeljenih sredstev, saj se programi javnih del niso izvajali v skladu s predvidenim terminskim načrtom oziroma so se izvajali le delno, zato so 14. junija 2021 objavili novo javno povabilo za izbor programov javnih del za leto 2021 v višini 1,0 milijona evrov.

Na javnem povabilu so lahko kandidirali le izvajalci, ki so imeli s pogodbo o zaposlitvi najmanj tri mesece pred oddajo ponudbe zaposleno vsaj eno osebo, ki je bila na tej podlagi obvezno zavarovana za najmanj polovico polnega delovnega časa.

Na javnem povabilu je zavod izbiral dva sklopa programov:

* s področja socialnega varstva (5. točka kataloga programov javnih del; v nadaljnjem besedilu: katalog) in z drugih področij, ki so kmetijstvo (1. točka kataloga), vzgoja in izobraževanje, šport (2. točka kataloga), okolje in prostor (3. točka kataloga), kultura (4. točka kataloga), ter
* drugi programi javnih del (6. točka kataloga).

V programe javnih del so se lahko vključili dolgotrajno brezposelni, ki jih je napotil zavod. V programe javnih del s področij kataloga (1, 2, 3, 4, in 6) so se lahko vključili izključno dolgotrajno brezposelni, ki so bili prejemniki denarne socialne pomoči.

Zavod v izbrane programe javnih del napotuje tudi dolgotrajno brezposelne osebe, ki so prejemniki denarnega nadomestila in se odločijo za vključitev v program javnega dela v času trajanja pravice do denarnega nadomestila. Prednost pri vključitvi so imele dolgotrajno brezposelne osebe, ki so bile več kot dve leti neprekinjeno prijavljene v evidenci brezposelnih oseb in v tem času niso bile vključene v noben program APZ. Dolgotrajno brezposelna oseba je lahko vključena v javna dela največ eno leto, zaradi stanja na trgu dela pa se lahko znova vključi, vendar pri istem izvajalcu javnih del najdlje še za eno leto.

S Pravilnikom o spremembi Pravilnika o izboru in sofinanciranju programov javnih del (Uradni list RS, št. 180/20, z dne 4. 12. 2020) se je spremenil delež financiranja plač, ki ga zagotavlja zavod.

Za ponovno vključitev se šteje vključitev, ki se opravi pred iztekom šestih mesecev od izteka zadnje vključitve v javna dela.

1. Ciljne skupine brezposelnih oseb, ki se lahko znova vključijo v javna dela za obdobje do enega leta, so:

* brezposelne osebe, ki še niso bile vključene v javna dela eno leto, za razliko časa do enoletne vključitve, če so bile ob vključitvi v letu 2020 oziroma 2021 v evidenci zavoda neprekinjeno prijavljene več kot eno leto oziroma so bile pred nastopom začasne nezaposljivosti in po njem prijavljene v evidenci brezposelnih oseb 12 mesecev ali več.

1. Ciljne skupine brezposelnih oseb, ki se lahko znova vključijo v javna dela za obdobje enega leta, so:

* brezposelni invalidi,
* brezposelni Romi,
* brezposelne osebe, starejše od 58 let,
* brezposelne osebe s I. ali II. ravnjo strokovne izobrazbe, starejše od 50 let,
* brezposelne osebe iz ranljivih skupin z več omejitvami hkrati za lažjo vključitev na trg dela (socialna, zdravstvena oviranost, osebne okoliščine, starost ipd.).

Vse brezposelne osebe iz naštetih ciljnih skupin pod točko b se lahko znova vključijo, če so bile ob prvi vključitvi v letu 2019 ali 2020 v evidenci zavoda neprekinjeno prijavljene več kot eno leto in so imele lastnost, na primer invalidnost, starost 58 let itd., že ob prvi vključitvi. Skupno trajanje vključitve pri istem izvajalcu ne sme preseči 24 mesecev. Po tem javnem povabilu je bila lahko oseba vključena v javna dela najdlje do 31. decembra 2021.

Po podatkih zavoda je v letu 2021 829 izvajalcev izvajalo 1.599 programov javnih del, v katere je bilo vključenih 3.196 brezposelnih oseb. Med vključenimi je bilo 1.984 žensk (62,1 odstotka), 774 invalidnih oseb (24,2 odstotka), 584 prejemnikov denarnega nadomestila (18,3 odstotka) in 1.391 prejemnikov denarne socialne pomoči (43,5 odstotka), 1.184 starejših od 50 let (37,1 odstotka) ter 451 mladih, starih do 29 let (14,1 odstotka). Med udeleženci je bilo tudi 296 oseb, starejših od 60 let. Največ udeležencev, 1.195 oseb, je imelo srednjo izobrazbo (37,4 odstotka).

V programe javnih del je bilo v letu 2021 na novo vključenih 1.674 dolgotrajno brezposelnih (52,4 odstotka), 1.068 udeležencev (33,4 odstotka) je nadaljevalo vključitev iz preteklega leta, 454 oseb pa je bilo (v obdobju do šest mesecev) znova vključenih v programe javnih del.

Struktura udeležencev v primerjavi z letom 2020 kaže na malo manjši delež starejših od 50 let, ki znaša 37,1 odstotka (v letu 2020 je znašal 40,7 odstotka, v letu 2019 pa 42,8 odstotka). Zmanjšal se je tudi delež invalidnih oseb, ki je v letu 2020 znašal 29,4 odstotka. V letu 2021 se je močno povečal delež prejemnikov denarnega nadomestila (18,3 odstotka), saj je v letu 2020 znašal le 9,7 odstotka, zato pa se je zmanjšal delež prejemnikov denarne socialne pomoči (43,5 odstotka), ki je v letu 2020 znašal 55 odstotkov.

Zavod ocenjuje, da je izvajanje programa potekalo uspešno z vidika vključitev ciljnih skupin brezposelnih oseb v izbrane programe javnih del. Sredstva drugega javnega povabila so v večini ostala nerazdeljena, saj naročniki niso imeli več sredstev, ki bi jih lahko namenili za ta namen. Povabilo je bilo odprto do 30. oktobra 2021. Na slabšo realizacijo so vplivale predvsem posledice epidemije covida-19, saj se kar nekaj programov javnih del ni začelo izvajati oziroma se posamezne osebe niso vključile.

**Javna dela – pomoč osebam na področju mednarodne zaščite (4.1.1.4)**

Javna dela so namenjena aktiviranju brezposelnih, ki so več kot eno leto neprekinjeno prijavljeni v evidenci brezposelnih oseb, za izvajanje pomoči pri nemoteni oskrbi in nastanitvi prosilcev za mednarodno zaščito ter pomoči pri vključevanju oseb s priznano mednarodno zaščito v okolje in čim hitrejše prilagajanje na življenje v Sloveniji.

Program se izvaja na podlagi sklepa Vlade Republike Slovenije št. 11002-3/2016/5 z dne 23. junija 2016, sklepa Vlade Republike Slovenije št. 21400-3/2017/2 z dne 11. maja 2017 ter pogodbe o izvajanju programa med izvajalcem, naročnikom in zavodom (s pripadajočimi aneksi). Program izvajata Ministrstvo za notranje zadeve (v nadaljnjem besedilu: MNZ) in Urad Vlade Republike Slovenije za oskrbo in integracijo migrantov (v nadaljnjem besedilu: urad). Oba izvajalca sta v letu 2021 v program javnega dela lahko vključila skupno 32 brezposelnih oseb. Naročnik programa je MDDSZ. Program je v celoti financiran iz proračuna Republike Slovenije.

Udeleženci programa so pomagali pri nastanjevanju prosilcev za mednarodno zaščito in skrbi za nastanitveni oddelek, pri uresničevanju njihovih pravic, svetovanju ter nudenju psihosocialne pomoči, pomagali so pri koordinaciji, informiranju in upravnih delih, povezanih s sprejemom prošenj za mednarodno zaščito, pomagali so osebam s priznano mednarodno zaščito pri vključevanju v okolje, pri vzdrževanju, čiščenju in urejanju nastanitvenih objektov, občasnih prevozih ter pri pripravi in razdeljevanju hrane ter njenem prevozu.

Program se je izvajal 40 ur na teden vse dni v tednu. Osebe so se vključile v program na podlagi zaposlitvenega načrta in pogodbe o vključitvi. Izvajalec programa in brezposelne osebe, ki so bile napotene v program, so sklenili pogodbe o zaposlitvi. Za varnost oseb, ki so bile vključene v program, je bil odgovoren izvajalec, ki je zagotavljal tudi zaščitna sredstva.

Po podatkih zavoda je bilo v letu 2021 v program na novo vključenih deset dolgotrajno brezposelnih oseb, in sicer:

* izvajalec programa MNZ bi lahko v program vključil 11 oseb, vključenih pa je bilo šest oseb, od tega jih je pet nadaljevalo vključitev iz leta 2020, ena oseba se je v letu 2021 vključila na novo. Eni osebi se je vključitev iztekla,
* izvajalec urad bi lahko v program vključil 21 oseb, vključenih pa je bilo 24, od tega jih je 15 nadaljevalo vključitev iz leta 2020, devet oseb pa se je vključilo na novo. Šestim osebam se je vključitev iztekla, trem oseba pa se je vključitev zaradi zaposlitve pri izvajalcu prekinila.

Zavod ocenjuje, da je izvajanje programa potekalo uspešno, čeprav program ni bil zapolnjen z odobrenim številom udeležencev, saj so se ti vključevali po potrebi, glede na obseg dela.

**Javna dela – pomoč pri omilitvi posledic epidemije covida-19 (4.1.1.5)**

Javna dela so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb, za izvajanje pomoči pri oskrbi uporabnikov v domovih za starejše občane, v večgeneracijskih centrih, bolnišnicah, oskrbi invalidov v društvih, v varstveno-delovnih centrih in zavodih za usposabljanje ter v drugih socialnovarstvenih zavodih. Javna dela se izvajajo na podlagi določb 49., 50., 50.a, 51., 52., 53. in 116. člena ZUTD. Program je v celoti financiran iz proračuna Republike Slovenije.

Programi javnih del so izbrani na podlagi javnega povabila. Javno povabilo za izbor programov javnih del Pomoč pri omilitvi posledic epidemije covida-19za leto 2021 je bilo objavljeno 9. decembra 2020. Zavod je javno povabilo zaradi razdelitve vseh razpoložljivih sredstev zaprl 5. januarja 2021. Osebe se vključijo v program na podlagi zaposlitvenega načrta in pogodbe o vključitvi. Izbrani izvajalci programov javnih del in brezposelne osebe, ki so napotene v program, sklenejo pogodbe o zaposlitvi.

V letu 2021 je 73 izvajalcev, med njimi največ (45) domov starejših, izvajalo 164 programov javnih del. Po podatkih zavoda je bilo v letu 2021 v program vključenih 453 brezposelnih oseb, med njimi 359 žensk (79,3 odstotka), 105 invalidnih oseb (23,2 odstotka), 38 prejemnikov denarnega nadomestila (8,4 odstotka) in 180 prejemnikov denarne socialne pomoči (39,7 odstotka). Vključenih je bilo tudi 212 starejših od 50 let (46,8 odstotka) in 60 mladih, starih do 29 let (13,2 odstotka).

V programe je bilo na novo vključenih 309 dolgotrajno brezposelnih (68,2 odstotka), preostali pa so bili (v obdobju do šest mesecev) znova vključeni v programe javnih del. Večina vključenih (69,1 odstotka) je imela nižjo izobrazbo.

* + - 1. Socialno podjetništvo − učne delavnice

**Učne delavnice (4.2.1.1, 4.2.1.2, 4.2.1.3)**

Program Učne delavnice se izvaja v okviru OP EKP 2014–2020 v okviru 9. prednostne osi socialna vključenost in zmanjševanje tveganja revščine, prednostne naložbe 9.4 spodbujanje socialnega podjetništva in poklicnega vključevanja v socialna podjetja ter socialnega in solidarnega gospodarstva, da bi vsem olajšali dostop do zaposlitve, specifičnega cilja 9.4.1 povečati obseg dejavnosti in zaposlitve v sektorju socialnega podjetništva.

Učne delavnice so sestavljene iz dveh povezanih programov:

* **učne delavnice Praktično usposabljanje (4.2.1.1),**
* **učne delavnice Spodbude za zaposlovanje (4.2.1.2, 4.2.1.3).**

Namen programa je:

* informirati, motivirati in podpreti brezposelne osebe iz ciljne skupine pri vključevanju v šestmesečno praktično usposabljanje v delovnem okolju socialnega podjetništva, ki zajema pravne in fizične osebe, ki so lahko zaposlitveni centri ali imajo status socialnega ali invalidskega podjetja, in
* spodbujati šest- ali 12-mesečno subvencioniranje zaposlovanja v zaposlitvenih centrih, socialnih ali invalidskih podjetjih ali pri vseh drugih upravičenih delodajalcih, ki so pravne ali fizične osebe (poslovni subjekti), vpisani v Poslovni register Slovenije in izpolnjujejo vse druge pogoje javnega povabila, ter razvoj dejavnosti in zaposlovanje v obstoječih socialnih podjetjih z namenom socialne, poklicne in delovne rehabilitacije ter vključitve oseb iz ranljivih skupin.

V nadaljnjem besedilu sta podrobno opisana oba povezana programa.

**Učne delavnice Praktično usposabljanje (4.2.1.1)**

Zavod v praktično usposabljanje (4.2.1.1) pri delodajalcih vključuje brezposelne, ki so prijavljeni v evidenci brezposelnih oseb, za katere je ugotovil, da potrebujejo poglobljeno obravnavo in izpolnjujejo vsaj še eno od teh meril: so invalidi, dolgotrajno brezposelni, s končano največ osnovnošolsko izobrazbo, iskalci prve zaposlitve in na zavodu prijavljeni vsaj šest mesecev, starejši od 55 let, pripadniki romske skupnosti, na zavodu prijavljeni vsaj šest mesecev in še ni preteklo eno leto od prestane kazni zapora oziroma so na pogojnem odpustu, so v programu zdravljenja odvisnosti od alkohola ali drog ter so bili vključeni v program socialne aktivacije.

Ciljna skupina programa Učne delavnice so najbolj ranljivi brezposelni, ki se srečujejo s številnimi težavami pri vstopanju na trg dela, kot so: težave s socialno izključenostjo, zdravstvene težave, težave v različnih družbenih odnosih, nespodbudno družinsko in širše okolje, manjkajoče splošne kompetence in specifična znanja ipd. Precej udeležencev ima težave z rednim in točnim prihajanjem na usposabljanje. Pogost je razkorak med željami udeležencev in resničnostjo oziroma njihovo delazmožnostjo. Ti brezposelni bi bili brez pomoči, ki so je deležni v učnih delavnicah, po vsej verjetnosti manj uspešni na trgu dela. Prav po opisani ciljni skupini brezposelnih, s statusom poglobljene psihosocialne obravnave za reševanje specifičnih težav, ki so običajno posledica dolgotrajne neaktivnosti oziroma brezposelnosti, invalidnosti, zdravstvenih ter drugih socialnih ovir, se program praktičnega usposabljanja v učnih delavnicah bistveno razlikuje od programa usposabljanja brezposelnih na delovnem mestu iz ukrepa 1 APZ.

Za izvajanje praktičnega usposabljanja v Učnih delavnicah (4.2.1.1) v letu 2020 in 2021 je zavod 20. februarja 2020 objavil Javno povabilo delodajalcem za izvedbo projekta v okviru programa Učne delavnice 2020. Rok za oddajo ponudb delodajalcev je najpozneje 30. junija 2022.

Namen programa je vključevanje brezposelnih oseb iz ciljne skupine v praktično usposabljanje v delovnem okolju socialnega podjetništva pod strokovnim vodstvom notranjega in zunanjega mentorja. Praktično usposabljanje traja šest mesecev in se lahko v primeru zaposlitve udeleženca predčasno konča, vendar ne pred iztekom treh mesecev. Brezposelne osebe iz ciljne skupine se vključujejo v praktično usposabljanje na konkretnem delovnem mestu, v okviru katerega s pomočjo notranjega mentorja opravljajo naloge, določene v izbranem programu Učne delavnice, z namenom pridobiti znanje, veščine, spretnosti in delovne izkušnje na določenem delovnem mestu, ki jim bodo povečale zaposlitvene možnosti za opravljanje teh ali podobnih del. Delodajalec vsaki vključeni osebi določi tudi zunanjega mentorja za krepitev splošnih kompetenc, oba pa morata za praktično usposabljanje vključene osebe opraviti določeno število mentorstva (notranji mentor vsaj 60 ur mentorstva na mesec, zunanji mentor pa 12 ur mentorstva v celotnem obdobju izvedbe učne delavnice). Zunanje strokovno mentorstvo izvajajo trenerji dela, delovni terapevti, strokovnjaki za zaposlitveno rehabilitacijo, kadrovski delavci, psihologi in drugi.

Zavod je v letu 2021 sklenil pogodbe o vključitvi v praktično usposabljaje s 189 brezposelnimi osebami. Med vključenimi je bilo 143 žensk (75,7 odstotka). Glede na starostno strukturo udeležencev je bilo največ vključenih iz starostnega razreda od 50 do 59 let (56 ali 29,6 odstotka). Glede na izobrazbeno strukturo pa je bilo največ vključenih oseb s končano srednješolsko izobrazbo (57 ali 30,1 odstotka). Vključenih je bilo 145 dolgotrajno brezposelnih (76,7 odstotka), 15 oseb pa je bilo pred vključitvijo v učne delavnice brezposelnih od pet do sedem let, 114 oseb je bilo prejemnikov denarne socialne pomoči (60,3 odstotka). Vključenih je bilo tudi 35 invalidov (18,5 odstotka).

Zavod ugotavlja, da praktično usposabljanje v učnih delavnicah poteka kakovostno v tistih socialnih, invalidskih podjetjih ali zaposlitvenih centrih, v katerih (zlasti) notranji mentorji poznajo in razumejo problematiko dela z ranljivimi ciljnimi skupinami. Ključnega pomena je kakovost sodelovanja med mentorjem in udeležencem programa v smislu zaupljivega delovnega odnosa, v okviru katerega se težave odpravljajo strpno in sproti. Mentorji, ki so osredotočeni na močne plati udeležencev in se hkrati zavedajo njihovih šibkih področij ter nudijo podporo pri reševanju vsakodnevnih delovnih izzivov, lahko uspešno pripomorejo k uresničitvi zastavljenih ciljev usposabljanja.

Vključitev tudi zunanjega mentorja, ki strokovno znanje in izkušnje dela z ranljivo ciljno skupino prenese tako na notranjega mentorja kakor na udeleženca, pa daje programu ključno dodano vrednost.

**Spodbude za zaposlovanje oseb iz programa Učne delavnice (4.2.1.2 in 4.2.1.3)**

V Spodbude za zaposlovanje iz programa Učne delavnice (4.2.1.2, 4.2.1.3) zavod vključuje brezposelne osebe, prijavljene v evidenci brezposelnih oseb, ki se po vključitvi v praktično usposabljanje v okviru programa znova aktivirajo na trgu dela, s čimer se pripomore k njihovi hitrejši delovni in socialni vključitvi.

Namen programa Spodbude za zaposlovanje oseb iz programa Učne delavnice je vključevanje brezposelnih oseb v subvencionirane zaposlitve za neprekinjeno obdobje najmanj šest mesecev, in sicer za polni delovni čas 40 ur na teden ali polni delovni čas, ki je krajši od 40 ur na teden, vendar ne krajši od 36 ur, ali krajši tedenski delovni čas v skladu z odločbo o invalidnosti, vendar ne krajši od 20 ur na teden. Drugače od zaposlitvenih centrov, socialnih ali invalidskih podjetij, ki lahko edini izvajajo praktična usposabljanja v učnih delavnicah, lahko subvencijo za zaposlitev pridobijo tudi drugi upravičeni tržni delodajalci.

Za izvajanje programa je zavod 24. aprila 2020 objavil Javno povabilo delodajalcem za spodbujanje zaposlovanja oseb iz programa Učne delavnice 2020. Končni rok za oddajo ponudb delodajalcev na javno povabilo za zaposlovanje brezposelnih oseb iz učnih delavnic je 30. december 2022.

Drugače od zaposlitvenih centrov, socialnih ali invalidskih podjetij, ki lahko edini izvajajo praktična usposabljanja v učnih delavnicah, lahko subvencijo za zaposlitev pridobijo tudi drugi upravičeni tržni delodajalci. Opozoriti je treba na podatek, da delodajalci večino oseb najprej zaposlijo za šest mesecev in jim nato delovno razmerje podaljšajo za nadaljnjih najmanj šest mesecev.

Po podatkih zavoda je bilo v letu 2021 vključenih 81 oseb. Med vključenimi je bilo 59 žensk (72,8 odstotka vseh vključenih), 12 mladih, starih od 15 do 29 let (14,8 odstotka), in 40 starejših od 50 let (49,4 odstotka). Med vključenimi je bilo tudi 72 dolgotrajno brezposelnih oseb (88,9 odstotka), 26 oseb z nizko izobrazbo (32,1 odstotka), 34 prejemnikov denarne socialne pomoči (42 odstotkov) in 22 invalidov (27,2 odstotka).

Epidemija covida-19 je precej zaznamovala delo zavoda. Prav zato so načrte za pogostejše zastopanje udeležencev pri delodajalcih z namenom njihovega motiviranja, da jih tudi zaposlijo, odložili za čas po normalizaciji razmer. Poleti in jeseni so znova opravili več terenskega spremljanja. Pri delodajalcih so strokovne delavke, zaposlene na projektu, v letu 2021 opravile 155 spremljanj (všteti so vsi: osebna, telefonska ali spremljanja po videokonferenci, in sicer za praktično usposabljanje in tudi za subvencionirano zaposlovanje). Zaradi varnostnih in zaščitnih ukrepov pa so bile strokovne delavke v obdobju poročanja v pomoč udeležencem in delodajalcem, izvajalcem učnih delavnic, tudi po telefonu, po aplikacijah Zoom in Microsoft Teams ali po elektronski pošti.

***PODROBNEJŠI PODATKI O VKLJUČENIH V UKREPE APZ PO POSAMEZNIH PROGRAMIH[[9]](#footnote-9)***

V letu 2021 je bilo v ukrepe APZ vključenih skupno 36.669 oseb, od tega 21.396 brezposelnih in 15.273 zaposlenih oseb. Podrobnejši podatki o vseh vključenih brezposelnih in zaposlenih osebah v posamezne programe APZ v letu 2021 so prikazani v spodnji preglednici.

Preglednica 12: Podrobnejši pregled vključitev brezposelnih in zaposlenih oseb v ukrepe APZ v letu 2021

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ime programa** | **Število novosklenjenih pogodb z osebo** | **Od tega ženske** | **Od tega iščejo prvo zaposl.** | **Od tega stari do 29 let** | **Od tega presežni delavci in stečajniki** | **Od tega dolgotrajno brezposelni** | **Od tega nizko izobraženi** | **Od tega stari 50 let in več** | **Od tega invalidi** | **Od tega število prejemnikov DN** | **Od tega število prejemnikov DSP** |
| **BREZPOSELNE OSEBE** | | | | | | | | | | | | |
| 1.1.1.1 Programi neformalnega izobraževanja in usposabljanja | 1.932 | 1.195 | 368 | 0 | 504 | 1.114 | 721 | 548 | 147 | 314 | 1.045 |
| 1.1.1.2 Potrjevanje NPK | 775 | 339 | 91 | 160 | 179 | 387 | 173 | 189 | 67 | 124 | 400 |
| 1.1.1.3 Programi neformalnega izobraževanja in usposabljanja za mlade | 1.206 | 703 | 559 | 1.206 | 104 | 392 | 353 | 0 | 7 | 107 | 698 |
| 1.1.1.4 Lokalni programi neformalnega izobraževanja in usposabljanja | 4.076 | 2.675 | 903 | 156 | 715 | 2.013 | 1.788 | 1.046 | 350 | 732 | 1.759 |
| 1.1.2.2 Vključitev oseb v podporne in razvojne programe | 587 | 456 | 85 | 124 | 164 | 200 | 73 | 202 | 68 | 139 | 215 |
| 1.1.2.4 PUM-O – Projektno učenje mlajših odraslih | 308 | 158 | 151 | 308 | 6 | 48 | 240 | 0 | 1 | 6 | 122 |
| 1.1.2.5 Praktični prog. za spodbujanje zaposlovanja (MIC) | 2 | 1 | 1 | 0 | 0 | 2 | 2 | 0 | 1 | 0 | 1 |
| 1.1.4.3. Usposabljanje na delovnem mestu | 646 | 418 | 46 | 0 | 201 | 384 | 118 | 153 | 39 | 82 | 284 |
| 1.1.4.4 Usposabljanje na del. mestu – mladi | 1.290 | 732 | 691 | 1.290 | 87 | 220 | 165 | 0 | 4 | 68 | 478 |
| 1.1.4.6 UDM za osebe na področju mednarodne zaščite in tujce | 3 | 1 | 3 | 0 | 0 | 2 | 3 | 0 | 0 | 0 | 2 |
| 1.1.4.7 Usposabljamo lokalno | 792 | 560 | 39 | 11 | 151 | 172 | 81 | 82 | 37 | 143 | 213 |
| 1.1.5.1 Delovni preizkus 30 plus | 275 | 147 | 8 | 0 | 97 | 102 | 90 | 114 | 36 | 81 | 105 |
| 1.1.5.2 Delovni preizkus za mlade | 226 | 103 | 94 | 226 | 21 | 18 | 44 | 0 | 1 | 25 | 74 |
| 1.1.5.3 Delovni preizkus | 133 | 81 | 2 | 0 | 22 | 7 | 8 | 2 | 7 | 36 | 17 |
| 1.2.1.1 Programi formalnega izobraževanja | 356 | 176 | 244 | 258 | 15 | 166 | 324 | 6 | 7 | 10 | 291 |
| **SKUPAJ UKREP 1** | **12.607** | **7.745** | **3.285** | **3.739** | **2.266** | **5.227** | **4.183** | **2.342** | **772** | **1.867** | **5.704** |
| 3.1.1.8 Spodbude za trajno zaposlovanje mladih v vzhodni regiji | 1 | 0 | 0 | 1 | 0 | 0 | 0 | 0 | 0 | 0 | 0 |
| 3.1.1.9 Spodbujanje zaposlovanja – Zaposli.me | 3.778 | 1.873 | 93 | 0 | 1.437 | 1.884 | 809 | 1.901 | 320 | 1.190 | 901 |
| 3.1.2.1 Spodbude za trajno zaposlovanje mladih | 456 | 169 | 218 | 455 | 48 | 45 | 72 | 0 | 1 | 30 | 83 |
| 3.1.2.2 Spodbude za trajno zaposl. mladih v vzhodni regiji | 477 | 184 | 235 | 477 | 31 | 60 | 61 | 0 | 0 | 20 | 144 |
| 3.1.2.3 Zelena delovna mesta | 67 | 10 | 24 | 38 | 5 | 6 | 10 | 4 | 1 | 10 | 9 |
| 3.2.1.1 in 3.2.1.2 Povračila prispevkov | 72 |  |  |  |  |  |  |  |  |  |  |
| 3.3.1.1 Spodbude za zaposl. prejemnikov denar. nadomestila | 9 | 4 | 0 | 1 | 1 | 0 | 5 | 5 | 0 | 4 | 0 |
| **SKUPAJ UKREP 3** | **4.860** | **2.240** | **570** | **972** | **1.522** | **1.995** | **957** | **1.910** | **322** | **1.254** | **1.137** |
| 4.1.1.1 Javna dela | 3.196 | 1.984 | 256 | 451 | 245 | 1.674 | 477 | 1.184 | 774 | 584 | 1.391 |
| 4.1.1.4 Javna dela Pomoč osebam na področju mednarod. zaščite | 10 | 4 | 0 | 0 | 2 | 9 | 0 | 5 | 0 | 3 | 2 |
| 4.1.1.5 Javna dela Pomoč pri omilitvi posledic epidemije covida-19 | 453 | 359 | 39 | 60 | 59 | 309 | 100 | 212 | 105 | 38 | 180 |
| 4.2.1.1 Učne delavnice | 189 | 143 | 47 | 49 | 28 | 145 | 55 | 60 | 35 | 15 | 114 |
| 4.2.1.3 Spodbude za zaposl. – Učne delavnice | 81 | 59 | 12 | 12 | 16 | 72 | 26 | 40 | 22 | 6 | 34 |
| **SKUPAJ UKREP 4** | **3.929** | **2.549** | **354** | **572** | **350** | **2.209** | **658** | **1.501** | **936** | **646** | **1.721** |
| **SKUPAJ UKREPI**  **1–4**  **BREZPOSELNI** | **21.396** | **12.534** | **4.209** | **5.283** | **4.138** | **9.431** | **5.798** | **5.753** | **2.030** | **3.767** | **8.562** |
| **ZAPOSLENE OSEBE** | | | | | | | | | | | | |
| 1.1.3.3 Kompetenčni centri za razvoj kadrov 3.0 | 11.465 |
| 1.1.3.2 Celovita podpora podjetjem za aktivno staranje delovne sile (ASI) | 3.808 |
| **SKUPAJ UKREP 1 ZAPOSLENI** | **15.273** |
| **SKUPAJ VKLJUČITVE V APZ 2021 (brezposelni in zaposleni)** | **36.669** |

* + 1. VREDNOTENJE UKREPOV IN PROGRAMOV AKTIVNE POLITIKE ZAPOSLOVANJA

**PREHODI V ZAPOSLITEV IN OHRANITVE ZAPOSLITEV ZA VKLJUČITVE V PROGRAME APZ V OBDOBJU 2018–2021 (izvajalec: Zavod Republike Slovenije za zaposlovanje)**

V tem poglavju prikazujemo podatke o prehodu v zaposlitve in o ohranitvah zaposlitve za vključene brezposelne osebe v tiste programe APZ, ki jih izvaja zavod.

Veliko pogodb do konca leta 2021 še ni poteklo, zato prehoda v zaposlitev ni mogoče spremljati. Za nekatere pogodbe tako še ni poteklo enoletno spremljanje, zato podatki za leto 2021 niso dokončni in jih bo zavod spremljal še v letu 2022 in na začetku leta 2023.

Zavod spremlja **prehode v zaposlitev** v času od vstopa v program in še eno leto po koncu programa. Podatke preverja z zbirko podatkov o zavarovanju Zavoda za zdravstveno zavarovanje Slovenije, pri čemer upošteva le tiste podlage, ki pomenijo zaposlitev. Pri tem je treba opozoriti, da zavod izhode v zaposlitev spremlja po vključitvah v posamezne programe, ni pa upoštevana možnost, da so bile osebe v celotnem obravnavanem obdobju lahko vključene v več različnih programov.

Pri podatkih o **ohranitvi zaposlitve** po izteku subvencionirane zaposlitve se šteje za ohranitev zaposlitve pri istem delodajalcu, če je oseba na 30. dan po izteku subvencionirane zaposlitve prijavljena v zavarovanja. Hkrati zavod spremlja tudi zaposlitve teh oseb v obdobju 12 mesecev ter na 365. dan po izteku subvencionirane zaposlitve.

V času priprave tega letnega poročila je imel zavod na voljo podatke o zaposlitvah do 31. januarja 2022. Zaradi zamud pri prijavi v zavarovanje in možnih sprememb prijav zavod spremlja podatke z zamikom.

**VKLJUČITVE V PROGRAME APZ V OBDOBJU 2018–2021**

**(izvajalec: Zavod Republike Slovenije za zaposlovanje)**

V obdobju 2018–2021 je zavod izvajal 35 programov APZ, ki jih je prilagajal glede na potrebe trga dela, zlasti pa glede na potrebe brezposelnih oseb s posebnim poudarkom na ranljivih skupinah. Zaradi preglednosti te programe združujemo v skupine:

* **programi neformalnega izobraževanja** obsegajo: programe neformalnega izobraževanja in usposabljanja, programe neformalnega izobraževanja in usposabljanja za mlade, lokalne programe neformalnega izobraževanja in usposabljanja, potrjevanje NPK, vključitev brezposelnih oseb v podporne in razvojne programe, praktične programe za spodbujanje zaposlovanja (MIC);
* **programi praktičnega usposabljanja** obsegajo: delovni preizkus, delovni preizkus 30 plus, delovni preizkus za mlade, usposabljanje na delovnem mestu, usposabljanje na delovnem mestu – mladi, usposabljanje na delovnem mestu za osebe na področju mednarodne zaščite in program usposabljamo lokalno;
* **subvencionirane zaposlitve** obsegajo: spodbujanje zaposlovanja težje zaposljivih oseb, spodbujanje zaposlovanja – Zaposli.me, spodbude za trajno zaposlovanje mladih, spodbude za trajno zaposlovanje mladih v vzhodni regiji, spodbude za zaposlovanje oseb iz učnih delavnic in spodbude za zaposlovanje na zelenih delovnih mestih;
* **javna dela** obsegajo: klasična javna dela, javna dela – pomoč osebam na področju mednarodne zaščite 2020 in javna dela – pomoč pri omilitvi posledic epidemije covida-19;
* v okviru **subvencij za samozaposlitev** sta se izvajala programa Spodbujanje ženskega podjetništva in Spodbude za zaposlitev mladih – spodbude za mlade podjetnike;
* med **druge programe** uvrščamo: PUM-O – projektno učenje mlajših odraslih, formalno izobraževanje, povračilo dela plače, povračilo prispevkov delodajalca in spodbude za zaposlovanje prejemnikov denarnega nadomestila.

V letu 2018 se je v programe APZ, ki jih je izvajal zavod, vključilo 31.176 oseb, v letu 2019 27.624 oseb, v letu 2020 20.946 oseb in v letu 2021 21.396 oseb. Iz spodnje preglednice je razvidna struktura vključenih brezposelnih oseb v te programe v obdobju 2018–2021.

Preglednica 13: Struktura vključenih brezposelnih oseb v programe APZ v obdobju 2018–2021

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna raven | 1. in 2.  raven  izobrazbe | Starejši od 50 let | Mladi do 29. leta starosti | Ženske |
| 2018 | 24,7 | 24,7 | 8,5 | 36,9 | 25,3 | 23,2 | 26,5 | 30,4 | 56,6 |
| 2019 | 30,0 | 31,7 | 8,9 | 33,0 | 20,8 | 27,2 | 29,2 | 27,4 | 56,1 |
| 2020 | 33,3 | 26,7 | 9,0 | 31,8 | 23,4 | 25,4 | 26,6 | 30,1 | 53,4 |
| 2021 | 40,2 | 17,7 | 9,5 | 44,2 | 23,2 | 27,2 | 27,0 | 24,8 | 58,8 |

*Vir: Zavod Republike Slovenije za zaposlovanje.*

Glede na spol v obdobju 2018–2021 pri vključitvah v programe APZ prevladujejo ženske. Njihov delež se giblje od 60 odstotkov v letu 2017 do 53,4 odstotka v letu 2020, ko ugotavljamo najmanjši delež vključenih žensk. V letu 2021 je bil delež žensk 58,8-odstoten.

Delež vključitev mlajših od 30 let v programe APZ je bil v letu 2021 24,8-odstoten in je bil manjši kot v prejšnjih letih, predvsem zaradi zaprtja javnega povabila Spodbude za trajno zaposlovanje mladih (30. junija 2021).

Najmanjši delež prejemnikov denarnih nadomestil v obravnavanem obdobju je bil v letu 2021, ko so zajemali 17,7 odstotka vseh vključitev. Velik delež te skupine znotraj vključitev v programe APZ je v obdobju od 22. januarja 2018 do 26. marca 2020 povečan zaradi izvajanja spodbud za zaposlovanje prejemnikov denarnih nadomestil. Prejemniki denarne socialne pomoči v letu 2021 zajemajo 40,2 odstotka vseh vključenih, njihov delež se od leta 2018 povečuje.

Spodnja preglednica prikazuje število vključitev in prehodov v zaposlitev v obdobju 2018–2021 po posameznih ukrepih APZ.

Preglednica 14: Število vključitev in prehodov v zaposlitev po ukrepih APZ v obdobju 2018–2021

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2018 | | 2019 | | 2020 | | 2021 | |
|  | **Št. vključitev** | **Št. zaposlitev** | **Št. vključitev** | **Št. zaposlitev** | **Št. vključitev** | **Št. zaposlitev** | **Št. vključitev** | **Št. zaposlitev** |
| 1. Usposabljanje in izobraževanje | 14.189 | 9.444 | 13.506 | 7.860 | 9.865 | 3.741 | 12.607 | 4.612\* |
| 3. Spodbude za zaposlovanje\*\* | 10.816 | 5.926 | 10.364 | 10.305 | 7.557 | 7.445 | 4.860 | 4.779\*\* |
| 4. Kreiranje delovnih mest | 5.448 | 5.270 | 3.441 | 3.197 | 3.524 | 3.333 | 3.929 | 3.740\*\*\* |
| 5. Spodbujanje samozaposlitev | 723 | 723 | 313 | 313 |  |  |  |  |
| SKUPAJ | **31.176** | **21.363** | **27.624** | **21.675** | **20.946** | **14.519** | **21.396** | **13.131** |

*Vir: Zavod Republike Slovenije za zaposlovanje.*

\* Začasni podatki o izhodih v zaposlitev za vključene v obdobju januar–december 2021.

\*\* Med izhode v zaposlitev znotraj ukrepa 3 ne štejemo oseb, za katere so delodajalci uveljavili povračilo prispevkov in spodbud za zaposlitev prejemnikov denarnega nadomestila.

\*\*\* V okviru ukrepa 4 se izvajajo tudi učne delavnice, ki se izvajajo kot usposabljanje na delovnem mestu in se ne štejejo kot

zaposlitev.

1. **PREHOD V ZAPOSLITEV IZ PROGRAMOV USPOSABLJANJA IN IZOBRAŽEVANJA (ukrep 1)**

V okviru programov usposabljanja in izobraževanja poročamo o izvajanju celotnega ukrepa 1: usposabljanje in izobraževanje ter tudi o izvajanju programa učnih delavnic, ki vsebinsko sodijo med programe praktičnega usposabljanja, v katalogu ukrepov APZ pa je uvrščen v ukrep 4: kreiranje delovnih mest.

V letu 2018 je začel zavod izvajati praktične programe za spodbujanje zaposlovanja (MIC) in program Usposabljamo lokalno. Na novo je v letu 2019 začel vključevati mlade v inovativne projekte za zaposlovanje mladih pri izvajalcih, izbranih na javnem razpisu MDDSZ. V letu 2020 je zavod program Delovni preizkus začel izvajati s sredstvi ESS. Hkrati je tako za Delovni preizkus kakor tudi za Usposabljanje na delovnem mestu objavil enotno javno povabilo.

Preglednica 15: Število vključitev v programe ukrepa 1: usposabljanje in izobraževanje, 2018–2021

|  |  |  |  |  |
| --- | --- | --- | --- | --- |
| Program | 2018 | 2019 | 2020 | 2021 |
| Programi neformalnega izobraževanja in usposabljanja | 2.002 | 2.198 | 1.097 | 1.932 |
| NPK potrjevanje | 881 | 1.010 | 721 | 775 |
| Programi neformalnega izobraževanja in usposabljanja za mlade | 1.035 | 1.249 | 899 | 1.206 |
| Lokalni programi neformalnega izobraževanja in usposabljanja | 1.091 | 2.152 | 2.774 | 4.076 |
| Vključitev brezposelnih oseb v podporne in razvojne programe | 4.187 | 1.798 | 857 | 587 |
| PUM/ PUM-O | 551 | 410 | 441 | 308 |
| Praktični programi za spodbujanje zaposlovanja (MIC) | 88 | 60 | 52 | 2 |
| Inovativni projekti za zaposlovanje mladih |  | 366 |  |  |
| Delovni preizkus | 2.086 | 1.497 | 111 |  |
| Usposabljanje na delovnem mestu | 864 | 948 | 457 | 646 |
| Usposabljanje na delovnem mestu – mladi | 982 | 1.350 | 790 | 1.290 |
| Usposabljanje na delovnem mestu za osebe na področju mednarodne zaščite | 32 | 31 | 11 | 3 |
| Usposabljamo lokalno | 92 | 56 | 790 | 792 |
| Delovni preizkus 30 plus |  |  | 99 | 275 |
| Delovni preizkus za mlade |  |  | 188 | 226 |
| Delovni preizkus |  |  | 229 | 133 |
| Programi formalnega izobraževanja | 298 | 381 | 349 | 356 |
| SKUPAJ | **14.189** | **13.506** | **9.865** | **12.607** |

*Vir: Zavod Republike Slovenije za zaposlovanje.*

Za lažjo primerjavo so v spodnji preglednici združeni programi po vsebinskih značilnostih (na primer združene so vključitve oseb v vse programe usposabljanja na delovnem mestu ali delovni preizkus).

Preglednica 16: Vključitev brezposelnih v vsebinsko podobne skupine programov v ukrep 1, 2018–2021

|  |  |  |  |  |
| --- | --- | --- | --- | --- |
| Programi | 2018 | 2019 | 2020 | 2021 |
| Programi neformalnega izobraževanja in usposabljanja skupaj | 4.128 | 5.599 | 4.770 | 7.214 |
| NPK potrjevanje | 881 | 1.010 | 721 | 775 |
| Vključitev brezposelnih oseb v podporne in razvojne programe | 4.187 | 1.798 | 857 | 587 |
| Praktični programi za spodbujanje zaposlovanja (MIC) | 88 | 60 | 52 | 2 |
| Inovativni projekti za zaposlovanje mladih |  | 366 |  |  |
| Delovni preizkus (skupaj) | 2.086 | 1.497 | 627 | 634 |
| Usposabljanje na delovnem mestu (skupaj) | 1.938 | 2.354 | 2.037 | 2.728 |
| UDM za osebe na področju mednarodne zaščite | 32 | 31 | 11 | 3 |
| PUM/PUM-O | 551 | 410 | 441 | 308 |
| Programi formalnega izobraževanja | 298 | 381 | 349 | 356 |
| SKUPAJ | **14.189** | **13.506** | **9.865** | **12.607** |

*Vir: Zavod Republike Slovenije za zaposlovanje.*

**V letu 2019** se je število vključitev glede na leto 2018 zmanjšalo za 4,8 odstotka predvsem zaradi bistveno manjšega števila vključitev v podporne in razvojne programe. V letu 2018 je zavod v okviru teh programov vključeval brezposelne osebe v jezikovne in računalniške tečaje ter tečaje vodenja in odločanja v upravnem postopku (ZUP), ki jih je financiralo MIZŠ. V okviru tega programa so se v podjetniško usposabljanje, ki ga je izvajala javna agencija SPIRIT, vključevale tudi terciarno izobražene ženske. MDDSZ je na javnem razpisu izbralo izvajalce za izvajanje podjetniškega usposabljanja mladih. V letu 2019 se podjetniška usposabljanja niso več izvajala, število vključitev v programe, ki jih je financiralo MIZŠ, pa se je močno zmanjšalo zaradi omejitve pri ciljnih skupinah.

**V letu 2020** seje število vključitev močno zmanjšalo. Sklenjenih je bilo 9.865 pogodb, kar je 73 odstotkov vključitev v primerjavi z letom 2019. Zmanjšanje števila vključitev je posledica epidemije covida-19, saj se v obdobju od 13. marca do 31. maja 2020 programi neformalnih izobraževanj in usposabljanj niso mogli izvajati, od oktobra dalje so se lahko izvajali le na daljavo. V letu 2020 je zavod načrtoval vključevanje predvsem v programe digitalnega opismenjevanja in tečaje slovenščine za tujce, ki pa se na daljavo v tem letu niso mogli izvajati.

**V letu 2021** se je število vključitev v primerjavi z letom 2020 povečalo za 27,8 odstotka, kar je posledica manj omejevalnih ukrepov zaradi epidemije covida-19 ter pridobitve soglasja MDDSZ, da se programi neformalnega izobraževanja in usposabljanja lahko izvajajo na daljavo (v te programe je bilo v letu 2021 v primerjavi z letom 2020 vključenih 51,2 odstotka več brezposelnih). Tudi potrebe delodajalcev so se močno povečale, saj je bilo več oseb vključenih tudi v programe usposabljanj na delovnem mestu.

Vse vključitve brezposelnih v ukrep 1, ki so se začele v obdobju 2018–2020, so do zdaj končane. V letu 2021 je bilo v ukrep 1 vključenih 12.607 brezposelnih, ob koncu leta pa je bilo aktivnih še 2.550 vključitev. Pri izhodih v zaposlitev je zato treba poudariti, da jih zavod spremlja eno leto po končanju posamezne vključitve v program. Pri deležu izhodov v zaposlitev upoštevajo vse (tudi nezaključene) pogodbe. Podatki za vključitve v letu 2021 tako niso dokončni in bo zavod o njih poročal v letih 2022 in v začetku leta 2023.

V spodnji preglednici prikazujemo izhode v zaposlitev za vključitve v obdobju 2018–2021.

Preglednica 17: Deleži izhodov v zaposlitev iz programov v okviru ukrepa 1: usposabljanje in izobraževanje, obdobje 2018–2021

|  |  |  |  |  |
| --- | --- | --- | --- | --- |
| Program | 2018 | 2019 | 2020 | 2021\* |
| Programi neformalnega izobraževanja in usposabljanja | 49,6 | 40,4 | 47,0 | 28,4 |
| NPK potrjevanje | 76,0 | 71,3 | 69,9 | 57,4 |
| Programi neformalnega izobraževanja in usposabljanja za mlade | 62,0 | 55,5 | 61,0 | 40,1 |
| Lokalni programi neformalnega izobraževanja in usposabljanja | 72,4 | 57,0 | 60,9 | 25,4 |
| Vključitev brezposelnih oseb v podporne in razvojne programe | 65,8 | 49,6 | 62,0 | 47,5 |
| PUM/ PUM-O | 29,4 | 27,8 | 25,6 | 11,7 |
| Praktični programi za spodbujanje zaposlovanja (MIC) | 58,0 | 43,3 | 38,5 | 50,0 |
| Inovativni projekti za zaposlovanje mladih |  | 75,1 |  |  |
| Delovni preizkus | 89,7 | 85,4 | 84,7 |  |
| Usposabljanje na delovnem mestu | 71,8 | 64,6 | 64,1 | 28,2 |
| Usposabljanje na delovnem mestu – mladi | 82,8 | 80,3 | 83,0 | 46,7 |
| Usposabljanje na delovnem mestu za osebe na področju mednarodne zaščite | 68,8 | 45,2 | 27,3 | 0,0 |
| Usposabljamo lokalno | 81,5 | 78,6 | 84,9 | 60,9 |
| Delovni preizkus 30 plus |  |  | 82,8 | 74,9 |
| Delovni preizkus za mlade |  |  | 87,2 | 79,2 |
| Delovni preizkus |  |  | 93,0 | 75,2 |
| Programi formalnega izobraževanja | 11,1 | 20,2 | 21,2 | 8,7 |
| SKUPAJ | **66,9** | **58,8** | **62,6** | **36,6** |

*Vir: Zavod Republike Slovenije za zaposlovanje.*

\* Podatki za leto 2021 so začasni.

V spodnji preglednici so za lažjo primerjavo združeni izhodi v zaposlitev **po skupinah programov** (npr. delež izhodov v zaposlitev za vse programe uusposabljanja na delovnem mestu, ne glede na vir financiranja).

Preglednica 18: Deleži izhodov v zaposlitev po skupinah programov v okviru ukrepa 1: usposabljanje in izobraževanje, obdobje 2018–2021

|  |  |  |  |  |
| --- | --- | --- | --- | --- |
| Programi | 2018 | 2019 | 2020 | 2021\* |
| Programi neformalnega izobraževanja in usposabljanja skupaj | 58,7 | 50,1 | 57,7 | 28,7 |
| NPK potrjevanje | 76,0 | 71,3 | 69,9 | 57,4 |
| Vključitev brezposelnih oseb v podporne in razvojne programe | 65,8 | 49,6 | 62,0 | 47,5 |
| Praktični programi za spodbujanje zaposlovanja (MIC) | 58,0 | 43,3 | 38,5 | 50,0 |
| Inovativni projekti za zaposlovanje mladih |  | 75,1 |  |  |
| Delovni preizkus skupaj | 89,7 | 85,4 | 88,2 | 76,5 |
| Usposabljanje na delovnem mestu – skupaj | 77,8 | 73,9 | 79,52 | 46,4 |
| UDM za osebe na področju mednarodne zaščite | 68,8 | 45,2 | 27,3 | 0,0 |
| PUM/PUM-O | 29,4 | 27,8 | 25,6 | 11,7 |
| Programi formalnega izobraževanja | 11,1 | 20,2 | 21,2 | 8,7 |
| SKUPAJ | **66,9** | **58,8** | **62,2** | **36,6** |

*Vir: Zavod Republike Slovenije za zaposlovanje.*

\* Podatki za leto 2021 so začasni.

Iz podatkov je razvidno, da so najuspešnejši programi **delovnega preizkusa** in programi **usposabljanja na delovnem mestu**, ki potekajo pri delodajalcu na konkretnih delovnih mestih. K uspešnosti programa Usposabljanje na delovnem mestu zagotovo pripomore tudi določilo, da mora delodajalec zaposliti določeni delež vključenih oseb, preden lahko znova kandidira na javnem povabilu. Zelo uspešni programi pri prehodu v zaposlitev so tudi **potrjevanje NPK, programi neformalnega izobraževanja in usposabljanja za mlade, lokalni programi neformalnega izobraževanja in usposabljanja.** Pri teh programih je treba upoštevati, da pri nekaterih ni cilj neposredna zaposlitev, ampak so namenjeni krepitvi kompetenc, izboljšanju znanja in veščin ter so usmerjeni k najranljivejšim skupinam brezposelnih (dolgotrajno brezposelni, brez izobrazbe, starejši), ki se tudi iz tega razloga zaposlujejo v manjšem deležu.

Najnižji delež izhodov v zaposlitev je pri programih formalnega izobraževanja (izvaja se večinoma vključevanje v zaključne razrede osnovne šole), katerih namen je pridobitev formalne izobrazbe, in pri programu PUM-O, pri katerem je cilj socialna vključenost mladih odraslih.

Velik delež izhodov v zaposlitev v letih 2017 in 2018 v programu Vključitev brezposelnih oseb v podporne in razvojne programe temelji na vključevanju terciarno izobraženih žensk v podjetniško usposabljanje in nato v subvencionirane samozaposlitve. V letu 2018 so se v tovrstno usposabljanje vključevali tudi mladi. Podjetniško usposabljanje se v letih 2019 in 2020 ni izvajalo, zato je posledično tudi manjši delež izhodov v zaposlitev.

1. **PREHODI V ZAPOSLITEV IZ PROGRAMOV SUBVENCIONIRANIH ZAPOSLITEV**

Pri programih subvencioniranja zaposlitve zavod spremlja ohranitev zaposlitve oziroma novo zaposlitev po izteku pogodbenega obdobja, v katerem zavod subvencionira zaposlitev. V obdobju 2018–2021 je zavod subvencioniral 21.222 zaposlitev, od tega kar 64,2 odstotka v okviru programa Spodbujanje zaposlovanja ranljivih skupin – Zaposli.me.

Zavod je v letu 2019 zaznal velik padec števila vključitev v programe subvencioniranih zaposlitev. Glede na leto 2018 se je število zmanjšalo skoraj za tisoč oseb in znaša 83,6 odstotka vključenih v letu 2018. Največji padec števila vključenih je bil pri programu Spodbujanje trajnega zaposlovanja mladih, v katerega se je v letu 2019 vključilo kar 1.313 mladih manj kakor v preteklem letu.

V letu 2020 se je s subvencijami za zaposlitev zaposlilo 5.385 oseb, kar je 7,7 odstotka več vključenih kot v letu 2019, in sicer predvsem zaradi več vključitev v program Spodbujanje trajnega zaposlovanja mladih. MDDSZ je v letu 2020 zagotovilo dodatna sredstva iz proračuna Republike Slovenije za izvajanje programa za trajno zaposlovanje mladih v vzhodni regiji, saj je zavod sredstva ESS, OP EKP za vzhodno kohezijsko regijo že razdelil.

V letu 2021 je število subvencioniranih zaposlitev znižalo na 4.860, kar je predvsem posledica zaključka javnega povabila Spodbujanje trajnega zaposlovanja mladih z dne 30. junija 2021. V letu 2021 je zavod do 30. junija 2021 izvajal tudi javno povabilo Spodbujanje zaposlovanja na zelenih delovnih mestih, vendar je bilo število vključitev majhno.

Preglednica 19: Število vključitev v subvencionirane zaposlitve, obdobje 2018–2021

|  |  |  |  |  |  |
| --- | --- | --- | --- | --- | --- |
| Število vključitev | 2018 | 2019 | 2020 | 2021 | Skupaj |
| Spodbujanje zaposlovanja – Zaposli.me (3.1.1.3, 3.1.1.9) | 3.267 | 3.304 | 3.294 | 3.778 | 13.643 |
| Spodbude za trajno zaposlovanje mladih  (3.1.1.4, 3.1.1.8, 3.1.2.1 in 3.1.2.2) | 2.385 | 1.072 | 1.818 | 934 | 6.209 |
| Spodbude za zaposlitev mladih – zaposlimo mlade (3.1.1.6) |  | 148 | 4 |  | 152 |
| Spodbujanje zaposlovanja starejših – aktivni do upokojitve (3.1.1.7) | 274 | 399 | 211 |  | 884 |
| Zelena delovna mesta (3.1.2.3) |  |  |  | 67 | 67 |
| Priložnost zame – spodbude za zaposlovanje v nevladnih organizacijah – NVO (4.1.2.3) | 30 |  |  |  | 30 |
| Spodbude za zaposlovanje oseb iz programa Učne delavnice (4.2.1.2, 4.2.1.3) | 23 | 75 | 58 | 81 | 237 |
| Skupaj | **5.979** | **4.998** | **5.385** | **4.860** | **21.222** |

*Vir: Zavod Republike Slovenije za zaposlovanje.*

Med 21.222 vključenimi v subvencionirane zaposlitve v obdobju 2018–2021 je bilo:

* 9.907 žensk, tj. 46,7 odstotka,
* 6.450 mladih do 29. leta starosti, tj. 30,4 odstotka,
* 8.504 starejših od 50 let, tj. 40,1 odstotka,
* 4.168 nižje izobraženih, tj. 19,6 odstotka,
* 4.861 oseb s terciarno izobrazbo, tj. 22,9 odstotka,
* 1.657 invalidov, tj. 7,8 odstotka,
* 9.095 dolgotrajno brezposelnih oseb, tj. 42,9 odstotka,
* 4.420 prejemnikov denarnega nadomestila, tj. 20,8 odstotka,
* 4.176 prejemnikov denarne socialne pomoči, tj. 19,7 odstotka.

Preglednica 20: Deleži nekaterih skupin, vključenih v programe subvencioniranih zaposlitev, po letih v obdobju 2018–2021

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | Dolgotrajno brezposelne osebe | Terciarna raven | 1. in 2.  raven  izobrazbe | Starejši od 50 let | Mladi do 29. leta starosti | Ženske |
| 2021 | 24,1 | 25,8 | 7,1 | 42,5 | 22,0 | 20,1 | 40,0 | 20,2 | 47,2 |
| 2020 | 17,1 | 25,1 | 6,9 | 31,4 | 23,1 | 19,6 | 37,1 | 34,1 | 45,3 |
| 2019 | 20,3 | 20,6 | 9,7 | 49,8 | 22,1 | 21,9 | 47,1 | 24,6 | 48,3 |
| 2018 | 17,8 | 13,0 | 7,6 | 47,6 | 24,1 | 17,3 | 36,9 | 40,2 | 46,1 |

*Vir: Zavod Republike Slovenije za zaposlovanje.*

Ključne ugotovitve glede vključenih v programe subvencioniranih zaposlitev so:

* prevladujejo moški,
* med starimi do 29 let so izrazita nihanja, odvisna od razpoložljivih sredstev,
* delež starejših je večji v letu 2019 predvsem zaradi izvajanja programa Aktivni do upokojitve,
* delež vključenih brez izobrazbe se giblje od 17,3 odstotka v letu 2018 do 21,9 odstotka v letu 2019,
* delež vključenih s terciarno izobrazbo se giblje od 22 do 24 odstotkov,
* delež invalidov se giblje od 6,9 odstotka v letu 2020 do 9,7 odstotka v letu 2019,
* delež dolgotrajno brezposelnih je bil največji v letu 2019, ko je znašal 49,8 odstotka, in najnižji v letu 2020, ko je bil njihov delež 31,4-odstoten,
* delež prejemnikov denarnega nadomestila narašča. Najnižji je bil v letu 2018, 13-odstoten, medtem ko je v letu 2019 znašal 20,6 odstotka ter v letih 2020 in 2021 okoli 25 odstotkov,
* delež prejemnikov denarne socialne pomoči je bil v letu 2018 17,8-odstoten, v letu 2019 je delež zrasel na 20,3 odstotka in v letu 2020 znova padel na 17,1 odstotka. V letu 2021 je bil njihov delež 24,1-odstoten.

Zavod zaposlitev posamezne osebe preverja na podlagi podatkov Zavoda za zdravstveno zavarovanje Slovenije. Pri tem pa v nasprotju z obdobjem trajanja pogodbe ne preverja zaposlitve glede na delodajalca, pri katerem je oseba zaposlena.

Za zaposlitve na 30. dan govorimo o deležu ohranitve zaposlitve, saj obstaja velika verjetnost, da te osebe ostanejo zaposlene pri istem delodajalcu. Deleži zaposlenih so izračunani tako, da se število zaposlitev v določenem časovnem obdobju deli s številom vključenih. Pri tem so odštete pogodbe, ki se še niso iztekle.

V nadaljnjem besedilu prikazujemo podatke o zaposlitvah po izteku subvencionirane zaposlitve za pogodbe, sklenjene v obdobju 2018–2020, ki so se že iztekle, kar pomeni, da so se dokončale v celoti ali pa so bile predčasno prekinjene. To pa ne pomeni, da je od njihovega izteka tudi že poteklo 30 dni in bi s tem dosegle točko merjenja.

Preglednica 21: Podatki o zaposlitvah po izteku subvencionirane zaposlitve za pogodbe, 2018–2020

|  |  |  |  |  |  |  |  |
| --- | --- | --- | --- | --- | --- | --- | --- |
| Vključitve v obdobju  2018–2020 | Število vključitev | Doseglo točko merjenja | Zaposlen na 30. dan | *% zaposlenih* | Doseglo točko merjenja | Zaposlen na 365. dan | *% zaposlenih* |
| Spodbujanje zaposlovanja – Zaposli.me | 9.865 | 9.560 | 6.161 | ***64,5 %*** | 6.586 | 3.768 | ***57,2 %*** |
| Spodbude za trajno zaposlovanje mladih | 4.736 | 3.378 | 3.013 | ***89,2 %*** | 2.331 | 2.075 | ***89,0 %*** |
| Spodbude za zaposlovanje starejših – Aktivni do upokojitve | 884 | 643 | 416 | ***64,7 %*** | 278 | 109 | ***39,2 %*** |
| Spodbude za zaposlitev mladih – Zaposlimo mlade | 152 | 152 | 115 | ***75,7 %*** | 148 | 122 | ***82,4 %*** |
| Spodbude za trajno zaposlovanje mladih v vzhodni regiji | 539 |  | 0 |  |  | 0 |  |
| Priložnost zame – spodbude za zaposlovanje v nevladnih organizacijah – NVO | 30 | 30 | 24 | ***80,0 %*** | 30 | 23 | ***76,7 %*** |
| Spodbude za zaposlovanje oseb iz programa Učne delavnice | 156 | 154 | 106 | ***68,8 %*** | 111 | 58 | ***52,3 %*** |
| SKUPAJ | **16.362** | **13.917** | **9.835** | ***70,7 %*** | **9.484** | **6.155** | ***64,9 %*** |

*Vir: Zavod Republike Slovenije za zaposlovanje.*

OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.

Iz zgornje preglednice je razvidno, da je med vsemi programi subvencioniranja zaposlitve **na 30. dan** ohranilo zaposlitev 70,7 odstotka vseh vključenih v obdobju 2018–2020. Največji delež ohranitev zaposlitev na 30. dan po izteku subvencionirane zaposlitve je pri programu Spodbude za trajno zaposlovanje mladih (89,2 odstotka) ter Priložnost zame (80 odstotkov). Še vedno odličen delež ohranitve zaposlitve je pri programu, v katerega je bilo vključenih največ oseb, to je Zaposli.me, saj znaša 64,5 odstotka.

**Na 365. dan** po izteku subvencionirane zaposlitve lahko glede na trajanje pogodbe merimo ohranitve oziroma prehode v zaposlitve le za nekatere programe. Najboljši delež zaposlenosti na 365. dan od izteka subvencionirane zaposlitve je pri programu Spodbude za trajno zaposlovanje mladih, kjer je bilo zaposlenih 89 odstotkov vključenih. Med vključenimi v program Zaposli.me je bilo na 365. dan zaposlenih 3.768 oseb ali 57,2 odstotka.

Podatke o zaposlitvah pa lahko spremljamo tudi tako, da **zajamemo podatke** **o vseh zaposlitvah** **vključenih oseb, in sicer v 12 mesecih po izteku subvencionirane zaposlitve ne glede na to, ali so bile osebe zaposlene na 30. ali 365. dan.** Ti podatki so začasni in se bodo še spreminjali, saj je to podatek na dan 2. februarja 2022 in od vseh zaključenih pogodb še ni preteklo eno leto.

Menimo, da je zelo pomemben podatek tudi delež zaposlitev v obdobju 12 mesecev po izteku subvencionirane zaposlitve, saj obstaja verjetnost, da se oseba znova zaposli na primer na 45. dan in je na primer na 365. dan, ko se izvaja spremljanje, znova brezposelna. Kljub temu pa je predhodna vključitev v subvencionirano zaposlitev zagotovo pripomogla k lažjemu prehodu med različnimi zaposlitvami in s tem pridobivanju različnih delovnih izkušenj in novih kompetenc. S tem, dodatnim spremljanjem želimo prikazati, kako subvencionirana zaposlitev vpliva na uspešnost pridobitve nove zaposlitve oziroma povečanje možnosti prehoda v zaposlitev. Iz podatkov je torej mogoče razbrati, kako subvencionirana zaposlitev lahko vpliva na zaposljivost oseb.

Za primere, ko ocenjujemo povečanje možnosti prehoda v zaposlitev **v 12 mesecih** po izteku subvencionirane zaposlitve, so rezultati prikazani v spodnji preglednici.

Preglednica 22: Delež zaposlitev v obdobju 12 mesecev po izteku subvencionirane zaposlitve

|  |  |  |  |  |
| --- | --- | --- | --- | --- |
| Vključitve 2018–2020 | Število vključitev | Število zaključenih pogodb | Zaposleni v 365 dneh | Delež od zaključenih pogodb |
| Spodbujanje zaposlovanja – Zaposli.me | 9.865 | 9.560 | 7.910 | 82,7 % |
| Spodbude za trajno zaposlovanje mladih | 4.736 | 3.378 | 3.246 | 96,1 % |
| Spodbujanje zaposlovanja starejših – Aktivni do upokojitve | 884 | 643 | 482 | 75,0 % |
| Spodbude za zaposlitev mladih –- Zaposlimo mlade | 152 | 152 | 145 | 95,4 % |
| Priložnost zame – spodbude za zaposlovanje v nevladnih organizacijah – NVO | 30 | 30 | 26 | 86,7 % |
| Spodbude za zaposlovanje oseb iz programa Učne delavnice | 156 | 154 | 139 | 90,3 % |
| SKUPAJ | **15.823** | **13.917** | **11.948** | **85,9 %** |

*Vir: Zavod Republike Slovenije za zaposlovanje.*

Z dodatnim spremljanjem v obdobju 12 mesecev od izteka subvencionirane zaposlitve smo ugotovili, da je v enem letu po izteku subvencionirane zaposlitve ohranilo zaposlitev ali našlo ponovno zaposlitev 85,9 odstotka vseh vključenih. Med njimi so najuspešnejši programi za mlade, saj je v 12 mesecih po izteku subvencionirane zaposlitve ohranilo zaposlitev ali našlo ponovno zaposlitev nekaj več kot 95 odstotkov vseh vključenih mladih.

1. **PREHODI V ZAPOSLITEV IZ PROGRAMOV JAVNI DEL**

V obdobju 2018–2021 je zavod izvajal tri programe javnih del. Javna dela »Pomoč pri omilitvi posledic epidemije covida-19« je začel izvajati v letu 2021.

Preglednica 23: Število vključitev brezposelnih v programe javnih del, 2018–2021

|  |  |  |  |  |  |
| --- | --- | --- | --- | --- | --- |
| Program | 2018 | 2019 | 2020 | 2021 | Skupaj |
| Javna dela (4.1.1.1) | 5.202 | 3.099 | 3.259 | 3.196 | 14.756 |
| Javna dela Pomoč osebam na področju mednarodne zaščite (4.1.1.4) | 15 | 23 | 16 | 10 | 64 |
| Javna dela Pomoč pri omilitvi posledic epidemije covida-19 (4.1.1.5) |  |  |  | 453 | 453 |
| SKUPAJ | **5.217** | **3.122** | **3.275** | **3.659** | **15.273** |

*Vir: Zavod Republike Slovenije za zaposlovanje.*

V spodnji preglednici so prikazane glavne značilnosti udeležencev javnih del v vseh programih v obdobju 2018–2021. Deleža vključitev dolgotrajno brezposelnih oseb ne prikazujemo. V javna dela se lahko v skladu z ZUTD vključujejo le dolgotrajno brezposelne osebe in osebe, ki so bile pred prvo vključitvijo dolgotrajno brezposelne.

Preglednica 24: Deleži nekaterih skupin, vključenih v programe javnih del, po letih v obdobju 2018–2021

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Leto | Prejemniki denarne socialne pomoči | Prejemniki denarnega nadomestila | Invalidi | Terciarna raven | 1. in 2.  raven  izobrazbe | Starejši od 50 let | Mladi do 29. leta starosti | Ženske |
| 2021 | 43,0 | 17,1 | 24,0 | 23,9 | 15,8 | 38,3 | 14,0 | 64,1 |
| 2020 | 58,1 | 8,1 | 26,7 | 25,2 | 15,7 | 38,1 | 14,0 | 62,5 |
| 2019 | 31,1 | 7,4 | 24,8 | 29,4 | 15,5 | 41,3 | 11,8 | 62,0 |
| 2018 | 32,6 | 3,6 | 22,6 | 28,1 | 16,3 | 40,5 | 12,5 | 62,9 |

*Vir: Zavod Republike Slovenije za zaposlovanje.*

Javna dela se kot posebni program APZ izvajajo v okviru ukrepa 4 APZ. Javna dela so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih oseb (v nadaljnjem besedilu: dolgotrajno brezposelne osebe).

Preglednica 25: Podatki o zaposlitvah po izteku programov javnih del, vključitve v obdobju 2018–2020

|  |  |  |  |  |  |  |  |
| --- | --- | --- | --- | --- | --- | --- | --- |
| 2018–2020 | Število vključitev | Doseglo točko merjenja | Zaposlen na 30. dan | %  zaposlenih | Doseglo točko merjenja | Zaposlen na 365. dan | %  zaposlenih |
| Javna dela (4.1.1.1) | 11.560 | 11.560 | 1.614 | **14,0 %** | 11.560 | 3.253 | **28,1 %** |
| Javna dela Pomoč osebam na področju mednarodne zaščite (4.1.1.4) | 54 | 54 | 18 | **33,3 %** | 54 | 21 | **38,9 %** |

*Vir: Zavod Republike Slovenije za zaposlovanje.*

OPOMBA: Točka merjenja pomeni, da je od izteka subvencionirane zaposlitve poteklo 30 ali 365 dni.

Med vključenimi v klasične programe javnih del (4.1.1.1) v obdobju 2018–2020 je bilo na 30. dan po izteku javnih del zaposlenih 14 odstotkov vključenih, na 365. dan po izteku pa 28,1 odstotka. Z dodatnim spremljanjem v obdobju 12 mesecev po izteku javnih del je zavod ugotovil, da je v tem obdobju našlo ponovno zaposlitev, vsaj za določen čas, 38,6 odstotka vseh vključenih.

Podatki za vključene v javna dela Pomoč osebam na področju mednarodne zaščite (4.1.1.4) pa kažejo, da je bilo na 30. dan zaposlenih 33,3 odstotka oseb, ki so bili vključene v obdobju 2018–2020, na 365. dan pa 38,9 odstotka vseh vključenih. Z dodatnim spremljanjem v obdobju 12 mesecev po izteku javnih del je v tem obdobju ohranilo zaposlitev ali našlo ponovno zaposlitev, vsaj za določen čas, 25 oseb (46,3 odstotka) od vseh vključenih.

Kljub temu, da je glavni namen javnih del predvsem aktiviranje brezposelnih oseb, podatki o izhodih v zaposlitev kažejo na to, da javna dela prispevajo k povečanju zaposljivosti oseb.

1. **PREHODI V ZAPOSLITVE IZ PROGRAMOV SUBVENCIONIRANIH SAMOZAPOSLITEV**

V obdobju 2017–2020 sta se izvajala dva programa spodbujanja samozaposlovanja, za katera v spodnji preglednici prikazujemo število vključitev. V letu 2019 je zavod sklepal le pogodbe za osebe, ki so bile v letu 2018 predhodno vključene v program podjetniškega usposabljanja.

Preglednica 26: Število vključitev v ukrep 5: spodbujanje samozaposlovanja, obdobje 2017–2019

|  |  |  |  |
| --- | --- | --- | --- |
| Program | 2018 | 2019 | Skupaj |
| Spodbujanje ženskega podjetništva | 393 | 138 | **531** |
| Spodbude za zaposlovanje mladih – Spodbude za mlade podjetnike | 330 | 175 | **505** |
| SKUPAJ | **723** | **313** | **1.036** |

*Vir: Zavod Republike Slovenije za zaposlovanje.*

V letu 2016 je zavod začel izvajati **program Spodbujanje ženskega podjetništva**, v katerega so se lahko vključile le brezposelne ženske s terciarno izobrazbo, ki so predhodno opravile program podjetniškega usposabljanja, ki ga je financirala javna agencija SPIRIT. V letu 2018 se je vanj vključilo 393 žensk in v letu 2019 138 žensk (skupno 531 vključitev). Za pridobitev subvencije v višini 5.000 evrov se je morala brezposelna oseba zavezati, da bo ohranila samozaposlitev za najmanj dve leti. Spremljanje uspešnosti ohranitve samozaposlitve je torej smiselno šele po preteku treh let od pridobitve subvencije. Iz podatkov o ohranitvi samozaposlitve oziroma ponovni zaposlitvi lahko ugotovimo, da gre za zelo uspešen program.

Preglednica 27: Število vključitev in zaposlitev za program Spodbujanje ženskega podjetništva

|  |  |  |  |  |  |  |  |
| --- | --- | --- | --- | --- | --- | --- | --- |
|  | Število vključitev  2018–2019 | Doseglo točko merjenja | Zaposleni na 30. dan | *% zaposlenih* | Doseglo točko merjenja | Zaposleni na 365. dan | *% zaposlenih* |
| Spodbujanje ženskega podjetništva (5.2.1.1) | 531 | 531 | 476 | ***89,6 %*** | 434 | 367 | ***84,6 %*** |

*Vir: Zavod Republike Slovenije za zaposlovanje.*

Med samozaposlenimi ženskami, ki so se samozaposlile v letih 2018 in 2019 (pogodbe za dve leti), jih je ostalo samozaposlenih skoraj 90 odstotkov. Po treh letih od samozaposlitve jih je bilo samozaposlenih ali zaposlenih 84,6 odstotka.

Namena programa **Spodbude za mlade podjetnike** sta spodbujanje podjetniške in zaposlitvene aktivnosti med brezposelnimi mladimi (starimi do vključno 29 let) ter podpora njihovim zamislim, oblikovanim na usposabljanjih v okviru povezanih operacij, ki so jih izvajali izvajalci, izbrani z javnim razpisom za sofinanciranje projektov spodbujanja podjetništva med mladimi 2017–2019. Podjetniško usposabljanje je bilo pogoj za pridobitev subvencije za samozaposlitev. Subvencija je znašala 5.000 evrov za zaposlitev za obdobje 12 mesecev. Spodbudo za mlade podjetnike je v letu 2018 prejelo 330 mladih, v letu 2019 pa 175 mladih brezposelnih oseb.

Preglednica 28: Število vključitev in zaposlenih za program Spodbude za mlade podjetnike

|  |  |  |  |  |  |  |  |
| --- | --- | --- | --- | --- | --- | --- | --- |
|  | Število vključitev  2018–2020 | Doseglo točko merjenja | Zaposlen na 30. dan | *% zaposlenih* | Doseglo točko merjenja | Zaposlen na 365. dan | *% zaposlenih* |
| Spodbude za zaposlitev mladih – Spodbude za mlade podjetnike (5.2.1.2) | 505 | 505 | 477 | ***94,5 %*** | 505 | 430 | ***85,2 %*** |

*Vir: Zavod Republike Slovenije za zaposlovanje.*

Iz podatkov o ohranitvi samozaposlitve oziroma ponovni zaposlitvi lahko ugotovimo, da gre za zelo uspešen program. Med samozaposlenimi je samozaposlitev na 30. dan po prenehanju subvencionirane zaposlitve (1 leto) ohranilo 94,5 odstotka vseh vključenih. Na 365. dan po izteku subvencionirane zaposlitve pa je bilo samozaposlenih ali zaposlenih več kot 85 odstotkov vseh vključenih.

* 1. ZAVAROVANJE ZA PRIMER BREZPOSELNOSTI TER ZAGOTAVLJANJE PRAVIC IZ OBVEZNEGA IN PROSTOVOLJNEGA ZAVAROVANJA ZA PRIMER BREZPOSELNOSTI

V okvir pravic iz zavarovanja za primer brezposelnosti se uvršča tudi pravica do plačila prispevkov za pokojninsko in invalidsko zavarovanje (68. člen ZUTD), ki predvideva plačilo prispevkov za pokojninsko in invalidsko zavarovanje upravičencem, ki jim po izteku denarnega nadomestila med brezposelnostjo do izpolnitve minimalnih pogojev za starostno upokojitev manjka največ eno leto in so brezposelni.

Z Zakonom o spremembah in dopolnitvah Zakona o urejanju trga dela (ZUTD-F), ki je bil sprejet in uveljavljen v letu 2021, je določena višina najvišjega denarnega nadomestila za prve tri mesece oziroma pet mesecev za delavce, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo.



***Poročilo o gibanju števila upravičencev do pravic iz obveznega in prostovoljnega zavarovanja za primer******brezposelnosti***

V letu 2021 smo, drugače kot v letu 2020, ko je bil zaradi vpliva epidemije viden precejšen porast števila upravičencev do denarnega nadomestila, zaznali precejšnje zmanjšanje njihovega števila. Ob koncu leta 2020 je bilo do denarnih nadomestil upravičenih 25.236 oseb. Njihovo število se je nato povišalo na začetku in koncu leta 2021, predvsem zaradi povečanega priliva upravičencev do denarnega nadomestila, ki je sezonskega značaja, ter v manjšem obsegu v juliju 2021. V preostalih mesecih leta 2021 pa je izboljševanju razmer na trgu dela, povečanemu povpraševanju po delavcih in zmanjšanju brezposelnosti sledil upad števila upravičencev do denarnega nadomestila.

**Ob koncu leta 2021 je bilo tako do denarnih nadomestil upravičenih 17.214 oseb oziroma za 31,8 odstotka manj kot ob koncu decembra 2021. Povprečno mesečno je bilo ob koncu leta 2021 do denarnih nadomestil upravičenih 18.934 oseb, kar je za 27 odstotkov manj kot v enakem obdobju leta 2020.** Delež prejemnikov med brezposelnimi osebami se je znižal z 28,9 odstotka v decembru 2020 na 26,1 odstotka konec leta 2021.

Slika 8: Upravičenci do denarnega nadomestila, po mesecih v letu 2021

*Vir: Zavod Republike Slovenije za zaposlovanje.*

V letu 2021 je bilo na področju odločanja o denarnem nadomestilu 69.304 upravnih zadev, kar je za 37 odstotkov manj kot v letu 2020, povprečno pa je zavod odločil o vlogi v 16 dneh od vložitve.

V letu 2021 se je zmanjšalo tudi **število novih upravičencev**, ki so pridobili pravico do denarnega nadomestila, teh je bilo 29.782 oziroma za 44,6 odstotka manj kot v letu 2020. Največ novih upravičencev je zaposlitev izgubilo zaradi izteka pogodbe o zaposlitvi za določen čas (16.857 ali 34,9 odstotka manj), rednih odpovedi zaposlitve je bilo 11.537 (54,3 odstotka manj ), od tega 7.998 iz poslovnih razlogov (63,6 odstotka manj kot v enakem obdobju leta 2020), nekoliko več pa je bilo prenehanja zaradi stečajev, in sicer 1.094.

V skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19, z dne 12. 12. 2019) je že v letu 2020 začela veljati sprememba, v skladu s katero so **spodbude za zaposlitev prejemnikov denarnega nadomestila** uvrščene med pravice iz zavarovanja za brezposelnost, spremenjen pa je tudi postopek uveljavljanja, saj je po novem za uveljavitev predpisana vložitev vloge. Prav tako je novost, da se pravica do spodbude ne more pridobiti za zaposlitev pri delodajalcu, pri katerem je bila oseba zaposlena pred nastankom brezposelnosti. V letu 2021 je pravico do spodbude za zaposlitev uveljavilo 1.014 upravičencev (733 upravičencev v letu 2020).

Novost v navedeni noveli ZUTD-E je bila tudi **določba o prenehanju denarnega nadomestila, ko upravičenec izpolni pogoje za starostno upokojitev.** Pravica je na tej podlagi prenehala 125 upravičencem (106 upravičencem v letu 2020).

S spremembo zakona je bilo uvedeno tudi **postopno sankcioniranje prejemnikov denarnega nadomestila v obliki znižanja denarnega nadomestila** (namesto takojšnjega prenehanja) v višini 30 odstotkov zadnjega izplačanega zneska v primeru prve kršitve ene od navedenih obveznosti in v primeru ponovne kršitve prenehanje pravice. Postopno sankcioniranje za kršitve obveznosti brezposelnih oseb ostane le v primeru, ko brezposelna oseba ni aktivni iskalec zaposlitve. V tem primeru se nadomestilo zniža za naslednja dva meseca za 30 odstotkov mesečnega zneska. V primeru prve kršitve obveznosti vključitve v program APZ ali odklonitve ustrezne ali primerne zaposlitve pa denarno nadomestilo preneha. Denarno nadomestilo je bilo tako zaradi prve kršitve znižano 171 upravičencem, pravica pa je zaradi krivdnih razlogov prenehala 14 prejemnikom denarnega nadomestila.

Na podlagi Zakona o dopolnitvi Zakona o urejanju trga dela (ZUTD-F; Uradni list RS, št. 54/21, z dne 9. 4. 2021) se je v maju 2021 začela uporabljati sprememba, v skladu s katero se je **spremenila najvišja višina denarnega nadomestila za t. i. obmejne delavce:** to so delavci, ki so med zadnjo zaposlitvijo imeli stalno prebivališče v Republiki Sloveniji in so se v drugo državo članico EU, EGP ali Švicarsko konfederacijo dnevno ali najmanj enkrat tedensko vozili na delo. Če so ti delavci v tej državi članici EU, EGP ali Švicarski konfederaciji dopolnili najmanj deset mesecev v zadnjih 24 mesecih, se jim za prve tri mesece upravičenosti prizna denarno nadomestilo največ v višini 1.785,00 evra, če pa so ti delavci v teh državah dopolnili najmanj 12 mesecev v zadnjih 24 mesecih in imajo pravico do denarnega nadomestila priznano za šest mesecev ali več, pa se jim prizna denarno nadomestilo največ v višini 1.785,00 evra za prvih pet mesecev upravičenosti. V času od uveljavitve dopolnitve zakona do konca leta 2021 je navedeno pravico koristilo 435 brezposelnih oseb.

# SREDSTVA ZA IZVAJANJE UKREPOV NA TRGU DELA

* 1. AKTIVNA POLITIKA ZAPOSLOVANJA

V letu 2021 so se programi APZ izvajali na podlagi:

* smernic za izvajanje ukrepov APZ za obdobje 2021‒2025,
* načrta za izvajanje APZ za leti 2021 in 2022, ki ga je minister sprejel s sklepom 1102-7/2020/7 z dne 2. marca 2021,
* proračuna Republike Slovenije za leto 2021,
* Odloka o Programu porabe sredstev sklada za podnebne spremembe v obdobju 2020–2023,
* kataloga ukrepov APZ (objavljen na spletni strani MDDSZ <https://www.gov.si/teme/aktivna-politika-zaposlovanja/>) in
* Operativnega programa za izvajanje evropske kohezijske politike v obdobju 2014–2020.

Programi APZ se po obliki, namenu in cilju financirajo s sredstvi iz proračuna Republike Slovenije in s sredstvi kohezijske politike (ESS). Namenska sredstva kohezijske politike ESS, ki so bila v finančnem načrtu MDDSZ za leto 2021, niso v celoti namenjena za programe oziroma ukrepe APZ, zato je v spodnji preglednici zajet samo tisti del sredstev EU, ki se v skladu s katalogom APZ uvršča v APZ. V letu 2021 se je začel izvajati tudi program Spodbujanje zaposlovanja na zelenih delovnih mestih, ki je financiran na podlagi Odloka o Programu porabe sredstev Sklada za podnebne spremembe v obdobju 2020–2023.

V letu 2021 je bilo z načrtom APZ za leto 2021 za izvajanje programov APZ načrtovanih nekaj več kot 90,8 milijona evrov (skupaj sredstva proračuna Republike Slovenije in sredstva kohezijske politike), porabljenih pa je bilo skupno 71,2 milijona evrov, kar je 21,6 odstotka manj od načrtovanih. Deloma so v prvi polovici leta 2021 na vključevanje v programe APZ vplivali omejitveni ukrepi zaradi epidemije covida-19, predvsem je bil ta vpliv viden pri vključevanju brezposelnih v praktično naravnane programe, saj se ti niso mogli izvajati. Manj sredstev od načrtovanih je bilo porabljenih tudi za izvajanje programov usposabljanja na konkretnem delovnem mestu, saj delodajalci v času razglašene epidemije (do 15. junija 2021) niso mogli v celoti zagotavljati varne izvedbe usposabljanja.

Pri programih spodbud za zaposlitev je v letu 2021 prihajalo do več prekinitev že sklenjenih pogodb za zaposlitev s pomočjo subvencije. Vključena oseba je lahko našla novo zaposlitev in tako prekinila subvencionirano zaposlitev pri izbranem delodajalcu (v programu trajno zaposlovanje mladih). Precej delodajalcev pa je tudi odstopilo od subvencionirane zaposlitve, osebo so obdržali v zaposlitvi in jo vključili v finančno ugodnejši interventni protikoronski ukrep (skrajšan delovni čas). Znotraj programa Aktivni do upokojitve je prihajalo do prekinitev subvencionirane zaposlitve tudi zaradi predčasnih upokojitev, kar je bil tudi namen programa. V okviru ukrepa 4, kjer je večji del sredstev proračuna Republike Slovenije namenjen za programe javnih del, so bila načrtovana sredstva skoraj v celoti porabljena.

V letu 2020, ki je bilo močno zaznamovano z epidemijo in ukrepi za preprečitev širjenja SARS-CoV-2, je bilo za programe APZ porabljenih 56,8 milijona evrov. V letu 2021 je bilo v primerjavi z letom 2020 za programe APZ porabljenih 25,5 odstotka več sredstev oziroma skoraj 14,5 milijona evrov več. Največje povečanje porabe sredstev je bilo za ukrep 4, in sicer za 44,5 odstotka več. Samo pri programih javnih del, ki se izvajajo v ukrepu 4, je bilo v letu 2021 porabljenih 41,5 odstotka več sredstev kot v 2020. V ukrepu 1 je bilo v letu 2021 porabljenih 11,8 odstotka več sredstev in v ukrepu 3 za 21,9 odstotka več kot v letu 2020.

Kljub temu, da je bilo vključitev brezposelnih oseb v program APZ v letu 2021 za 2,1 odstotka več (če ne upoštevamo vključitev v spodbude za zaposlovanje prejemnikov denarnega nadomestila, ki se je kot program APZ prenehal izvajati 27. marca 2020, se je število vključitev v APZ povečalo za 13,6 odstotka), je tudi v letu 2021 na vključevanje oseb in s tem tudi na porabo sredstev poleg epidemije covida-19 vplivala še struktura brezposelnih oseb, v kateri je velik delež ranljivih skupin (dolgotrajno brezposelni, nizko izobraženi in starejši), ki za vključevanje v različne programe potrebujejo več motivacije in spodbude.

Preglednica 29: Načrtovana in porabljena sredstva (proračun Republike Slovenije, sredstva kohezijske politike ESS in sklad za podnebne spremembe) za ukrepe APZ v letu 2021 in načrt APZ za leto 2022

|  |  |  |  |  |  |
| --- | --- | --- | --- | --- | --- |
| **APZ** | **2021** | | | **2022** | |
|
| **Načrtovana sredstva v skladu z načrtom APZ za leto 2021** | **Poraba sredstev** | **Realizacija**  **vključitev** | **Sprememba načrta APZ za leto**  **2022\*\*** | **Načrtovane vključitve** |
|
|
| **(v EUR)** | **(v EUR)** | **(v EUR)** |
| **Ukrep 1** | 24.602.547,33 | **18.206.914,52** | **27.880\*** | 20.848.218,06 | 16.659 |
| **Ukrep 2** |  |  |  |  |  |
| **Ukrep 3** | 43.367.036,91 | **29.151.299,50** | **4.860** | 27.616.449,68 | 2.560 |
| **Ukrep 4** | 22.838.825,74 | **23.871.066,73** | **3.929** | 19.340.624,34 | 2.473 |
| **Ukrep 5** |  |  |  |  |  |
| **APZ skupaj** | **90.808.409,98** | **71.229.280,75** | **36.669** | **67.805.292,08\*\*\*** | **21.692** |

Vir: MDDSZ.

*\* Od vseh vključenih v letu 2021 v ukrep 1 (27.880) je bilo 12.607 brezposelnih in 15.273 zaposlenih.*

*\*\* Za leto 2022 so navedena načrtovana sredstva in vključitve v skladu s spremembo načrta za izvajanje ukrepov APZ za leto 2022, ki ga je minister, pristojen za delo, sprejel s sklepom št. 1102-7/2020/10 z dne 3. marca 2022 (*[*https://www.gov.si/teme/aktivna-politika-zaposlovanja/*](https://www.gov.si/teme/aktivna-politika-zaposlovanja/)*).*

*\*\*\* Sredstva so zagotovljena iz teh virov: proračun Republike Slovenije, OP EKP 2014–2020 in sredstva mehanizma za okrevanje in odpornost.*

V nadaljnjem besedilu so v preglednici 30 prikazana porabljena sredstva po posameznih programih APZ in viri financiranja za leto 2021 (sredstva proračuna Republike Slovenije, namenska sredstva kohezijske politike in sredstva sklada za podnebne spremembe).

Preglednica 30: Poraba sredstev v letu 2021 po posameznih programih APZ

|  |  |  |  |  |  |  |
| --- | --- | --- | --- | --- | --- | --- |
| **ŠIFRA KATALOGA** | **VIR** | **IME UKREPA/PROGRAMA** | **Vir financiranja (šifra PP, šifra ukrepa)** | **Realizacija 2021 (v EUR)** | | |
| **UKREP 1** | **Usposabljanje in izobraževanje** | | | Sredstva proračuna Republike Slovenije, sredstva sklada za podnebne spremembe | Sredstva OP EK  (slo in EU) | SKUPAJ |
| ***1.1*** |  | ***Programi neformalnega izobraževanja*** |  |  |  |  |
| ***1.1.1*** |  | ***Programi usposabljanja*** |  |  |  |  |
| *1.1.1.1* | *OP 8.1.1* | *Programi neformalnega izobraževanja in usposabljanja (ranljivi)* | *150030, 150031, 150032, 150033/2611-16-8112* |  | *931.433,37* | *931.433,37* |
| 1.1.1.2 | IP | Nacionalne poklicne kvalifikacije – potrjevanje NPK in TK | 4282/2611-16-0009 | 162.877,02 |  | 162.877,02 |
| *1.1.1.3* | *OP 8.2.1* | *Programi neformalnega izobraževanja in usposabljanja za mlade* | *150034, 150035, 150036, 150037/2611-16-8213* |  | *595.319,13* | *595.319,13* |
| 1.1.1.4 | IP | *Lokalni programi neformalnega izobraževanja in usposabljanja* | *4282/2611-16-0009* | 1.626.937,61 |  | *1.626.937,61* |
| ***1.1.2*** |  | ***Programi izpopolnjevanja*** |  |  |  |  |
| 1.1.2.2 | IP | Vključitev brezp. oseb v podporne in razvojne prog. | 4282/2611-16-0009 | 35.913,42 |  | *35.913,42* |
| *1.1.2.4* | *OP 9.1.2* | *PUM-O – Projektno učenje za mlajše odrasle* | *160133, 160134, 160135, 160136/2611-16-9121* |  | *1.835.115,20* | *1.835.115,20* |
| *1.1.2.5* | *OP 8.1.1* | *Praktični programi za spodbujanje zaposlovanja (MIC)* | *150030, 150031, 150032, 150033/ 2611-17-8115* |  | *86.091,41* | *86.091,41* |
| **1.1.3** |  | ***Usposabljanje in izobraževanje zaposlenih*** |  |  |  |  |
| *1.1.3.2* | *OP 8.3.1* | *Celovita podpora podjetjem za aktivno staranje delovne sile* | *160125, 160126, 160127, 160128/ 2611-17-8311* |  | *4.697.892,76* | *4.697.892,76* |
| *1.1.3.3* | *OP 10.1.2* | *Kompetenčni centri za razvoj kadrov 3.0* | *160137, 160138, 160139, 160140 / 2611-19-1121* |  | *2.011.766,40* | *2.011.766,40* |
| ***1.1.4*** |  | ***Programi usposabljanja na delovnem mestu*** |  |  |  |  |
| 1.1.5.3 | IP | Delovni preizkus | 4282/2611-16-0009 | 116.360,61 |  | 116.360,61 |
| *1.1.4.3* | *OP 8.1.1* | *Usposabljanje na delovnem mestu (ranljivi)* | *150030, 150031, 150032, 150033/2611-16-8111* |  | *1.117.317,25* | *1.117.317,25* |
| *1.1.4.4* | *OP 8.2.1* | *Usposabljanje na delovnem mestu – mladi* | *150034, 150035, 150036, 150037/2611-16-8214* |  | *2.646.571,07* | *2.646.571,07* |
| 1.1.4.6 | IP | Usposabljanje na delovnem mestu za osebe na področju mednarodne zaščite | 4282/2611-16-0009 | 32.616,38 |  | 32.616,38 |
| 1.1.4.7 | IP | Usposabljamo lokalno | 4282/2611-16-0009 | 1.921.562,24 |  | 1.921.562,24 |
| *1.1.5.1* | *OP 8.1* | *Delovni preizkus 30 plus* | *150030, 150031, 150032, 150033/2611-16-8111* |  | *52.000,33* | *52.000,33* |
| *1.1.5.2* | *OP 8.2* | *Delovni preizkus za mlade* | *150034, 150035, 150036, 150037/2611-16-8214* |  | *201.199,32* | *201.199,32* |
| ***1.2*** |  | ***Programi formalnega izobraževanja*** |  |  |  |  |
| ***1.2.1*** |  | ***Spodbujanje formalnega izobraževanja*** |  |  |  |  |
| 1.2.1.1 | IP | Programi formalnega izobraževanja | 4282/2611-16-0009 | 135.941,00 |  | 135.941,00 |
|  |  |  |  |  |  |  |
| **SKUPAJ UKREP 1** | | | | **4.032.208,28** | **14.174.706,24** | **18.206.914,52** |
| **UKREP 3** | **Spodbude za zaposlovanje** | | | | | |
| ***3.1*** |  | ***Subvencije za zaposlitev*** |  |  |  |  |
| ***3.1.1*** |  | ***Spodbujanje zaposlovanja težje zaposljivih oseb*** |  |  |  |  |
| *3.1.1.3 in  3.1.1.9* | *OP 8.1.1* | *Spodbude za zaposlovanje Zaposli me* | *150030, 150031, 150032, 150033/2611-16-8113* |  | *20.994.964,68* | *20.994.964,68* |
| *3.1.1.4 in  3.1.2.1* | *OP 8.2.1* | *Spodbude za trajno zaposlovanje mladih* | *150034, 150035, 150036, 150037/2611-17-8215* |  | *5.175.438,69* | *5.175.438,69* |
| 3.1.1.5 | IP | Aktivni do upokojitve – Spodbude za zaposlovanje starejših | 3595/2611-16-0009 |  |  | 0,00 |
| *3.1.1.6* | *OP 8.2.1* | *Spodbude za zaposlitev mladih – »Zaposlimo mlade«* | *150034, 150035, 150036, 150037/2611-18-8210* |  | *127.500,00* | *127.500,00* |
| *3.1.1.7* | *OP 8.1.1* | *Spodbujanje zaposlovanja starejših – Aktivni do upokojitve* | *150030, 150031, 150032, 150033/2611-18-8116* |  | *1.458.520,68* | *1.458.520,68* |
| 3.1.1.8 in 3.1.2.2 | IP | Spodbude za trajno zaposlovanje mladih v vzhodni regiji | 3595/2611-16-0009 | 1.079.632,89 |  | 1.079.632,89 |
| 3.1.2.3 | Sklad p. s. | Zelena delovna mesta | Sklad za podnebne spremembe | 109.459,22 |  | 109.459,22 |
| ***3.2*** |  | ***Povračilo dela plače*** |  |  |  |  |
| ***3.2.1*** |  | ***Povračilo prispevkov delodajalca*** |  |  |  |  |
| 3.2.1.1 | IP | Povračilo prispevkov ZRPPR1015 | 3595/2611-16-0009 | 160.258,34 |  | 160.258,34 |
| 3.2.1.2 | IP | Povračilo prispevkov ZSRR-2 | 3595/2611-16-0009 | 18.062,35 |  | 18.062,35 |
| ***3.3*** |  | ***Spodbude za zaposlovanje*** |  |  |  |  |
| ***3.3.1*** |  | ***Spodbude za zaposlovanje –ZUTD*** |  |  |  |  |
| 3.3.1.1 | IP | Spodbude za zaposlovanje prejemnikov denarnega nadomestila | 3595/2611-16-0009 | 27.462,65 |  | 27.462,65 |
|  |  |  |  |  |  |  |
| **SKUPAJ UKREP 3** | | | | **1.394.875,45** | **27.756.424,05** | **29.151.299,50** |
| **UKREP 4** | **Kreiranje delovnih mest** | | | | | |
| ***4.1*** |  | ***Spodbujanje delovne in socialne vključenosti*** |  |  |  |  |
| ***4.1.1*** |  | ***Javna dela*** |  |  |  |  |
| 4.1.1.1 | IP | Javna dela | 3551/2611-16-0009 | 17.282.833,25 |  | 17.282.833,25 |
| 4.1.1.5 | IP | Javna dela – pomoč pri odpravi posledic epidemije covida-19 | 3551/2611-16-0009 | 3.284.685,75 |  | 3.284.685,75 |
| 4.1.1.4 | IP | Javna dela »Pomoč osebam na področju mednarodne zaščite« | 3551/2611-16-0009 | 349.219,63 |  | 349.219,63 |
| **4.2** | **IP** | ***Socialno podjetništvo*** |  |  |  |  |
| *4.2.1.1* | *OP 9.4.1* | *Učne delavnice (usposabljanje)* | *160129, 160130, 160131, 160132/ 2611-17-9411* |  | *1.694.626,07* | *1.694.626,07* |
| *4.2.1.2* | *OP 9.4.1* | *Spodbude za zaposlovanje oseb iz programa Učne delavnice* | *160129, 160130, 160131, 160132/ 2611-17-9411* |  | *106.141,82* | *106.141,82* |
| *4.2.1.3* | *OP 9.4.1* | *Spodbude za zaposlovanje oseb iz programa Učne delavnice* | *160129, 160130, 160131, 160132/ 2611-17-9411* |  | *1.153.560,21* | *1.153.560,21* |
|  |  |  |  |  |  |  |
| **SKUPAJ UKREP 4** | | | | **20.916.738,63** | **2.954.328,10** | **23.871.066,73** |
| **SKUPAJ UKREPI APZ** | | | | **26.343.822,36** | **44.885.458,39** | **71.229.280,75** |

*Viri: MDDSZ, zavod, sklad.*

* 1. STORITVI ZA TRG DELA

Delavnice v okviru storitev VKO je v letu 2021 izvajal samo zavod. Izbranim koncesionarjem za izvajanje delavnic VKO, ki jih z javnim razpisom izbere MDDSZ, je koncesijska pogodba prenehala veljati konec leta 2018. Glede na to, da se MDDSZ ni odločilo za nov razpis za izbor koncesionarjev, za ta namen za leto 2021 ni bilo načrtovanih in porabljenih sredstev.

Preglednica 31: Načrtovana in porabljena sredstva za storitve trga dela – VKO (koncesije), leto 2021

|  |  |  |  |  |  |  |
| --- | --- | --- | --- | --- | --- | --- |
|  | 2020 | | | 2021 | | |
| **Načrtovana sredstva** | **Poraba sredstev** | **Število vključitev/zaposlitev brezposelnih oseb** | **Načrtovana sredstva** | **Poraba sredstev** | **Število vključitev/zaposlitev brezposelnih oseb** |
| **(v EUR)** | **(v EUR)** | **(v EUR)** | **(v EUR)** |
| Izvajanje delavnic VKO | 3.000.000,00 | 0,00 | ni vključitev | 0,00 | 0,00 | ni vključitev |
| Nadomestilo potnih stroškov | 40.000,00 | 0,00 | ni vključitev | 0,00 | 0,00 | ni vključitev |

*Vir: MDDSZ.*

* 1. ZAVAROVANJE ZA PRIMER BREZPOSELNOSTI

ZUTD določa krog obveznih zavarovancev, trajanje in prekinitev obveznega zavarovanja ter osebe, ki se lahko prostovoljno zavarujejo za primer brezposelnosti. Zavarovanje za primer brezposelnosti je podlaga za koriščenje določenih pravic, ki se pod določenimi pogoji zagotavljajo brezposelnim osebam. V skladu s 134. členom ZUTD se sredstva za pravice iz zavarovanja za primer brezposelnosti po načelih vzajemnosti in solidarnosti zagotavljajo iz prispevkov delavcev, delodajalcev, prostovoljnih zavarovancev in drugih zavezancev.

Za zavarovanje za primer brezposelnosti se plačujeta:

* prispevek zavarovanca po stopnji 0,14 odstotka in
* prispevek delodajalca po stopnji 0,06 odstotka.

Iz zavarovanja za primer brezposelnosti izhajajo tudi pravice iz obveznega in prostovoljnega zavarovanja za primer brezposelnosti (58. člen ZUTD):

* pravica do denarnega nadomestila za primer brezposelnosti,
* pravica do plačila prispevkov za obvezna socialna zavarovanja,
* pravica do plačila prispevkov za pokojninsko in invalidsko zavarovanje eno leto pred izpolnitvijo minimalnih pogojev za pridobitev pravice do starostne pokojnine po predpisih o pokojninskem in invalidskem zavarovanju.

Pravice na podlagi plačanih prispevkov zavarovanci uresničujejo po predpisih, ki urejajo posamezno vrsto socialnega zavarovanja.

V letu 2021 se je v primerjavi z letom 2020 število upravičencev do denarnega nadomestila zmanjšalo. V letu 2021 je povprečno mesečno denarno nadomestilo prejemalo 19.683 brezposelnih oseb, kar je 24 odstotkov manj od mesečnega povprečja leta 2020, ko je denarno nadomestilo prejemalo 25.882 oseb. V letu 2021 je bilo povprečno 288 oseb mesečno upravičenih do plačevanja prispevkov za pokojninsko in invalidsko zavarovanje do izpolnitve pogojev za upokojitev, kar je 1,4 odstotka manj kot v letu prej.

V letu 2021 je bilo za denarna nadomestila in za prispevke do upokojitve izplačano 188,4 milijona evrov, kar je 22,7 odstotka ali 55,3 milijona evrov manj sredstev kot v letu 2020.

Preglednica 32: Denarno nadomestilo za brezposelnost, obdobje 2019–2021

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2019** | |  | **2020** | | **2021** | |
| **Izplačana nadomestila v letu (v EUR)** | **Povprečno mesečno število prejemnikov v letu** |  | **Izplačana nadomestila v letu (v EUR)** | **Povprečno mesečno število prejemnikov v letu** | **Izplačana nadomestila v letu (v EUR)** | **Povprečno mesečno število prejemnikov v letu** |
| **Denarno nadomestilo** | 172.143.702,00 | 19.664 | 243.662.370,04 | | 25.882 | **188.383.112,21** | **19.683** |
| **Prispevki do upokojitve** | 353 | 292 | **288** |
| **Povračilo stroškov za aktivno iskanje zaposlitve** | 194.001,79 | 698 |  | 136.119,19 | 426 | **85.702,72** | **327** |
| **Povračilo dela plače** | 18.878,38 | 8 |  | 15.634,62 | 10 | **5.940,44** | **3** |
| **Spodbude za zaposlitev prejemnikov denarnih nadomestil** |  |  |  | 150.547,65 | 192 | **419.887,09** | **341** |

*Vira: MDDSZ, Zavod Republike Slovenije za zaposlovanje.*

*Opomba: V izračunu povprečnega mesečnega števila prejemnikov denarnega nadomestila za leto 2021 so bile upoštevane tudi osebe, ki jim je bilo denarno nadomestilo izplačano v januarju 2021, obračunsko obdobje pa je bilo december 2020, v izračun pa niso bile zajete osebe, ki so izplačilo prejele v januarju 2022 za obračunsko obdobje december 2021.*

V skladu z Zakonom o spremembah in dopolnitvah Zakona o urejanju trga dela (ZUTD-E; Uradni list RS, št. 75/19, z dne 12. decembra 2019) je začela veljati sprememba, v skladu s katero so **spodbude za zaposlitev prejemnikov denarnega nadomestila uvrščene med pravice iz zavarovanja za brezposelnost**. V letu 2021 je bilo za ta namen izplačanih 419.887 evrov, povprečno mesečno pa ga je prejemalo 341 upravičencev.

**Znižanje denarnega nadomestila zaradi pridobivanja dohodkov iz dela**

V skladu s 67. členom ZUTD se denarno nadomestilo zniža zavarovancu, ki v času upravičenosti do denarnega nadomestila med brezposelnostjo opravi delo, za katero prejme ali je upravičen prejeti dohodek iz dela, ki po plačilu davkov in obveznih prispevkov mesečno presega 200 evrov. Kot dohodek iz dela se šteje vsak dohodek iz katerega koli pogodbenega razmerja, na podlagi katerega zavarovanec opravi fizično ali intelektualno delo, vključno z opravljanjem storitev in ustvarjanjem ali izvedbo avtorskega dela. Kot dohodek iz dela se šteje tudi dohodek za opravljeno delo oziroma storitev prokurista ali za vodenje in nadzor poslovnega subjekta, ki je pravna oseba. Denarno nadomestilo se zavarovancu zniža za 50 odstotkov dohodka iz dela, ki presega znesek iz prejšnjega odstavka. Če zavarovanec preživlja mladoletne otroke, se denarno nadomestilo za vsakega otroka poveča za 10 odstotkov polnega zneska denarnega nadomestila, ki bi mu pripadalo, če ne bi ustvaril dohodka iz dela, vendar največ do polnega zneska denarnega nadomestila.

V letu 2021 je 142 oseb, ki so bile upravičene do denarnega nadomestila, prejemalo (tudi) dohodek iz dela, kar je 56 oseb ali 28,3 odstotka manj kot v letu 2020. Zaradi znižanja izplačil denarnega nadomestila je prihranek sredstev v letu 2021 znašal 25.269 evrov.

Preglednica 33: Znižanje denarnega nadomestila zaradi pridobivanja dohodkov iz dela, 2019–2021

|  |  |  |  |
| --- | --- | --- | --- |
|  | **2019** | **2020** | **2021** |
| **Osebe, upravičene do denarnega nadomestila, ki so pridobivale (tudi) dohodek iz dela** | 265 | 198 | 142 |
| **Povprečna višina dohodkov iz dela** | 626,90 | 696,67 | 868,76 |
| ***Prihranek sredstev zaradi znižanja izplačil denarnega nadomestila*** | ***33.881,32*** | ***31.252,06*** | ***25.269,49*** |

*Vir: Zavod Republike Slovenije za zaposlovanje.*

# NAČRTOVANI UKREPI V TEKOČEM LETU

V letu 2021 je gospodarstvo hitro okrevalo in se vrnilo na raven pred krizo, ki jo je v letu 2020 in v začetku leta 2021 povzročila epidemija ter z njo povezani omejitveni ukrepi. Interventni ukrepi za ohranitev delovnih mest so vplivali na prilagajanje trga dela in prispevali k manjšemu padcu zaposlenosti oziroma k bistveno manj odpuščanjem. Ob okrevanju po spomladanski sprostitvi omejitvenih ukrepov je bila ponudba prostih delovnih mest v drugem in tretjem četrtletju leta 2021 zgodovinsko največja, pozitivnih trendov na trgu dela pa nista prekinila niti izteka subvencioniranja začasnega čakanja na delo (do 30. junija 2021) in skrajšanja delovnega časa (do 30. septembra 2021). V času, ko so se razmere na trgu dela izboljševale in se je število brezposelnih zniževalo, so se začele krepiti strukturne težave brezposelnosti. V strukturi brezposelnosti se z zniževanjem števila novoprijavljenih in povečanjem zaposlovanja brezposelnih povečuje delež dolgotrajno brezposelnih oseb, ki za ponovno vključitev na trg dela potrebujejo dodatno in poglobljeno obravnavo.

Največji izziv tudi v prihodnjih letih ostaja povečanje delovne aktivnosti najbolj ranljivih skupin brezposelnih oseb (starejši, dolgotrajno brezposelni, nizko izobraženi, mladi). Pogosto imajo te osebe še kombinacijo različnih omejitev ali lastnosti, ki vplivajo na manjše možnosti vrnitve med delovno aktivne oziroma zmanjšujejo njihovo konkurenčnost na trgu dela. Za njihovo vrnitev na trg dela bo potrebna celovita obravnava in prilagoditev ukrepov posameznim ciljnim skupinam. Poleg tega bodo v prihodnjih letih velik izziv tudi demografske razmere, predvsem staranje prebivalstva in s tem pomanjkanje delovne sile. Na trg dela pa bodo v prihodnjih letih vplivali tudi tehnološki razvoj ter podnebne in družbene spremembe.

V skladu s smernicami za izvajanje ukrepov APZ za obdobje 2021–2025, ki jih je Vlada Republike Slovenije sprejela 7. januarja 2021, bodo glavni cilji izvajanja ukrepov APZ v letu 2022:

* zmanjševanje števila dolgotrajno brezposelnih oseb,
* hitrejša aktivacija brezposelnih, predvsem starejših od 50 let, nizko izobraženih in prejemnikov denarne socialne pomoči,
* hitrejši prehod brezposelnih mladih, starih do 29 let, na trg dela – Jamstvo za mlade in
* odprava strukturnih neskladij na trgu dela z namenom zagotoviti znanje in veščine za potrebe trga dela.

Sprememba načrta za izvajanje ukrepov APZ za leto 2022, ki ga je minister, pristojen za delo, sprejel s sklepom številka 1102-7/2020/10 dne 3. marca 2022, temelji na spremembi proračuna Republike Slovenije za leto 2022 in določa okvir razpoložljivih sredstev za izvajanje ukrepov APZ v tem letu. Na tej podlagi načrtujemo, da bo v programe APZ v letu 2022 predvidoma vključenih skupno 21.692 oseb, od tega 14.721 brezposelnih in 6.971 zaposlenih oseb.

Vse večja ovira pri zaposlovanju brezposelnih oseb je tudi neskladje med potrebami delodajalcev ter znanjem in kompetencami brezposelnih oseb. Glede na to bo zavod tudi v letu 2022 sledil potrebam trga dela in skupaj z izobraževalnimi organizacijami izbiral in izvajal tiste vsebine neformalnih izobraževanj, ki bodo brezposelnim osebam zagotovile potrebno znanje in veščine za povečanje njihove zaposljivosti, delodajalcem pa potreben in kompetenten kader. Vsebine programov bodo oblikovali na podlagi analiz potreb in v sodelovanju z delodajalci ter njihovimi združenji, upoštevaje strateške usmeritve glede razvoja kompetenc za delo v delovnih panogah, v programe pa prednostno vključevali brezposelne iz ranljivih skupin, ki potrebujejo več podpore pri (ponovnem) vključevanju na trg dela. Ob tem bo posebna pozornost namenjena dvigu digitalnih kompetenc brezposelnih, še posebej starejših in nižje izobraženih, za podporo trgu dela prihodnosti, ki bo v znamenju digitalnega in zelenega prehoda. Prav tako bo treba za vključevanje ranljivih skupin brezposelnih na trg dela intenzivneje izvajati druge podporne dejavnosti, ki sicer ne sodijo v APZ, vendar pa bistveno pripomorejo k celostni obravnavi oseb, da se jim tako omogoči hitrejše in trajnejše vključevanje na trg dela. Med zadnje sodijo storitve vseživljenjske karierne orientacije (informiranje, osnovno in poglobljeno karierno svetovanje idr.), zagovorništvo brezposelnih oseb pri delodajalcih in posredovanje zaposlitve.

Za dodatno motiviranje pri vključevanju brezposelnih oseb v programe APZ bo zavod oživel aktivnosti kariernih središč s prenovo vsebin kratkih modularnih delavnic, v katerih bo poudarek na učenju veščin iskanja zaposlitve in digitalnem opismenjevanju.

V letu 2022 bo pomembno reševanje glavnih razvojnih izzivov na področju trga dela tudi ob podpori sredstev EU. S sredstvi mehanizma za okrevanje in odpornost, ki so namenjena za financiranje ukrepov in reform iz nacionalnega načrta za okrevanje in odpornost, bosta v okviru APZ pripravljena dva programa:

* »Hitri vstop mladih na trg dela«, katerega namen bo spodbuditi hitrejši in stabilnejši vstop mladih na trg dela,
  + »Usposabljanje in izobraževanje zaposlenih«, v okviru katerega bo poudarjena naložba v krepitev vseživljenjskega učenja. Namen programa bo spodbujati vključevanje zaposlenih v vseživljenjsko učenje ob upoštevanju potreb na trgu dela ter potreb gospodarstva, predvsem z vidika dviga digitalnih spretnosti odraslih, ter krepiti zaposljivost, odpornost in participacijo na trgu dela.

Večina programov APZ, ki so se izvajali do zdaj, se nadaljuje tudi v letu 2022. Vendar pa bo zaradi zaključevanja sofinanciranja programov APZ iz ESS iz finančnega obdobja 2014–2020 v letu 2022 manj možnosti za vključevaje v programe, ki so bili sofinancirani iz tega vira, še posebej subvencionirane zaposlitve. Naše prednostne naloge na področju APZ bodo v letu 2022 usmerjene tudi v pripravo programov, ki bodo v prihodnjih letih sofinancirani s sredstvi **večletnega finančnega okvira za obdobje 2021–2027**. V novem finančnem obdobju 2021–2027 bodo spodbude za zaposlitev povezane s predhodnim usposabljanjem ali poskusnim delom, in sicer s ciljem zagotavljati ustrezno znanje in spretnosti brezposelnih za potrebe delodajalcev ter posledično stabilnejše in dolgotrajnejše zaposlitve. Poseben poudarek bo tudi na programih, ki bodo spodbujali ohranitev zaposlitev, ki so ogrožene zaradi tehnoloških sprememb pri delodajalcih in drugih vplivov na trg dela. Ti programi bodo še posebej pomembni z vidika pravočasne aktivacije oseb, ki jim grozi izguba zaposlitve, na trg dela. Za hitrejše in učinkovitejše ter bolj ciljno usmerjeno izvajanje ukrepov APZ bodo podprti tudi ukrepi, ki bodo omogočili nadaljnjo modernizacijo storitev tako zavoda kot drugih institucij, ki obravnavajo skupine oseb, ki težje vstopajo na trga dela, predvsem z vidika sistemske povezanosti za zmanjševanje neskladij trga dela.

Zavod je v začetku decembra leta 2021 objavil **dve javni povabili za programe javnih del,** in sicer javno povabilo za izbor programov javnih del za leto 2022 in javno povabilo za izbor programov javnih del za pomoč pri omilitvi posledic epidemije covida-19 za leto 2022. Zadnja so namenjena aktiviranju brezposelnih oseb, ki so več kot eno leto neprekinjeno prijavljene v evidenci brezposelnih (dolgotrajno brezposelne osebe), za izvajanje pomoči pri oskrbi uporabnikov v domovih za starejše občane, v večgeneracijskih centrih, bolnišnicah, invalidov v društvih, varstveno-delovnih centrih in zavodih za usposabljanje ter drugih socialnovarstvenih zavodih. Oba programa se izvajata v letu 2022, konec tega leta pa bo zavod objavil novo javno povabilo za programe javnih del za leto 2023.

E-učenje oziroma e-izobraževanje se je v času epidemije razširilo in hitro okrepilo, zato je danes nujen in velik izziv **izobraževanje** **na daljavo** **uvesti tudi v storitve za brezposelne osebe**.Zavod je že v letih 2020 in 2021 omogočil izvajanje nekaterih izobraževanj in usposabljanj na daljavo, predvsem zaradi epidemioloških omejitev. Izobraževanja in usposabljanja na daljavo namerava izvajati tudi v prihodnje. V letu 2022 bo pripravil nabor programov, ki se bodo izvajali na daljavo (katalog izobraževanj), in oblikoval ustrezne pogoje za vpis izvajalcev v register zunanjih izvajalcev.

# DOSEGANJE CILJEV EVROPSKE POLITIKE ZAPOSLOVANJA

Pandemija covida-19 je v letu 2021 že drugo leto zapored vplivala na stanje na trgih dela v EU, s tem pa tudi na razvoj politike zaposlovanja v EU ter doseganje ciljev Slovenije znotraj nje. Poleg tega je v drugi polovici leta Slovenija predsedovala Svetu EU in tako uspešno usklajevala sprejetje odločitev na ravni EU ter dala svoj pečat vsebinam tudi na področju zaposlovanja.

Na osrednjem mestu v letu 2021 je poleg predsedovanja zagotovo treba postaviti sprejetje akcijskega načrta za izvajanje evropskega stebra socialnih pravic. Pred tem je bilo leta 2018 na ravni voditeljev držav članic sprejetih 20 načel in pravic za pravične in dobro delujoče trge dela ter sisteme socialnega varstva. V začetku maja 2021 je potekal neformalni vrh držav članic v Portu, ki je obravnaval predlog navedenega akcijskega načrta. Ta pretvarja načela v konkretne ukrepe in predlaga krovne cilje, ki naj bi jih EU dosegla do leta 2030. Cilj akcijskega načrta je okrevanje po pandemiji, močna socialna Evropa za blaginjo ljudi tertrajnostni in vključujoči model rasti njenega gospodarstva s pomočjo doseganja treh krovnih ciljev. Slovenija je v zadnjem četrtletju oblikovala tudi lastne, t. i. **nacionalne cilje** za doseganje krovnih, in sicer da bo **v Sloveniji do leta 2030**:

* vsaj 79,5 odstotka delovno aktivnega prebivalstva, starega od 20 do 64 let,
* vsaj 60-odstotna udeležba odraslih v programih usposabljanj, izobraževanj ali učenj,
* vsaj devet tisoč manj osebam grozila revščina ali socialna izključenost, od tega tri tisoč otrokom.

Cilji so vključeni v Resolucijo o Nacionalnem programu izobraževanja odraslih v Republiki Sloveniji za obdobje 2021–2030 in Resolucijo o nacionalnem programu socialnega varstva za obdobje 2022–2030, opredeljeni pa bodo tudi v nacionalnem reformnem programu 2022, skupaj s predvidenimi ukrepi za njihovo doseganje. Ob določanju nacionalnih ciljev v državah članicah je na pobudo Slovenije tekla tudi razpravačlanov na osrednjem sestanku Odbora za zaposlovanje (angl. EMCO) v času slovenskega predsedovanja Svetu EU, in sicer na podlagi predstavitve načina oblikovanja in soodvisnosti ciljev ter uspešnosti pri doseganju kazalnikov evropskega socialnega stebra zadnjih 20 let v Sloveniji.

**Predsedovanje Slovenije Svetu EU** je potekalo v drugi polovici leta 2021. V segmentu trga dela in zaposlovanja je predsedstvo delovalo skladno z izhodiščem izgradnjeodpornih in vključujočih trgov dela in družbe, ki bodo omogočali okrevanje ter zeleni in digitalni prehod Evrope. Na julijskem **neformalnem srečanju Sveta** za zaposlovanje in socialno politiko (angl. EPSCO) so pristojni ministri tako pozornost namenili **vlaganju v človeški kapital**, pridobivanju novega znanja in spretnosti ter ustvarjanju kakovostnih delovnih mest. Ob robu srečanja so predstavniki Zahodnega Balkana sprejeli deklaracijo o zagotavljanju trajnostnega vključevanja mladih na trg dela, prav tako se je poglobilo sodelovanje z zavezo držav Zahodnega Balkana o pripravi in izvajanju shem jamstva za mlade. Redni dvoletni pregled izvajanja priporočil Sveta EU za okrepljeno jamstvo za mlade, sprejetih v 2020, so opravile tudi države članice v sklopu večstranskih pregledov odbora EMCO. **Izvajanje ukrepov jamstva za mlade v Sloveniji** je bilo ocenjeno kot napredno, a z možnostjo izboljšav, predvsem na področju doseganja mladih, ki se ne registrirajo pri zavodu za zaposlovanje.

V okviru predsedovanja so bile na Svetu EPSCO potrjene tudi **nove smernice EU za zaposlovanje**, ki se načeloma osvežujejo letno in glede na razmere na trgu dela v EU. Osvežitev v letu 2021 ni posegla v smernice same, ampak je samo povzela aktualno dogajanje, predvsem zaradi sprejetja akcijskega načrta za izvajanje evropskega socialnega stebra. Slovensko predsedstvo je na dnevni red Sveta EPSCO uvrstilo tudi razpravo o **prihodnosti evropskega semestra** v oktobru 2021, kjer so se ministri zavzeli za čimprejšnjo obnovitev procesa in za nujnost vključevanja socialnih vidikov pri oblikovanju evropskih politik, predvsem ekonomskih in fiskalnih. Slovenija se je sicer že spomladi na ravni odbora EMCO zavzela, da se evropski semester obnovi v prvem možnem naslednjem ciklu, torej v letu 2022.

Razprava ministrov je bila pomembna, ker so v tem letu specifična priporočila državam članicam (angl. country specific recomendations, CSR) izostala. Primat med prednostnimi nalogami EU in njenih članic je tako začasno zavzel proces sprejemanja **načrtov za okrevanje in odpornost** (NOO) na podlagi Uredbe za okrevanje in odpornost (angl. Recovery and Resilience Facility, RRF) za mehanizem okrevanja v obliki nepovratnih sredstev in posojil. Zaradi opustitve evropskega semestra so se z vidika usmerjanja in pristojnosti evropskih politik zaposlovanja in socialnih zadev zgodile podobne okoliščine kot v pretekli svetovni gospodarski krizi, ko so se te politike vključevale v ukrepanje EU iz fiskalnih razlogov.

Načrti so sicer morali upoštevati tudi pretekla priporočila CSR, izdana državam članicam v letih 2020 in 2019. Slovenija je končno obliko načrta poslala Komisiji aprila 2021, ta pa je sredstva za načrt odobrila na prvi dan slovenskega predsedovanja Svetu EU, 1. julija 2021. Odobritev omogoča začetek črpanja skupno 1,8 milijarde evrov v obliki nepovratnih sredstev in 0,7 milijarde evrov posojil. Do leta 2026 načrt vključuje prispevek k nastanku 6.000 novih delovnih mest, v okviru ukrepov s področja zaposlovanja so to delovna mesta za mlade s pomočjo spodbud za hitrejši prehod mladih na trg dela.

V 2021 je Slovenija zagovarjala izvajanje **priporočil 2019 in 2020** s področja trga dela, zaposlovanja in socialnih zadev v okviru odbora EMCO in Odbora za socialno zaščito (angl. Social Protection Committee, SPC) ter v sodelovanju z Odborom za izobraževanje EDUC (angl. Education Committee) s temi ukrepi:

* izvajanje ukrepa čakanja na delo in izvajanje projekta za vključevanje dolgotrajno brezposelnih v sodelovanju z Evropsko komisijo in OECD v letu 2020 (EMCO, področje aktivne politike zaposlovanja, pregled februarja 2021);
* sofinanciranje projektov za pomoč ranljivim skupinam zaradi učinkov pandemije covida-19, solidarnostni dodatek prejemnikom socialne pomoči, dostopnost pravic iz javnih sredstev (EMCO SPC, področje dohodkovnih podpor, pregled aprila 2021);
* akcijski načrt digitalnega izobraževanja, ukrep krepitve digitalnih veščin iz NOO, ukrep digitalizacije izobraževanja iz NOO (EMCO EDUC, področje kompetenc, pregled marca 2021).

Jeseni 2021 je Komisija objavila tudi **Skupno poročilo o zaposlovanju za leto 2021** (angl. Joint Employment Report, JER), ki po novem zajema tudi krovne cilje akcijskega načrta za izvajanje evropskega socialnega stebra ter ustrezne kazalnike za vseh 20 načel stebra. Slovenija se pri kazalnikih, ki so po uspešnosti doseganja razvrščeni v sedem razredov, uvršča vsaj med povprečje ali višje. Poročilo bo Svet EPSCO skupaj s ključnimi sporočili za leto 2022 sprejel marca 2022.

1. Indeks za tekoče leto je izračunan glede na enako obdobje predhodnega leta. [↑](#footnote-ref-1)
2. Vir podatkov o stopnji registrirane brezposelnosti je do leta 2016 Statistični urad Republike Slovenije (SRDAP), od leta 2017 pa Zavod Republike Slovenije za zaposlovanje. [↑](#footnote-ref-2)
3. NEET (angl. *Not in Education, Employment or Training)* prikazuje mlade od 15. do 24. leta starosti, ki niso niti zaposleni niti vključeni v izobraževanje ali usposabljanje. [↑](#footnote-ref-3)
4. <https://www.google.com/url?sa=t&rct=j&q=&esrc=s&source=web&cd=&ved=2ahUKEwiJo9CS8Pz2AhVRQ_EDHZoDACIQFnoECAIQAQ&url=https%3A%2F%2Fwww.gov.si%2Fassets%2Fministrstva%2FMDDSZ%2FAPZ%2FPorocilo-o-izvajanju-IN-JM2016-2020_potrjeno-Vlada-RS-26.8.2021.docx&usg=AOvVaw0i4lYWKzZ4RSGneSSEqFPh> [↑](#footnote-ref-4)
5. Osebe, ki prejemajo denarno nadomestilo za primer brezposelnosti ali socialnovarstvene prejemke, osebe iz ranljivih skupin na trgu dela in brezposelne osebe, ki še niso bile vključene v noben ukrep APZ. [↑](#footnote-ref-5)
6. Začasni podatki o prehodih v zaposlitev za vključene v letu 2020. [↑](#footnote-ref-6)
7. Med izhode v zaposlitev ne štejemo oseb, za katere so delodajalci uveljavljali povračilo prispevkov delodajalca. [↑](#footnote-ref-7)
8. V okviru ukrepa 4 se izvajajo tudi učne delavnice, ki se izvajajo kot usposabljanje na delovnem mestu. [↑](#footnote-ref-8)
9. Upoštevano je število vključenih v programe, ki so financirani iz ESS in proračuna Republike Slovenije. [↑](#footnote-ref-9)